text:
依家講書展好似好outdate,其實不然.香港書展之慘烈,在於入場人士的心態,反映在售賣攤位的銷售手法.一見到有攤位講乜嘢一百蚊任攞,我心都傷晒.呢個心情,仲慘過n年前見到自己嘔心瀝血的世紀巨著淪落以五蚊散賣的情景,自此之後,我一去到書展,就一直在唸大悲咒,樹木都有生命的……. 所以,對於果啲有心推動香港閱讀風氣,發掘唔同書種,定期搞讀書講座嘅刊物,我一直抱著攞一本回家,珍而重之地翻睇幾次,因為擔心呢類讀書雜誌,一個不留神就好似香港早排嗰啲報紙一樣,突然間消失. 查實香港好多人寫blog講書,好多人都有出版免費的讀書雜誌,點樣分好壞呢?我呢個人,平時因為時間唔多,一有空就會睇學術書,係呀,冷門到好冷門的學術書,目的純粹係搵食.所以,需要響夜晚臨瞓時,睇一啲容易入口得嚟而又有書介嘅雜誌來平衡一下.依家搞免費讀書雜誌嘅都有幾本,但佢地往往有一個問題:就係唔知點解咁鍾意賣弄,即係東抄西抄,將學術語言扮得好平民化,講嘅嘢曲高到一個地步就係,括號內的英文專有名詞,加加埋埋有成文章的一半篇幅.唔係嘛,呢啲學術jargon,除咗係賣弄,又有乜嘢用呢? 最慘就係,唔知幾時開始,青年搞讀書雜誌,好似出版畀自己fans睇,多過係畀社會大多數人睇咁樣,經常寫嘅東西,唔係美帝英帝就係國際形勢,吹到好似好國際化咁樣.但係,自己做咗國際新聞十九幾年,問心嗰句,香港人係未咁國際化呢?香港人係未真係好渴望要有國際視野到連科索沃嘅暢銷書榜都想知麼?當然,我唔排除有某類香港人,對於國際視野好執著,對於尼日利亞人口政策以至摩洛哥基督徒被壓制之情況如數家珍,但係,如果係要出版一本推介畀全香港人睇嘅雜誌,我唔會揀呢類刊物.我唔係話青年冇熱誠,冇擔當,只係覺得,出雜誌出畀自己睇(或出畀出資嗰啲人睇,即係畀老細睇),同出畀大眾睇,係有分別嘅.當然,香港有言論自由,各種各類書評刊物一樣可以並存. 有心做同冇心做,讀者一目了然.讀書雜誌之難做,就係要領先讀者些少,搶點去講一些微言大義,但係亦唔係搶得太早或太前,又唔會將學術理論扮平民化地推畀普羅大眾.如果要匡正香港人以後唔好畀一百蚊走去書展任掃書,而參展商又唔好將書,搞到好似女人街隔籬之流動小販咁樣響一張大檯上面亂咁擺扮減價,就需要有責任感同有擔當嘅讀書雜誌.如果香港嘅讀書雜誌做到好似百花齊放,成行成市咁樣,就可以幫助社會好好地推動讀書風氣.但當中,希望大家繼續支持有心有力有質有素嘅《讀書好》.係,呢度利申,我曾經幫過佢地寫稿,而且出版公司老細係我嘅朋友,但邊啲有冇心有冇力,將本雜誌攞上手,一目了然.
呢個世界,最難做嘅工,就係做老細之助手,又或者自己以為,做咗老細的左右手.點解咁講?一個有領袖風範嘅人,點會得一個助手呢?好多時就係身邊有一個好貼身之助手,然後再有幾個唔同之助手,分別做唔同嘅嘢. 咁樣,好嘅助手同埋唔好嘅助手,分別響邊處呢?明朝最出名嘅名(唔係佞)臣,係畀黃仁宇一書吹捧下,一時之間就成為了有明一代之重臣張居正.佢係以內閣首輔之名,明神宗尚幼時實掌大權,一人之下,萬人之上.呢類係助手中嘅助手. 佢做皇帝助手可以幫明朝國運頂得下,但係呢類人真係少有. 一般市民,點可能有張居正咁嘅機會,升呢升到朝廷官拜首輔呢? 做得政界人物助手,就會識得人情世故.時時刻刻要有兩種心態.第一,就係唔能夠功高蓋主,所有好嘢都係老細英明領導下先至會發生,所有功勞都歸老細所有.陳水扁年代,全宇宙都知,佢有兩個助手,一個叫羅文嘉,一個姓馬永成,人稱羅,馬.我認識一位老友,佢曾經幫過阿扁做事,講到闊一啲,係阿扁上位期間,曾經做過佢嘅助手(外圍)嗰隻.做做下都係頂唔順走咗.工作忙,冇時間返屋企等,當然存在.但係助手之間的明爭暗鬥,一樣存在.特別係當阿扁慢慢上位之後,分身不暇,好多嘢由助手出手搞.邊個去做,邊個好可能有更多之油水.個個爭做助手,點解阿扁會鍾意羅,馬呢? 除咗佢地政治觸覺傑出,論述能力較強,與傳媒工作都識搞,文宣又到頂班水平外,最緊要嘅就係識進懂退,不會掠老細之光采,做好所有嘢之前後,都唔會出聱,等老細出來政治收割.不過,最緊要就係識得響適合的時間,等老細威威地去領功.至於有口難言方面,假如老細不分青紅皂白,搞衰嘢就要助手企出嚟食咗佢.假如真的助手,甚至願意對住民眾,當眾將件事之責任扛上身,幫老細食咗件事,做替死鬼壯烈犧牲. 響1997年,阿扁做台北市長期間,搞咗一單文化活動,就係拔河.呢件事點樣發生,大家上網查一查就知.呢單拔河事件真係搞到有人斷臂,有人重傷,畫面上見到血淋淋嘅畫面,相當得人驚.當時好多人指出,搞到件事咁大,市長嘅責任最大,點都要有人問責下台. 不過,當時貴為阿扁親信嘅羅文嘉,時任新聞處處長一職,呢件project都應該由幾個單位負責,而且又係年度最大型之文化項目,市長真係要負政治責任嘅,不過羅文嘉就跳出來,食咗佢,辭去公職.因為咁,阿扁唔使上身,可以繼續做落去,後來去選總統就係第二件事啦. 羅氏唔係蠢人,之後阿扁贏埋總統,佢就扶搖直上,得老細提攜做主委,後來轉戰立委等.做助手,幫老細硬食死貓,扶老細上位,從冇overshoot,老細亦投桃報李,呢種助手,冇長期又深厚之情誼兼默契,點可能做得長?
依家分析本地政治真係困難,因為最難搞嘅係中國因素.大家都知,北方大國,管治思路確實別樹一格,用正路波去估,再分析,一般情況係錯晒.既然常理係唔夠,點樣先至睇得比較準呢?呢個思想總開關嘅問題,就要搵老友,中國A上來分析一下. 中國A嘅分析框架,係一個糅合派系衝突及經濟分析嘅方法,奇怪地,好鬼準確.好似最近乜嘢新舊愛國之爭,佢睇嘅係,派系之間的系譜,老早已經同我講,睇怕都出現咗上面兩派鬥爭,越演越烈,禍延香江呢塊寶地矣. 中國A話,先由雜握手開始.佢認為,雜握手係個相當緊要的訊號.呢個紅綠燈話俾香江各路人馬聽,雜握手依家唔睇某人連任.大家未必明白,響上面,領導同邊個握手,事先必有安排,必會通知,必然會同被握手嗰位出聲.一握咗手,即係揸旗嘅波士,表咗態,各路人馬識得點做. 呢個訊號,對中國A來講,並唔係表示大波士要雜握手做2017年真命天子,而只係話,唔妥就唔妥硬阿邊個連任,但係究竟有冇人要替代佢,未知㗎.但係,雜握手依家就列入咗觀察名單,但係,觀察名單有幾多人,大家都唔知.不過,北方嘅慣例係,列入咗之後,就一定要做戲做全套,唔可能今日同你握完手,下周變成陌路人.咁樣,大波士有乜嘢安排呢? 去……福建. 點解去福建?有冇參觀聞名閩省港澳,響福建嘅大學呢?冇……福建有好多大學,最出名嘅係響廈門嘅廈門大學,仲有省會福州嘅福州大學,anyway,其實佢唔係去搵福建嘅大學,不過係去搵一帶一路啫.咁樣一帶一路又關福建事?當然係啦,唐宋年代嘅對外貿易,泉州就係起點,講起上嚟,宋代可能先至係外國人唔敢欺負嘅年代,因為最搵銀嘅海上貿易,泉州走唔甩,當時廣州同埋屯門(真㗎,屯門曾經係北方朝代海上貿易船隻嘅中途站).泉州仲有景教遺跡,就係宋朝鼎盛的象徵. 講咁多嘢,純粹搞爛gag.大波士安排被握手嘅鬍鬚佬,去福建做乜?唔通去搵蔡素玉或盧文端嘅老家?當然唔係啦!大波士響上面未做一哥嘅時候,響福建做得最耐,而且係由低做起,越做越有得升,睇得出係上面栽培嘅領導.所以,雜握手響畀人握手之後,北上拜訪,就係去大波士嘅發跡地兼老巢福建,咁係唔係重要?你話呢? 咁雜握手去福建邊處地方調研/訪問呢?佢去咗一處叫平潭嘅地方,去了解自貿區運作.唔係嘛,佢唔先去福州同廈門,而去平潭?可能大家唔知,平潭雖然又遠又窮,但係據新華社講,大波士做咗強國一哥之前後,好關心該地發展,過去就去咗二十幾次,目的就係要推動平潭嘅發展,期望該處成為日後對台貿易嘅窗口. 中國A講到呢度,就且打住.各位觀眾,明白未? 送呢條連結俾大家:http://cpc.people.com.cn/n/2014/1102/c64094-25955821.html.倫敦大學亞非研究學院法律系博士
昨日講到,有朋友開始研究阿扁如何搞一次逆轉勝之連任選戰.之前大家覺得嗰粒子彈係關鍵,依家又開始認為,佢利用權術搞垮黨內政敵亦係關鍵.但好多人唔知,佢利用情資單位之消息,一手掌握唔少人之痛腳,有時甚至窗口對內,打番自己綠營,都係佢維持權力的方法. 點樣係情資機關介入選舉?呢樣嘢響台灣選舉來講,唔係新聞,直情係舊到冇朋友之管治工具.一個最易理解的操作,就係手上擁有一堆材料,響選舉嗰陣用來抹黑對手,借此影響選情.老實講,人嘅一生,點會冇做過踩界之事.係人都有做嘅時候,照理就唔係問題.然而,政客呢?咁就好唔同,因為響華人社會,人們對政客標準要求特別高,高到好似聖人一樣.如此獨特之社會形態,抹黑之招式就可以大派用場. 藍營執政嗰陣,有情資單位輔助,打擊對手,監控番藍營自己友,梗係有效率,而且又容易,一紙公文搞掂晒.但係政黨輪替之後,情資單位一個轉身大易手,咁就出事啦.因為情資單位不嬲都係藍營主導,阿扁嗰陣就係綠營為主導,呢個單位變成乜嘢呢? 阿扁坐正總統府之後,靠嘅係咁嘅心腹(算係少有的心腹)邱義仁坐正情資阿head,即係國家安全會議(國安會),咁就全國重要事項,包括人事之情況,掌握得一清二楚.響國安會攞嘅資料,真係隨時準確過嗰堆八卦雜誌.後來好多人針對邱義仁有冇自己涉貪,同埋佢響阿扁涉貪案嗰陣有冇角色,但係始終阿扁靠佢嘅位置,攞到材料,要出去整一個人,或者要用威脅及要脅一個人,真係easy! 好多人會問,點解情資單位要響選舉出手,咁樣唔係用國家安全名義,威嚇任何人去參選咩?香港人少講政治,對於情資單位與選舉關係,唔係知得咁多,總有錯覺以為情資單位唔會介入選舉.呢樣真係有些少傻氣,因為正如之前有北京高官驚香江普選會選出一啲唔知乜嘢人出嚟,跟手佢真係去搞港獨咁就出事,所以對封殺某些人出選係理所當然.從佢地角度,佢有一句冇話你知,就係因為香江唔係國家,唔會有一個組織大大個名叫做國家安全委員會,好多上面之情資機構,只能夠響檯底下工作,咁樣地下行動,北京又點會放心呢?以前港英年代,有政治部,有政治顧問,擺到明係情資單位,依家表面上冇呢樣嘢,咁就好難公開做嘢,公開去迫某些人唔好出選,又或者用一啲手法迫對手知難而退. 香江選舉,表面上公公正正,但近十年八載,慢慢由政見之爭變成抹黑之爭,特別係泛民嘅參選人,被抹黑之力道好強,而且往往咬到實處,有時真真假假,搞到泛民疲於奔命.唔通完全無情資單位身影?你話呢?
依家有部分朋友開始搞陳水扁分析.點解呢?因為阿扁之連任工程,係典型的逆轉勝格局,即係點樣喺一個幾乎係絕境之情況下,可以扭轉選舉格局,在夾縫之中最終靠一粒子彈,臨尾催票成功. 但係,如果只係集中佢響選戰時之權謀,似乎未必準確.因為阿扁任內,對內對外有好多破壞性的舉措,例如依家睇來相當可笑的世紀迷航等等.但係,佢響處理政敵方面,的確有一手,真係幾乎亡黨咁滯. 好多人提過,疑人勿用,用人勿疑.阿扁呢個人之小器,出晒名.其色厲內荏,亦出晒名.其無幕僚朋友,都係出晒名.佢選前選後兩個樣,從政人士都好了解.佢為咗贏選戰,信口開河又老屈親信亂開支票最後堅稱無講過,都試過.佢對政敵招數之犀利,亦係一絕. 佢最絕嗰招,就係招攬其他派系之龍頭,做行政院長.乜嘢係府院之爭?響當時之context,係指總統府權大,定係行政院長權大.台灣雖然係有總統,但唔係類似美帝之總統制,即係無人之下,萬人之上,個個聽佢點之制度,亦唔係類似新加坡咁樣,總統係虛位制.雖然台灣行政院長係由總統委任,但照實權,佢唔係總統之馬仔,亦唔一定要聽總統之說話.呢方面,有啲似法國之總統及總理之關係,近似啦. 對正常人來講,阿扁如果委任親信作其行政院長(好似依家馬英九咁樣,都委任過自己友江宜樺做行政院長),就會響做嘢方面暢順啲.但呢個阿扁好奇怪.頭先講過,佢係無乜親信知心友,所有同佢有關係嘅政界人士,都係權宜及利害關係夠深厚,先至坐埋一條船.咁佢用邊招打擊政敵呢? 佢就委任民進黨大派系之龍頭,做行政院長.聽落去,你可以解讀為,因為民進黨之執政人才唔夠,但因為選舉得勝,於是急就章地湊夠人上位執政,結果搞到一頭煙.而且民進黨之人才,多數係響地區歷練長大,有啲係地方之首長,有執政經驗,阿扁能夠招攬佢地幫手就可以冰釋派系之間嘅對立,有助團結派系,搞個真正之台灣營也.但係實情係點呢?佢連任之後,將佢嘅政敵,謝長廷推咗上去做行政院院長,搞咗一大爛餐之後,一年左右就下台.另一個人就係蘇貞昌,做多一年多些少亦都下台.好多人話,佢地短命院長,無乜建樹就走人.呢個感覺,響民眾之中放大咗,就變成咗謝,蘇之間的夢魘.因為佢地行政院任期唔長,亦唔覺有政績,導致咗佢地想參選總統,真係想到頭都大.因為如果佢地去選總統,就會畀人追究佢地嘅政績,以及響行政院嘅作為. 呢兩個人,原本係阿扁完成任期之後,可能會代表民進黨出選嘅中生代,結果就畀阿扁一棍打扁咗.搵政敵做行政院長,就係要令佢地聲名唔好,唔夠出選總統,以免佢地挑戰阿扁選擇之繼任人角逐總統寶座.呢一招,真係奸!
噚日講到,朝早響灣仔衛理堂嗰個三角位,有人餵鴿,疑似因為鴿連餅碎都殺,跳出馬路啄食,三日唔到兩日,就有鴿被汽車輾過 . 我寫出嚟並唔係要求食環署執法,晨咁早搵人響嗰度捕住,然後等留低麵包碎或餅碎嘅市民,跟手拉佢兼告佢亂拋垃圾或餵食野生動物之類的罪行.我反而響度諗,人鴿共生的問題. 香港高度城市化,亦可以話係一個相當接近郊野的城市.郊野公園真係往往就響城市半小時至一小時生活圈之內.咁樣,香港呢個城市會出現野生動物亦應該係正常.但因為人們生活之地方同鄉郊亦相當之近,野生動物往往亦會去人們生活的地方搵食.有人出於善心餵鴿,亦應該係想鴿唔好咁辛苦去周圍覓食,結果就可能每兩日就累一隻鴿瓜咗.究竟佢呢個善心,係對鴿好,定係唔好呢? 響衛生角度,響城市餵鴿唔係一件好事.因為香港有一班專家,成日話畀市民聽,香港人感染禽流感之機會相當高,為咗大家健康著想,就唔應該去接觸禽鳥.所有雀鳥都可能帶有禽流感病毒的風險(唔係危險),因此大家響香港,見到禽鳥掂都唔好掂,近距離接觸都唔得,就快香港兒童就要響標本嗰度去睇下乜嘢叫做雀仔,或者睇3D紀錄片去睇下雞鴨鵝係乜嘢.於是,從呢個角度考慮,相信政府會好快想方法去移除呢堆鴿,從此灣仔區居民就會少咗患禽流感的風險. 但係,如果係城鄉共生之角度,響城市有雀鳥走獸唔係一件錯事,未必係一件壞事.以野豬為例,有專家會話,佢地都怕人,亦唔會隨便跑出來搞人.只要人同豬搵到一個大家都覺得可以生活嘅位,就唔需要吓吓都要用極端手法,包括撲殺或移除,將唔係人類的物種一網打盡.以餵鴿為例,餵鴿的朋友未必知道,咁樣做會害死鴿,係未應該想個辦法呢?如果鴿係野生嘅,即使係響城市生活,會唔會有更好的方法令佢地唔好太依賴一位市民早上的餅碎呢? 講到依度,令我想起鷹.原來除咗朝早之外,黃昏六點前後,同一班鷹亦會咁上下回到老家.如果閣下早一點放工,走上去馬己仙峽道look 一 look,就會見到一大堆鷹飛番來,搵番嗰幾棵樹,就響自己常去的地頭休息.又係咁樣:大家信步上山,去到馬己仙峽道一個好位,就會望住呢班鷹隊回歸之過程,睇完之後,自己又可以行上去山頂搵嘢食. 港島呢班鷹群,表面上各自為政,實際上相當有默契,大家齊走齊飛,但係鷹響香港,唔會走去衝擊人類,而香港人亦唔知點樣可以餵佢,結果佢地就響大城市後面的一處小綠洲內生活,人和鷹,可以共處.但人和鴿呢?人們用餅碎去餵鴿,對鴿來說,已經好有吸引力,會唔會令到佢地冇咗搵食力同創造力,唔識好似鷹咁自己搵食,最後要依賴餅碎呢?呢啲係未就係響城市做鴿的宿命呢?
今日唔係講乜嘢係鴿派.響政治光譜來講,有鷹派就有鴿派,一切都係相對嘅,而且鴿呢樣嘢,唔一定係冇立場同底線.究竟鴿派係未一定惜身呢?咁又未必.以前有位政界前輩曾經同我講,鴿派唔一定,亦唔會次次出去遊行示威.就係咁樣,就會畀人一個錯覺,係鴿派怕事惜身,但係,有冇人諗過,當一個示威遊行,係去到連鴿派都要出席嘅時候,即係話嗰件事,已經超越咗公民社會嘅底線.執政者就一定要警醒兼要做嘢嘞. 鷹同鴿都要搵食.住響港島,倒塔咁早起身,搭個巴士,沿著半山方向去行山,行到咁上下,就會去到馬己仙峽道,搵個靚位,就可以睇住啲鷹,從樹林之間飛走.佢地都好有規律,飛出來之後,先響自己地頭左飛右飛一輪,好似電腦咁樣,boot一輪機,boot足十幾分鐘都有,然後就會一個華麗轉身,飛去目的地覓食.就係響呢十幾分鐘之後,呢班鷹就會走清光.當然,閣下如果腳骨力好,又可以好似鷹咁樣,行上去山頂覓食.趁遊人未到殺上去食個早餐,都係一件美事. 我就一般早起看網,刨完一輪之後,就會轉身返工.通常就響太古第三期嗰邊,以違反法治精神之角度打斜過皇后大道東轉入去晏頓街,穿過一棟商業大廈地下之後,又繼續以違反法治精神之角度,打斜穿過莊士頓道,經過衛理堂三角位之後,就上去軒尼詩道.朝朝如是,朝朝就響三角位前面,見到一大堆鴿在啄食地上的食物. 我都好奇怪,點解忽然有咁大堆鴿響度食嘢.有一次早一點出門口,行同一路線時,見到一位男士,將麵包碎等食物放低,然後就有一大堆鴿飛過去圍住兜食物.大家都估到,一大堆鴿迎面飛埋嚟我身邊然後轉彎停低搵食,十足十希治閣套戲「bird」一樣,相當具驚嚇性.但係,一大堆鴿走過之後,地下遺下嘅食物殘渣又點呢?有一次我遲到,直頭連法治精神都拋諸腦後暴力式過馬路之時,窺見食環署人員響度清理地面.大熱天時,相當辛苦也. 但更具驚嚇嘅,就係最近幾個星期,久不久就響馬路度見到鴿之死屍.我係睇三池崇史嘅電影睇到入晒腦,而且仲可以一邊睇恐懼鬥室DVD一邊食即食麵嘅人,呢種扁晒一灘血連一大撮羽毛之場面,當然唔覺太大驚嚇,但一般市民就可能覺得極為核突.點解會有死無全屍嘅鴿響馬路上被輾過呢?係人都知,因為嗰個衛理堂三角位,係可以畀汽車從軒尼詩道U番入去莊士頓道,大抵好多司機未必睇到,甚至估唔到,有鴿響馬路上追逐餅碎,一個不留神,就會碌過咗. 大抵餵鴿人唔會知道,佢餵鴿,可能基於一種人類之善心,以救贖人們城市化趕絕禽畜野獸之壞事,但未必知道,咁樣反而會將鴿趕於絕路.我非教徒,每次見之,均心言「南無阿彌佗佛」.響香港做鴿,不易,追餅碎,隨時有血光之災.
噚日講到,飛叔做咗選民,又拿生果金,充權,真係要同老人家花啲時間傾偈. 不過,有樣嘢我都答唔到飛叔,因為佢問,點解嗰個立法局(其實係立法會)大主席會畀人發現響「屈濕」度亂講嘢.同埋點解佢做嘢咁唔小心. 呢啲嘢好難講.總之就係,成個格局係有人想背後拮大主席,但係把刀唔知點解鈍鈍地咁啦,大主席啲fans嗰邊又傳三年前一度畀人竊聽同埋跟蹤,跟手又有人爆佢講「非洲人趕走佔中」之錄音,搞到佢好頭痕. 跟手就係習握手,搞到全宇宙不斷研究,點樣解讀握手之舉動.問一問同事,佢地播番條片出嚟畀我睇,習氏真係一條線好快咁走過去握手.唔似有mistake噃. 握手之目的,就係要向香港某些界別的人士,送出一個訊號.識得閱讀訊號嘅,就會想起九七年之前嘅江握手.一有握手,就有兩大效應. 第一個效應係嚇跑效應.原本仲有人企響中間,想左右逢源,想走乜嘢中間路線,想響人地打連任戰嗰陣可以搵一啲政治籌碼,依家呢類人就會縮埋唔將隻船泊埋去,睇下路數先.至於有啲有離心力嘅才俊,原本已經服務咗呢個老細三年,想做多兩年,等老細連任失敗至算的話,依家可能要盤算一下,係未應該低調啲好,慢慢睇定啲至講.至於原本已經畀時勢嚇到怕晒嘅精英,以前唔加入,今時今日更加唔加入熱廚房啦,搵命搏咩. 第二個效應係埋堆效應.習握手伸出咗友誼之手,但仲需要被握手嘅人,真係有心進入沙圈啦,係未?佢唔可以雙手不帶走一片雲彩咁樣入沙圈.佢一定要盤算一下,有乜嘢核心及外圍班底會埋位.其實佢唔使特別操心,因為沙圈外面總有一批好熱心嘅觀眾,資深會員呀,低調富豪呀,退休高層等等,會自動埋位兼調節身段,自己先形成一張網,分晒工,然後就會埋晒一堆咁樣去協助畀人握咗手嘅人士,幫佢做好準備,掃清障礙,搭建平台,排難解紛,抬轎認真.到習握手正式進入沙圈嗰陣,嗰張權力網已經張開好晒,有晒行頭有晒規矩.人呢,好奇怪㗎,去到某一個層次,唔使自己開聲,身邊嘅人好自然地將事情搞定.去到邊個level至有呢個境界?唔知㗎,但至少畀人握手嗰位,都一定已經到達咗呢個境界啦! 習握手呢一步,並都拋出咗張試卷,睇睇被握手嗰位,有乜嘢政治能量,力度去到幾盡,同埋可唔可以響一定時間內部署好進入沙圈同埋熱身入閘.有人話,依家握手會唔會太早?坦白講,一年時間左右排位部署埋堆,都差唔多啦,而且,仲唔知對手會出乜嘢怪招,中途搞搞震阻住入閘噃?冇嘢,我講緊泛民會唔會搞局,阻住人地更上一層樓! 一於入多幾包花生,慢慢剝!
三年.大家捱咗三年.捱得辛唔辛苦呀? 飛叔幾十年前嚟香港搵食.佢唔係好理政治.當然,佢又係嗰啲香江異類耆英,不問世事,有工就返,冇工就嘆,仔女成才飛走晒,老夫老妻得閒就四圍玩.當然,一見到佢,佢就會開口埋口鬧人,鬧足三年. 有日佢問:聽講有乜嘢生果金出雙糧,係咪人人都可以申請?問真啲,原來係長生津.我問佢有冇資產,佢就有層私樓同老妻一齊住,兼且有啲積蓄咁樣.我聽完就好隱晦咁問,如果你啲積蓄夠使十年八載,都申請唔到㗎啦.飛叔聽完有啲失望,我就補飛話,你可以申請生果金啦,你都夠年紀啦. 飛叔唔知點樣申請生果金.我就問佢,你嗰區係邊位議員呀?佢就話係某個最近大甩轆嘅全港最大嘅政黨,但就唔係好想搵佢.我於是叫佢去搵當區嘅,又砌又傾嘅立法會議員啦.飛叔又真係走去搵議員,然後就去咗社會福利署.搞咗一大輪,因為佢嘅生日得個年份,冇出生月日,又搞咗一大輪,先至話可以響上個月拿到生果金. 上周撞到飛叔,佢話過數,見到生果金已經入咗數,好開心.我當然替佢高興.佢話,雞碎咁多,都係好嘅.我話,你都幫個社會貢獻咗唔少,呢啲係應該做嘅事.飛叔問又話今年派三糧,點解冇咗呢回事?我就解釋(非常極度客觀講解立法會運作的過程)得極為中立冷靜持平,因為立法會有不合作運動,卡住咗件事. 飛叔之反應係:唓!成件事都係呢三年,有個人搞到香港立立亂,連立法會佢都搞唔掂,點可以俾個條友連任呀?嗰啲不合作運動都唔好. 聽完飛叔說話,我佩服佢嘅耐性,仲同佢講,贏咗六合彩就一齊食飯.飛叔後來問到,有冇方法踢走嗰件搞到三年都一事無成,係咪去做選民就可以下年踢走佢.我亦都好明白佢嘅苦心,因為佢好想換人做.雨傘運動後,好多人醒咗,飛叔一樣,佢好想參與香港政事而尋求出路. 見飛叔咁樣,我就問佢有冇做選民登記,飛叔認真地答:無呀!我聽完之後,真係大檸樂,連登記都冇都幾頭痕,佢電話淨係識得打,又好少玩手機,都係相當極品.冇耐佢又響個包包裡面拿張選民登記表格,仲想叫佢去搵又砌又傾幫手,點知佢話唔使幫,會寄去政府搞好. 飛叔話,住咗幾十年,呢三年真係搞得好差,青年冇樓住,管治又差,貪腐又多(我話前朝嘅),真係想投票,選個合心水嘅人.原本係冇想過做選民,但係覺得唔對路,於是想俾票踢佢走.我話,咪住,淨係可以選區議會同立法會,2017冇得投票去踢走任何人㗎!跟手解釋一輪政改.我講完,原本以為佢會鬧泛民鬧到死咗,點知佢係答:「哦!反對都好呀!」 上個星期又撞番佢,原來佢睇到建制派甩轆,話好鬼好笑.仲話收到選舉事務處電話,確認咗做選民. 充權,真係需要時間同耐性.倫敦大學亞非研究學院法律系博士
究竟點樣睇2017年選舉之初步形勢呢?大家千祈唔好誤會,我又去搞乜嘢特首跑馬仔系列,求其估幾件出嚟搞民調,然後講點樣去分析北方人士之想法等等.呢啲分析框架,大部分人鐘意睇,易入口又貼市,但係,咁樣就似睇財經節目一樣:大部份觀眾鐘意睇冧把,講上升要升幾多止賺,跌幾多就要止蝕.不過,總要有人會睇世界經濟大勢,然後再將某些行業的興衰與世界大勢掛勾,然後就去分析邊個板塊有潛力,值得追捧.坦白講,咁樣分析財經,仲深過睇金融時報,玩乜? 所以,要深度睇政治事件,套用老友的馬經分析框架,就要用練馬師嘅視野去睇問題.練馬師睇睇外面大勢係點樣,各個客觀因素係點樣,再要睇睇邊款騎師夾邊款馬,最近騎師狀態點樣,再睇睇邊隻馬啱聽啱睇,再試下落場嗰陣,場地會點樣,再同騎師夾一夾出戰策略,咁樣,都唔擔保一定贏,但先要確保任何可調動嘅因素,都考慮得清清楚楚. 出選香江領袖,心態真係要似練馬師.響香江呢個政治現實,就係唔可以將泛民因素剔除出去.乜嘢係泛民因素呢?即係響搞政治嗰陣,政府提議案去立法會嗰陣,唔可以唔考慮泛民嘅意見.好多時,政府大官點樣唔鐘意受委屈都好,都要同泛民接觸溝通.近三年來,政府大官都冇同泛民接觸溝通,仲用議事規則調動議程迫泛民跪低,結果呢?立法會內氣氛惡劣,好多事都傾唔成,累鬥累,迫到泛民響重要事項上團結一致,連政改都唔通過. 咁點解大主席又唔同呢?有一次訪問一個委員會主席,我又問佢,點解佢訂嘅議程,可以嘅話,真係神乎其技,話通過就通過呢?呢位主席話,佢係跟大主席學嘢.原來大主席響議題方面,好多時都會同泛民嗰邊接觸,事先雙方溝通摸底,做足溝通,當然連建制都一樣傾,尊重各位大兄大姐之後先至安排會議,咁樣就令會議順暢咗.佢又話,據佢所知,有啲建制議員做主席之會議,鐘意唔理泛民議員,咁樣政府攞文件上去立會,咪響個會上大家開拖,搞到個會鬼咁長,點樣做大事呢? 大主席同泛民議員唔單只有傾有講,響政改嗰陣,一樣有大主席之支持者,一直穿針引線,利用早餐機會,同一啲泛民朋友接觸,傾下政改方向.有老友告之,呢類早餐,係大主席之支持者安排也,有固定班底.老友唔係固定班底人士,而係嗰期撞啱出席.席間大家都有談論各式各樣意見,但係唯獨是大主席,就全程好少出聲,成個主席feel,提問多過發言,唔覺得有表過態,堅守到底線,唔去亂評政事,印象唔錯. 響香江搞政治,唔可能搞唯我獨尊,搞下三流手段破壞團結.唔同泛民接觸,又點樣可以成大事呢?因為總有客觀規律左右也.
3年之後,今時今日再講2017年選舉開打,冇人會信.但經過上周的WhatsApp事件,加上本報周一的頭條講曾大主席響2012年曾經遭跟蹤竊聽之後,大家嘅心情又點樣?會唔會覺得香江政治,查實同西方甚至東方國家差唔多呢? 首先,有位政圈老手經常同我講,分析一啲突如其來,又失驚無神爆出嚟之政治內幕或者醜聞,先唔好人云亦云.當然,揸住幾包花生,響外圍剝住剝住慢慢笑,係一個方法.但係,當真係要分析事件嗰陣,就要先分析,邊個係受害者,邊個係得益者. 睇到WhatsApp事件第三日,事件開始轉向,劍指曾大主席是否中立嘅時候,相信好多醒目女同叻仔,就會意識到,件事應該係要追殺,究竟呢個主席,係咪真係信守承諾,係咪一個中立同不偏不倚嘅主席等等. 呢個時候,泛民之角色,相當關鍵.因為建制派議員,一定會盲撐主席,唔會畀佢咁易下台.至於泛民議員,過往就一定係膝蓋反應,即係只要有建制派人士出咗問題,必定會窮追猛打,樣樣招數出齊,例如當面示威呀,搶咪呀,掟嘢呀,議案討論呀之類,務求將嗰個人打到佢無晒誠信,無晒公信力為止. 但係,今次泛民議員相當醒目.當然,主席話一個議員係「賊」,畀著我係嗰位賊議員,點都會嬲到爆炸,唔去譴責主席,唔去推出不信任動議,真係對唔住自己.但對於一般嘅泛民議員,佢地都唔係第一天從政,都會嗅到一啲政爭之意味,仲要係建制派裡面之內鬥,於是就要想一想,係唔係適當嘅時候跳入個混濁水裡面,打泥漿摔角呢? 只要泛民議員明白到,成件事表面係漏料打建制派,實際之矛頭係打大主席的時候,佢地就好清楚,唔應該跳入去一齊癲.況且,過往大主席之做法,都唔係打茅波之人,亦算係合理,響唔知道係咪牽涉到2017年特首之爭嘅時候,冇理由去打殘大主席.因為如果大主席真係有機會去選特首,對泛民嚟講,一定好過依家想連任嗰個,而且,大主席同泛民已經有一個比較順暢嘅工作關係,大主席更上一層樓的話,泛民一定樂意送佢一程,畀佢上位添.坦白講,邊個去做特首,卡住嗰位仁兄唔畀佢連任,都一定對泛民有利. 去到呢度,冇泛民追殺,其實大主席都已經過咗關.餘下嘅,就係上面點樣睇大主席係咪值得勝任更上一層樓.呢啲嘢,冇得講嘅,需要天時,地利及人和.邊個依個時候跳出嚟想選特首,就要有心理準備,將會有對手出暗箭放毒針,將會有對手用類似3年前,對付大主席嘅做法,窮追猛打.香江政治文化變成由抹黑攻訐主導,真係不忍卒睹.萬一真係袋住先通過咗,你估呢個風氣會變好定變壞?我唔敢估矣!
點樣去解讀落區呢?我聽過最離地嘅一種,就係好學唔學,學民進黨講乜嘢農村包圍城市. N年前,我估我都曾經寫過,我去參觀民進黨黨部,拜訪一班幕後軍師.其中有一個session,係該黨嘅一位搞民意調查嘅小組,介紹選舉操作.先要講講,響藍綠對決之年代,最難搞嘅就係地區選舉,因為地區方面,相對就係似家族管治,嗰啲家族係點呢?總之大家幻想一下,響台灣各地區,都有大大小小嘅發叔,佢地至係操縱地區發展嘅領頭人. 咁樣,響選戰來說,呢大大小小嘅發叔,就變成咗政黨之地區派系嘅聯絡點.問題係要衝破一啲對手嘅鐵票區域,並唔容易.即係話,要搵人硬撼台中某鄉之發叔,真係要花好長時間嚟做.但係,政治嘅嘢就係要衝破不可能,就係要調動可調動之因素,咁樣,最緊要嘅因素,就係點樣去追蹤一個鄉裡面之民情變化,掌握佢地之想法,然後再搵方法去擊破鐵票陣.即使打唔贏發叔都好,呢啲數據亦有助理解當地選民之民情,大概估計,到咗總統大選嗰陣,藍營或綠營大概會有幾多票. 講到呢度,嗰個session嘅主任,就介紹幾張地圖,每張圖好似地鐵poster咁大張,上面mark晒所有房屋的位置,成張google map咁,劃埋顏色,就係藍綠支持者之分布圖.每一張圖都係因應某一個政治事件之後所做之民調而製訂出嚟.睇到呢度,我就真係佩服到五體投地.好明顯,民進黨係一個選舉機器,一個為選舉而生嘅政黨.單係呢啲咁複雜之操作,唔係諗住要贏,就唔會做得咁仔細.所以,無論最終結果佢地係贏定輸,心目中都會知道,大概輸響邊度.有人話,上屆English蔡輸畀英九哥,輸個馬鼻,有好多因素,無理由真係兩岸政策.但係,如果真係理解民進黨呢嚿機器的話,佢地之research部門自然會好科學地評估各個因素.講得出係兩岸問題係輸選戰的理由,唔係吹水,而係一個結論也.呢個結論,直接影響咗民進黨之兩岸政策視野,導致咗黨內分裂,打晒交咁滯. 係,民進黨係可以地區包圍中央,一步一步走向政黨輪替之路.香江青年想地區包圍金鐘(選舉上),想響區議會贏對手,然後再殺上去,老實講,難度極高.地區選戰如泥漿摔角,已經變成一個以服務為主之政治模式.唔好以為搞服務係香江獨有之政治文化.台灣亦如是.藍綠固然係選民分辨候選人的方式,但好多時呢班台灣地方議員,私底下大家都有合作交流,大家都係朋友,而更重要的係,地區型政客都係主流,搞地區服務都係主流.唔係嘛,香江青年參政唔講理想,而係要轉變一個社區之思維,叫佢地由蛇齋餅粽導向變成公民社會社區,需要時間咯,唔可能未來六個月可以做到,更遑論要地區包圍中央. 仲有,選舉要好多錢的,青年傘兵籌旗籌成點?而且,唔該跟足規矩籌旗選舉,若果唔係,選後要畀老廉查㗎!老廉係邊個做最後之揸旗者?你話呢?
政改一輸,好多人將視線放響建制派嗰堆甩轆議員嗰度.呢樣嘢唔使講都係啦,因為「等埋發叔」真係一啲都唔似一個合理的理由.但世界就係咁樣,一切假如真係按劇本咁樣去,就唔會有危機處理呢樣東西啦.意料之外嘅事,經常會有發生,理論上,所有事情都會有風險(risk),問題係點樣去控制風險而已.你同我都係凡人,出去旅行一定有風險,咪走去買保險囉!如果要驚,真係去唔切議事廳投票,咪一早返去議員辦事處嗰度休息囉!事情往往可以好簡單處理.所謂舉重若輕,唔係叫大家求其面對重大嘅事,而係真係有大事嗰陣,點樣有條不紊地做好一切有可能發生的風險管理,讓意外的東西減到最低.呢啲嘢,點會難學呢?問題係嗰個當事人,係唔係覺得投票呢樣嘢係重要之事而已. 剛才都講過,上周四投票日係一場有劇本嘅show ,原本之劇本,應該係有一大堆建制人投票支持,可惜畀泛民搞搞震否決咗.泛民係罪人,萬惡之源,香港亂源,港獨急先鋒之類嘅攻擊,就會開大喇叭日日轟.另一邊廂,由於北方嘅大報,以及京官都有講過,以後會講多些民生,於是金鐘政府就要做啲嘢來交數,呢啲嘢斷估都係劇本之一部分. 所以呢,泛民唔好開心住,以為佢地嗰啲拉布或不合作運動,取得成效,成功迫使政府轉軚.首先,我真係睇唔到依家呢個政府有乜嘢理由唔同泛民繼續針鋒相對.坦白講,有樣嘢叫做擇善固執.響制度上,成立創科局,響香江最高領袖來講,唔係壞事,佢嘅支持者更加覺得係好事,可能人選方面,唔係個個人都覺得,嗰位熱門人士係最適合嗰位,但相信佢響相關業界之地位,一定比起其他之局長強得多好得多.其次,從選舉角度考量,最高領袖之票源,大抵都係建制裡面之強硬派.最高領袖要keep住呢班粉絲(係呀,鍾氏民調話,呢位領袖長期取得約25%的支持度),點解唔繼續同泛民企硬呢? 最高領袖之支持者,忽然都同意最高領袖之做法,郁晒財委會之議程,大搞民生,最終都係劇本之一部分,讓廣大市民睇到,即使政改方案畀人打沉,但北方指導下的民生政策,係真正惠及基層,唔會好似泛民咁樣專玩反對,專搞個人追殺,而係說到做到,一講到要做民生,就立即調整策略,即使係口硬如最高領袖,一樣收到指示立即做. 泛民要知道,依家係北方指導下,整個香江政策玩緊黑臉白臉.一邊講票債票償係黑面,就係硬橋硬馬大追殺,另一邊就玩白臉,放心通融搞民生.前者泛民被迫苦鬥,後者之民生政績(例如出三糧),榮耀都可能歸於最高領袖或者建制派.泛民面對黑白雙煞,而支持者又碎片化,查實都唔知點樣開心得落.
噚日講到,上面話會同大部分認同一國兩制的泛民朋友溝通,有泛民朋友會嚴陣以待,有泛民朋友會聽其言觀其行,有泛民朋友會睬佢都傻.點都好,好打得司長出手嘞. 據星期一,本報之報道,好打得司長話:「特區政府下一步應認真審視與中央官員口中的泛民朋友建立恆久溝通,改善施政.」呢句嘢,有乜嘢玄機呢?學一學北方寫文章之口吻,分析一下先. 第一,要準確理解呢一句:中央官員口中的泛民「朋友」.此句說明,甚麼是泛民朋友,甚麼不是泛民朋友,並非係香江某一個官員話事,又唔係美帝白宮發言人話事,而係由中央官員話事.換言之,上面官員對於泛民裡面,邊啲係朋友,邊啲唔係朋友(即係北方官員口中之頑固派),已經有好清楚之界定.如果唔係,香江之官員又點做到嘢呢? 我嘅演繹係,上面已經做咗功夫,又或者已經界定好咗,邊啲係朋友,交由香江人士去execute啦. 第二,要準確理解,何謂「認真審視」.過往十幾年,係唔係響呢方面,做得唔夠好,先至令到施政做得唔夠暢順,溝通管道做得比較閉塞,所以就要認真審視呢?又或者係,過往十幾年,響同泛民朋友做溝通時,唔夠認真細緻,查找不足得唔夠,導致咗依家嘅對立之形勢呢?呢個唔夠認真之情況,既然係一個積累了好多年的問題,呢一刻嘅政府,要點樣認真審視呢?要用乜嘢方法呢?相信好打得司長將會好頭痕也. 第三,要準確理解,「恒久溝通,改善施政」呢八個字.從呢八個字可以睇到,今次講嘅溝通,唔應該係過往鋪鋪清式之對話,又或者鍾意就溝,唔鍾意就唔溝,唔會係一個男子說了算,而係一個有「恒久」之情況,相信係持續及定期的溝通機制,目的就係要改善施政.換句話說,即係上面都承認,依家施政相當唔理想,要透過一個恆久之溝通機制去改善之. 溝通係雙向嘅,亦係要有誠意嘅,咁樣先至可以求大同存大異,響有爭議嘅議題上(例如政改),先唔去爭辯誰是誰非,先擱置一下,但就響大家有共同利益之議題上,例如經濟發展同民生議題方面,就應該可以持之以恒,以香江民眾利益為大前提下,拋棄成見,共同推動香江嘅發展. 寫到呢度,我都頂唔順自己,可以咁八股肉酸地分析好打得呢句話.點都好,響六月中之後,好打得隨時會食咗呢個政治任務,西環都可能出手做嘢.其中一個關注點,就係睇下慶祝「七一」之盛會或宴會,又係唔係都係請嗰幾個熟口熟面嘅所謂泛民溫和派人士出席,定係忽然之間,有一大班泛民朋友獲邀呢?如果都係熟口熟面嗰幾個,大家就應該知道,上面有幾認真搵泛民做朋友了.有啲嘢,無需過份解讀,係咪?
老毛講過, 誰是我們的敵人?誰是我們的朋友?這個問題是革命的首要問題.所以,當有北方官員提到,會同大部分認同一國兩制的泛民「朋友」(括號係我加嘅)溝通,我幾乎將口內的咖啡噴了出來. 老老實實,做朋友是雙向的.細細個到大個,響小學中學大學社會大學浪跡多年,大抵都知道乜嘢叫做殘酷之現實.我想同人做朋友,但係人地想唔想呢?你想去friend人之時,人地個反應已經話畀你知,佢想唔想.做朋友,冇得霸王硬上弓,即使係東尼大木,拍動作片嗰陣都唔可以硬去,更何況係朋友?北京同泛民裡面搵朋友,我都覺得好奇怪.自從肥彭響九七年前搞政改方案開始,當時嘅民主派,已經出現咗分裂,部分人士已經被上面打為漢奸走狗,九七年後,上面呢種非敵即友之態度,沒有絲毫動搖過,而且,泛民會感受到,上面對其打壓,沒有最多,只有更多.一些官式場合,例如回歸宴會之類,可以出席嘅泛民人士,來來去去都係嗰幾個.泛民青年一輩,更感受唔到北方以「朋友」相待,連公開場合都唔多邀請見面.如果我係一個出道十年左右嘅年輕泛民,邊有受過「朋友」式之禮遇呢?好嘞,上面對泛民,素來係以非友即敵之態度視之,響2005年之後視為「反對派」,日日響不同文宣單位鬧到飛起,鬧到大家麻木晒,如果你係泛民,日日都畀人鬧,鬧到慣晒,冇理由對手響下個月,忽然變臉,笑口噬噬仲話跟你做個friend,你話驚唔驚?從來沒交往,怎可做朋友?呢個係千載不變之定律.不如咁啦,我就假設泛民加埋嗰啲自稱不是泛民而係非建制派之議員,共有27名,當中有20%係頑固派啦,即係有22個左右係屬於「朋友」,咁樣呢22名人士裡面,又有幾多個,真係同咗上面做朋友呢?呢幾年,香江政治生態丕變,你做初一,我做十五,結果政府同泛民關係打晒交,呢22名人士一定身同感受,完全理解箇中情況.如果,忽然之間,有上面官員借一啲場合,又話溝通,又話呢樣嗰樣,整個熱臉出嚟,你估呢22個人,會嚇一跳吖,定係開心到好似贏咗港姐咁樣,揸住張請柬繞場一周呢?借用老友的說法,香江有唔少「鄉愿」之民眾,佢地唔會花時間去疏理事情,只要見到政府官員呀,北方高層呀,用一些好似好誠懇又好似好真心之肺腑之言時,佢地就會轉個頭同情呢班官員,反過來迫泛民作出回應.呢樣嘢,萬試萬靈. 當然,上面講過好多次話同唔同意見之香江人士,求大同存小異,由九七前講到依家,熟悉政治的朋友,會回應道:聽其言,觀其行,毋須盡信.但萬一真係做嘅話,泛民中青一代,真係要想下點樣應變.因為連好打得司長,上周日真係講過類似嘅嘢㗎!(二之一)


c: text/html

text:
辛辛苦苦儲錢終於上車成功,但收樓唔係終點,因為收樓之前仲有一步好重要嘅步驟,就係驗樓,之前跟住朋友上佢屋企睇佢點樣自己驗樓,發現其實驗樓真係一門好高深嘅學問,萬一漏檢查一兩個步驟,後果可大可小.
朋友入手嘅單位雖然唔大,但麻雀雖小五臟俱全.佢都係第一次親自驗樓,當然有做足準備,事前網上睇好多教人驗樓嘅video,仲準備咗伸縮棍,memo紙同筆,三大驗樓神器.
佢話頭先開門後發現道門嘅把手隔離嘅門框位置有個好明顯花咗嘅痕跡,即刻用筆mark低,貼memo紙.
然後道門背面嘅白色墻上面有幾個類似數字嘅痕跡約隱約現,睇真D原來真係幾個數字,可能係之前裝修工人用嚟標記嘅時候順手留低嘅.好在眼利,即刻貼翻個memo.
經過開放式廚房之後來到個廳,開始檢查墻壁仲有地板,朋友好快就發現墻上面有鞋輕輕踩過嘅痕跡.木地板肉眼好難睇得出有冇問題,朋友除咗鞋用腳踩每一塊地板,感受地板係咪平整,呢個方法真係幾work.
廳嘅窗口位置同樣唔可以忽略,果不其然朋友發現咗邊邊位有凹陷,極有可能係裝修期間被硬物碰撞過.
檢查完廳就行入房睇下,房大致上冇問題,係個房門門框頂部有小小刮過嘅現象.
廁所同浴室係我朋友最重視嘅位置,首先睇下洗手池有冇漏水,開關幾次check清楚.仲有隔氣位都要檢查一下,睇下有冇漏水現象.
而浴室檢查有冇漏水嘅方法就係將浴室關緊之後用花灑往門嚹位置灑水,開門睇下出邊有冇滲水現象,oh!真係有水滲漏喺浴室外,呢個真係要承建商搞搞佢,以防積水成淵.
普通人都可以發現到唔少問題,更何況如果搵專業人士.所以話驗樓呢項工作都係交翻俾合資格人士check清check楚,如果唔係收樓入住之後先發現問題就太遲啦.平時幫襯開嘅精英師傅都有專業驗樓服務提供,一個電話佢哋就會同你約好時間,精英師傅會配埋合資格嘅驗樓師帶齊驗樓必備工具上門,咁就唔洗擔心容易中伏啦!即刻致電/whatsapp 66284865,等精英師傅為你嚴格把關!

robotstxt: allowed

filter: keep


text:
華倫西亞
華倫西亞(華倫西亞話:València,西班牙文:Valencia)係西班牙第三大城市,歐洲第二十一大城市,位於東部沿岸地區,係港口同工業城市.係華倫西亞自治區嘅首府.
名[編輯]
公元前138年,羅馬人發現呢座叫 Valentia [wa'lentia]嘅城市.喺拉丁文中 Valentia,意思係「力」,「活力」.喺摩爾人佔領嗰陣叫做 Balansiya.經過變音,華倫西亞語和西班牙話中分別變成 València [va'lensja] 同 Valencia [ba'lenθja] .喺加泰隆尼亞中部地區,València 嘅發音係 [bə'łensjə].
歷史[編輯]
華倫西亞市距離地中海得3公里,橫跨圖尼亞河,係歐洲最富饒嘅區域之一.市內運河交織咁穿越陸地,稱為水田,周圍都係適宜耕作嘅平原,盛產橙同檸檬.摩爾人當華倫西亞係人間天堂.回教徒統治呢塊土地成500年咁耐,爾座城靚到吸引咗西班牙英雄熙德(El Cid)注目.公元1094年,熙德征服咗華倫西亞城,但佢死後,華倫西亞又再落入摩爾人手中.公元1238年,華倫西亞被海梅一世攻陷,仲納入阿拉貢王國版圖中.15世紀嘅華倫西亞盛極一時嘅黃金時期,當時華倫西亞超越巴薩隆拿做咗地中海嘅金融中心,除咗農業財富同新興港口,製陶業同絲織業都急速成長,重喺1474年成立全國第一間印刷所.華倫西亞的繁榮一直持續到1609年,菲臘皮三世將摩爾人逐出西班牙,咁樣令到華倫西亞嚴重受創,冇一個城市好似華倫西亞咁流失咗三分之一人口,而且流失嘅大部分人口都係農工.受到嚴重傷害嘅華倫西亞喺十八世紀初淪為馬德里嘅一個附屬省份.1936年,西班牙內戰爆發,國民軍嘅裝備係共和軍嘅十倍有多,共和軍喺馬德里嘅控制權好快被打倒,被迫遷都華倫西亞,華倫西亞成為共和軍最後最重要嘅要塞,就係因為咁受到裝備精良的國民軍猛烈轟炸,遭受到極嚴重嘅破壞.1982年華倫西亞成為西班牙新嘅自治區,華倫西亞城理所當然就做咗華倫西亞自治區嘅首府.
蝙蝠傳說[編輯]
傳說喺13世紀,為咗驅趕入侵嘅摩爾人,阿拉貢國王海梅一世率大軍東征,想收復華倫西亞城.喺一場戰役,一支敵箭射向集中緊指揮場仗嘅海梅一世,啱啱嗰時一隻蝙蝠飛過,幫佢擋咗呢支攞命箭.華倫西亞城光復後,為咗多謝蝙蝠嘅庇護,封佢做保護神,重被排入城徽.咁樣,蝙蝠滲透華倫西亞嘅文化.


text:
產品列表
- 行星擺線針輪減速機
- 蝸輪蝸桿減速機
- 齒輪減速機
- 行星齒輪減速機
- 減速電機
- 無級變速減速機
- Spt系列錐盤環盤無級變速器
- JWB行星錐盤無級變速器
- MB,MBN型行星錐盤無級變速器
- UD系列行星錐盤無級變速器
- P型齒鏈式無級變速器(JB-T6952-1993)
- MB系列行星摩擦機械無級減速器
- V型寬帶無級變速器
- MT型四相并列連桿脈動無級變速器
- WMB型三相并列脈動無級變速器
- TXF行星錐盤無級變速器
- RX系列行星環錐式無級變速器
- UDL系列行星錐盤無級變速器
- BWJ系列變速蝸桿減速器
- ZH系列錐盤環盤無級變速器
- DMB系列大變速比機械無級變速器
- D型行星錐盤無級變速器
- U系列三相并列連桿脈動無級變速器
- XB系列鋼球式無級變速器
- HZ系列環錐行星無級變速器
- XZW系列行星錐輪無級變速器
- URX系列環錐行星式無級變速器
- GPZH系列鋼對鋼錐盤環盤機械無級變速器
- W系列錐環式無級變速器
- P系列多盤式無級變速器
- 精密調速擴大功率XP型和擴大調速范圍PX型無級變速器
- PS系列齒鏈式無級變速器
- PSR型滾柱式無級變速器
- PU系列張力自動調整無級變速器
- MWB系列帶式無級變速器
- GMW系列帶式無級變速器
- WMBLF系列釜用立式無級變速器
- 擺銷鏈式無級變速器
- U34系列三相并列連桿脈動無級變速器(JB-T6951-93)
- 特種專用減速機
- 諧波減速機
- 三環減速機
- 帶傳動減速機
- 企業標準減速機(器)
- 聯軸器
- 精密減速機
- 組合減速機
- 臺灣國外減速機
- 支架
- 制動器
- 電動滾筒
- 離合器
- 電動,電液推桿
- 升降機
- 逆止器
- 異步電動機
- 同步電動機
- 軸承油封
- 減速機配件
- 潤滑油,潤滑脂


text:
「政治」
近排真係講好多關於政治嘅嘢,不過真係日日新鮮.當然好多人而家嘅焦點都係放咗係兩個司長身上,一個真係估唔到咁離地,就連八達通都唔知點用,屋企無廁紙但係又唔知便利店無,甚至乎今時今日連一個社交網站嘅專業都無嘅人,講真離地到一個地步你會質疑點解佢可以做政務司司長.仲話佢嘅職責係解決民生事宜,長遠規劃社會基建,以及制定人口政策.如果佢做特首嘅話,可想而知會有幾大鑊!
「森美」
今日最估唔到嘅係薯片叔叔竟然可以搵到森美做佢其中一位支持者,而且仲幫佢拍咗一條三分鐘嘅短片.好多人都知道曾俊華背後嘅團隊真係好勁都背後嘅高人係邊個.但係點勁都好,你要一個係香港無人不識,兼且咁有名嘅金牌司儀,仲要從來唔會高調表態自己政治取向嘅人去做佢嘅支持者,嚟個先至係最估唔到嘅位.森美喎!真係諗都冇諗過佢會咁高調撐薯片叔叔,可想而知佢哋嘅關係有幾好!
「民意」
雖然香港仲未係一人一票選特首,而森美嘅影響力未必可以影響嗰班選委,但係點解仲會搵森美去支持自己?原因好簡單,就係延續佢貼地嘅路線.當然反對曾俊華嘅人大把,但係由一個學生嘅角度去話俾大家知佢眼中嘅特首候選人係點樣,我相信大家睇完都會覺得有說服力.社會依家咁兩極化,可以話係上一代與下一代之間嘅分歧!正正呢個原因,森美嘅影響力就係年輕嘅一輩,而其實要影響選委以外嘅人其實難度更加大.希望今次嘅特首選舉民意可以幫到薯片叔叔啦!
Also published on Medium.


text:
(5個沖涼壞習慣 你中咗幾多?)
1. 用太熱嘅水沖涼
天氣愈嚟愈凍~沖涼嘅水愈嚟愈熱確實係人之常情!不過原來過熱嘅水會帶走皮膚表面嘅油脂,好容易甩皮~冬天皮膚比較敏感嘅話仲會紅腫同好痕所以最合適嘅沖涼溫度應該係35度左右!
2. 泡泡唔係愈多愈好
雖然泡泡好夢幻~不過同熱水一樣,太多都會帶走油脂,破壞咗皮膚天然嘅保護層,同埋泡泡都係化學成分,真係唔適宜捽咁多喇!
3. 好耐先換一次沐浴海綿
每日用海綿捽捽捽雖然好舒服,不過沾咗水嘅潮濕環境好易令海綿產生細菌,然後透過皮膚進入人體!所以勸大家記得晾乾,同埋一個月最好換一次呀!
4. 沖涼沖太耐
沖涼可以促進血液循環,不過沖涼時間過長就會令血液循環過強,好易有敏感同發炎跡象,但血壓嘅人仲可能會頭暈!所以沖大概10分鐘就啱!
5. 唔注重用嘅毛巾
好多人都淨係追求快~所以用嘅毛巾都係吸水力強就買!其實毛巾嘅柔軟度同樣重要,因為太過粗糙會損害皮膚,相反用比較柔軟嘅毛巾抹完,再搽Lotion,皮膚就時刻都咁滑!
其實沖涼係每日最放鬆嘅時刻之一,梗係要對自己好啲!除咗以上5點之外,你可以試下美肌膠原沐浴器~佢唔單止適合敏感肌膚使用,仲有維他命C,等啲皮膚愈沖愈靚!


text:
唔知大家仲記唔記得月頭香港拳王曹星如(Rex)同一位前世界拳王打咗場全城觸目嘅拳賽?當日嗰位拳手就係來自日本嘅「tough boy」河野公平啦!
因一本書而踏上擂台
你冇聽錯!河野公平真係因為受到一本書嘅啟發而成為拳手,後來仲做埋世界拳王㖭~
話說其實河野公平細細個已經好鐘意做運動.小學,初中時就打少年棒球,到高中時加入咗田徑隊玩長跑,不過佢就話:「長跑,係真係齋跑,好辛苦啊!!!」佢就諗,既然做運動都係會辛苦,會唔會有一種運動係辛苦得嚟係有意義㗎呢?喺佢心入面抱住依個疑問嘅時候,咁啱見到書店入面有一本叫做《用六個月成為職業拳手》(《6ヶ月でプロボクサーになる》),然後佢跟住佢嚟打,打吓打吓就真係打到上擂台啦~
高齡拳手 寶刀未老
河野公平今年已經36歲,佢笑住話:「與其話我係拳手界嘅大前輩,不如係已經差唔多要退役嘅老手(笑).」由於已經唔係十八廿二,河野公平同以前後生嗰陣嘅練習策略都有啲唔同,例如:「拉筋方面絕對要做足,訓練後亦都要冰敷,盡諒等身體得到充分休息.」諗起以前操練太多,佢覺得而家多咗休息嘅佢身體狀況反而仲好過後生嗰陣:「對拳手嚟講,比賽當日嘅狀態真係好重要,如果操得太勁,真正上台時反而攰到郁唔到就死啦~」佢又提到當日同Rex比賽時狀態勁fit,冇得打足咁多回合真係好可惜.
擂台上的苦與甜
睇人打拳淨係見到個拳手畀人打一拳都覺得痛,你話做拳手又點會唔辛苦?河野公平就話:「普普通通打鬥嗰陣都會有可能骨折,打拳會受傷真係好平常.雖然打拳真係非常辛苦,就算係要減重嗰陣都真係好煎熬,不過正正就係因為依分痛苦,贏嘅時候先會咁開心!」問到家人唔會反對,唔想你打拳咩?佢就話:「其實我屋企人都唔係咁鍾意我打拳…媽媽同老婆都唔會想見到我被打個樣,希望我盡早結束拳手生涯,不過我都仲係想再打耐少少,因為我仲有嘢未完成,我覺得自己仲可以做得更多更好!」
盼望再與曹星如決戰
提到上次在香港與Rex決戰,河野公平就大讚香港會場氣氛一流,8千位觀眾入場係平時比賽嘅兩倍,直程有打世界戰嘅感覺:「嘩!真係血脈沸騰咁!依一種感覺係普普通通咁生活嘅話,絕對唔會有機會感受到嘅!」不過好可惜比賽當日因為一次意外嘅頭部撞擊搞到最後比賽提早結束,而河野公平就以2分嘅點數之差落敗,令佢覺得好可惜.「其實原本我抱住萬一香港賽落敗嘅話就退役嘅覺悟戰鬥,但係最終比賽竟然以依種半桶水嘅方式完場,我諗當日嘅觀眾都會覺得莫名其妙.我亦都係因為當時正準備全力開戰但係被逼結束,覺得有少少唔甘心…其實都唔係有少少唔甘心而係好唔甘心!我打拳嘅心燃燒緊,如果曹星如選手願意嘅話我真係好想同佢再打一場,無論如何我都希望打出能夠令自己滿意嘅比賽!」學河野公平話齋:「努力係不會背叛人嘅!」如果有機會重賽,希望無論係Rex定係河野公平都能夠全力以赴,再打出一場精彩嘅比賽啦~~


text:
講返個背景先啦,因為本身香港我未賣屋,另外喺澳洲又有屋企人同地址啦,為免要香港既家人幫我地收信,所以當然係用香港郵政嘅轉寄服務.
當然啦大部分人都會將自己屋企嘅郵件,轉寄去家人嗰度,我哋都唔例外.
今朝太太話去郵局搞一搞佢,埋到counter個郵差問有form未呀? 咁佢就話填一套form就得㗎喇,另外要身份證及最近既地址證明比佢做verification,另外呢就可以分別做3個月,9個月或者最長15個月服務.
咁攞咗套form,我地就行埋一邊填form啦,都係好行嗰啲嘢,分別係姓名,身份證號碼,同埋現址.另外就係生效日期同埋服務時限.
填完咗啲上半部份,下半部分就係轉寄地址,當太太填咗一半嘅時候,就發現原來有個option可以寄海外,咁我就行返轉頭問過差,個差話收費係一樣,同可以轉寄海外,但係就只係會用平郵服務,咁我心諗都係啲平時啲月結單或年結單 no big deal 既野,用平郵冇乜所謂啦.
個差仲好好咁解釋最少係3個月,或者再stack另外6個月上去,而最多可以stack多另外第二個6個月,即最多就可以有15個月服務,加埋都係四百零蚊就可以將啲郵件直接轉寄去澳洲
填好晒再埋返counter比佢地vet一次身份証及地址,再放低幾舊水就完成,既簡單又方便.
開佐個無member既MeWe谷,想聽我發up瘋可以用呢道傳送門
另外有個TG group chat歡迎埋黎吹水傳送門
YouTube 傳送門


text:
國際不再恐同日 今年主題「家庭」
爸爸支持女兒出櫃﹕唔使驚
(明報專訊)不少同性戀者仍憂慮如何向屋企人坦承自己嘅性傾向,而32歲嘅自由工作者陳驚(Kenn)可以話係非常幸運,陳爸爸唔單止主動問囡囡嘅性取向,仲同佢講:「睇你個樣都係帶女朋友仔返嚟喇.唔使驚,我支持你.」
星期三(5月17日)就係一年一度嘅「國際不再恐同日」,今年主題係「家庭(Families)」,希望屋企人可以同同志仔女多溝通.噚日有同志團體包括跨性別權益會同香港彩虹等,喺銅鑼灣東角道行人專用區設街站響應.同性戀者Kenn同爸爸一齊分享佢哋嘅「非常故事」.
母怕無孫抱 父:最緊要開心
陳爸爸話,Kenn細個鍾意玩較男性化嘅玩具,好似車同遊戲機,幼稚園後直頭抗拒著裙,嗰時已懷疑Kenn個性傾向同其他人唔同.到Kenn初中,陳爸爸直頭主動問!陳媽媽比較傳統,曾問陳爸爸﹕「係咪冇孫抱啦?」不過陳爸爸覺得開心同唔傷害人最緊要,仲開解老婆,話「就算異性戀都可能有問題,唔一定會開心」.
對於Kenn嚟講,好彩爸爸支持,佢亦都知自己情况喺性小眾入面「非常罕見」.不過,佢都話以前喺一間大公司做嘢時,因為知老細立場,唔敢坦白.Kenn覺得近年香港對性小眾接納多咗,但希望政府可以加快就反性傾向歧視立法,保障性小眾喺職場上等唔會受到歧視.
出席活動嘅立法會議員邵家臻話遲啲立法會檢討平機會工作, 但因為有其他議題排緊期,驚唔可以喺7月休會前傾到.


text:
銅鑼灣
銅鑼灣(粵拼:tung4 lo4 waan1/waan4;英文:Causeway Bay)係香港島北岸一個填平咗嘅大海灣,而佢周圍嘅地方就叫做銅鑼灣.以前銅鑼灣係水上聚居港,屯兵地,鄉村地方,今日就係個繁華鬧市.係維多利亞港側邊嘅市區一部份.原海灣𢽚(音篤)就係大坑同掃桿埔.
歷史改
要睇返舊時海灣規模,睇下銅鑼灣道就知.成個布袋噉.
初時講銅鑼灣主要係講今日天后一帶,即係灣嘅東面,因為嗰邊有天后廟,係靠海為生嘅水上人,潮州人,福建人集中嘅地方.因為未填海前銅鑼灣西面地方好似一隻角咁,被稱為東角.香港早期嘅繁榮市區係五環三角,但東角唔係市區東邊嘅盡頭,最東邊嘅盡頭係北角,而響西環嘅West Point,即係西角,北角(North point)都係因為好似隻角咁而命名.渣甸洋行首先響呢度大興土木,起港口倉庫.香港政府亦沿住海岸綫,起咗條筲箕灣道去筲箕灣,其中部份就係今日銅鑼灣道同英皇道嘅前身.
後尾響今日高士威道,呢度起嘅條海堤,所以英國人叫個灣做Causeway Bay,意思係堤灣.高士威道嘅高士威,正正係英文海堤Causeway嘅音譯.因為呢條路係由海堤變成.而中文名就冇變,一直叫銅鑼灣.東角呢個名只係流行響英語社羣,唐人一直就用返個銅鑼灣來叫呢塊市區地.
至於填海,政府首先將海堤以內填平,變成各式公園運動場.後尾變成今日皇仁書院,香港中央圖書館等等.之後連堤外個灣都填平,變成維多利亞公園.銅鑼灣家下重有銅鑼灣避風塘,但係舶嘅已經唔係漁船,而係遊艇.
開頭東角係指而家成個銅鑼灣,但後尾好多人用銅鑼灣來講銅鑼灣東邊形象似銅鑼嘅地方,銅鑼灣西面就叫東角.到咗地鐵起好港島綫,銅鑼灣因為夠大,總共有兩個地鐵站,一個銅鑼灣站喺東角嗰邊,同灣仔為鄰.而銅鑼灣東面,南邊最盡起咗另一個地鐵站響銅鑼灣天后廟嗰邊,叫天后站,北面最盡嘅銅鑼灣社區中心附近又起咗個炮台山站,不過呢個地鐵站屬北角.因為香港人習慣響地鐵站匯合,所以天后站叫叫下,呢一帶就畀人叫天后喇.但每個人心中嘅天后都唔同,有時會包埋部份天后廟道上面嘅北角地區,有時會包括成個銅鑼灣東住宅區,維多利亞公園同埋香港中央圖書館.
經濟改
銅鑼灣係香港最旺嘅地方之一,亦係2012,2013兩年全世界舖租最貴嘅地方[1].
參考改
- ↑ "銅鑼灣舖租蟬聯全球最貴". 大公網. 大公報社. 2013-11-15. 喺2014-01-23搵到.


text:
Ms. Sweetie 係好細個既時候已經好中意搵野刺激陰蒂,得閒又撞下枱角,坐下搖搖板,夾著條底褲,又會用手指摸下佢.個時真係無諗咁多,一心只覺得每次掂到下面個感覺好舒服,好滿足.每晚都要探下佢先會去訓覺.
到我大個左,十二,三歲左右,就開始左自慰既習慣.個時岩岩黎M,唔知點解就由個時開始,我就對性開始有需求.第一次認真自慰,其實都無人教我,我又無點睇片,先係底褲外面摸下陰蒂,又伸手入去輕輕咁摸,之後發現,原來用力咁摸又會興奮啲.
一開始,我只係是中指不停咁搓揉陰蒂一帶,到後尾,我就開始插中指入去陰道.仲記得第一次咁做時係冬天,我手指超凍,一插入去,凍到飛去,咁來下面都濕濕地,但經過我既寒指攻擊後,全部水都收乾曬咁.
之後我無意中係網上發現有個方法,又真係幾正.原來手指先插入去,入到去大約4cm左右,然後手指彎曲少少就可以刺激到傳說中既G點.但我始終都係中意用左手搓自己個胸,另一隻手係小穴穴外玩,配合幻想,好易就達到高潮.
其實女仔自慰真係無乜野,自己探索下自己既身體,了解下自己邊個部位最敏感(我自己就係右邊既乳頭),對之後既性生活都有幫忙.之前都有研究話,婚前自慰既女仔係婚後會少啲機會有性高潮障礙,婚前無自慰既女仔有性冷感既機會多過有自慰既女仔三倍.
最重要既係,女仔識得自慰就唔洗靠男人先俾到性福自己.只需要你鼓起勇氣去探索自己既小宇宙,性福就即刻可以擁有.有時寂寞起黎,自慰真係一個好好既選擇.


text:
第一次見面,先同大家介紹下,鋒主義由今個星期開始會不定期分享一系列簡單裝修教學 “工程一分鐘”,會由小弟謝夫主持.
內容主要會分做兩部分,第一部分會涉及較多理論或者關於概念既資訊. 第二部分會同大家講解一啲唔同種類既工程小知識.如果大家有咩唔明想知想問,可以 INBOX或者 E-MAIL 比小弟,小弟會盡量安排寫番相關主題,廢話講住咁多,即刻開始第一集~~
我地由淺入深,首先講下全屋裝修基本程序,風火水電木器油漆,到底應該做咩先呢?
基本程序係: 清拆–>水電–>泥水–>木器–> 油漆
當然呢五樣野係未包括晒所有野係入面,但已經包括所有大項.不過呢個程序並唔係絕對,好多時候會因為實際情況而改變.例如,有的位置係必須先做好油漆再做木器.好似燈槽內側,因為安裝後,手伸唔到入去做油漆,但又會見光,就一定要掉轉次序,或者係兩者同時做.所以如果裝修時見到次序有出入,唔好即時當師傅做錯野,可以直接問下負責人,相信佢會好清楚咁解答你,如果佢答唔出,咁就真係可能有問題喇.
工程小知識
大熱天時,個個都開冷氣,亦都係冷氣機最易出問題既時候.今次講下分體機風咀滴水問題.有唔小人試過部機用左幾年之後,係出風位會滴水滴到水舞間咁,到底點解會咁呢?其實出現呢個情況好大機會係去水喉塞左,去水喉塞有兩個可能:第一係由冷氣機去水喉接駁到大廈主喉之間塞左.依種情況其實好易解決,一枝鏍絲批,一條細膠喉或者係飲管,再加你把口就搞掂.首先拆開冷氣機外殼,係凍COIL 下面有個水盆,水盆左或右會有個去水位,插條喉入去用力一吹,就可以通番佢.
第二個情況係大廈主喉塞左.但因為涉及公共地方,再加上大廈主喉係屬於公物,所以依個情況自己就好難解決,要先直接聯絡大廈管理處,等對方安排喇.
不過無論如何,都可以試試第一個方法先,真係唔得的話,先通知管理處都唔遲.
謝夫
#PT201833001


text:
馬內
愛德華·馬內(法文:Édouard Manet,1832年1月23號—1883年4月30號),喺法國巴黎出世嘅寫實派同印象派畫家.
馬奈嘅畫風驟眼睇應該屬於古典嘅寫實派畫風,人物細節都相當之有真實感.但係馬奈之所以亦被歸為印象派畫家嘅原因,在於佢所畫嘅主題,顛覆咗寫實派嘅保守思考.要畫戰爭,就畫衝突性高嘅,被處決嘅畫面.要畫野餐,就畫爭議性高嘅對比,裸女自然噉坐喺着西裝嘅紳士身邊.馬奈好明顯噉表示出,印象派並毋係僅僅靠繪畫技巧來與眾不同,主題一可以重新思考嘅一個概念.
有名作品改
草地上嘅午餐(Le Déjeuner sur l'herbe)係馬內嘅成名作品,係1863年巴黎引起好大關注.幅畫介乎於現實主義同印象派之間,當時仲未有印象派出現或者俾人公開承認.因為幅畫線條忽然細緻忽然簡略,俾人一種未完成嘅感覺居多,所以比大眾認為係印象派嘅前身.而引起關注原因,並唔係因為裸女,而係因為裸女身邊兩個男人好明顯係普通男人,仲要係馬奈嘅細佬古斯塔夫同佢妹夫費迪南德·里郝夫,而個裸女同兩個男人又咁近甚至有身體接觸.喺當時嘅西方,畫裸女冇問題,女神赤裸冇問題,一群裸女都可以.不過畫公仔畫出腸,表明係妓女就一直都唔會有人咁做.因為當時巴黎雖然有大量妓女,但係一般冇人會去揭瘡疤.如果留意幅畫左下角,會見到有隻青蛙仔.而當時法文嘅青蛙仔「grenouille」帶有好多種含義,令人基本可以肯定佢係個妓女.
幅畫有咗咁多意思,而且係社會同政治意義,自然引起關注.馬奈本來想拎去參展,不過因為太多人認為有問題,加上當時現實主義係藝術主流,所以就俾人「和諧」咗[1].


text:
– 坦白講,呢隻冇乜fun fact可以吹,只係一隻完成度極高嘅 jazzy soul dreamy R&B 專輯
– 可以偷懶形容為更鬆軟,更易食嘅 BADBADNOTGOOD
– 整體上比 Tom Misch 上一隻大碟《Geography》更加夢幻,層次分明但輕盈
– 亦係南倫敦爵士大名 Yussef Dayes 深潛多時嘅首張完整錄音作品
– 啲結他solo都幾英雄主義,唔怪得 John Mayer 咁中意佢
– Yussef 手鼓玩groove高手得嚟好易入耳
– 三位嘉賓 Freedie Gibbs,Rocco Palladino, Kaidi Akinnibi 各自表現出色
如果才華可以抗疫,咁呢隻 Tom Misch 聯乘 Yussef Dayes 嘅大碟《What Kinda Music》起碼可以幫成個英國頂返兩三個月.
兩位同樣出身倫敦南部,前者係近五年來有口皆碑嘅 multi-instrumentalist,以靚beat充滿時尚感R&B,上年起聲勢已經直追同一派系嘅 FKJ;後者來自前衛爵士名團 Yussef Kamaal ,係近十年當地最重要嘅旗手之一,話哂係同鄉,相信兩位才子早已惺惺相惜情不自禁,今次終於有機會行埋格劍.
Tom Misch 兩年前推出嘅處男大碟《Geography》好聽還好聽,但用聲稍嫌太過乾淨企理,冇乜人味;今次有 Yussef 負責做beat控場,氛圍偏向深邃晦暗,包返實 Tom 嘅一把登台級靚聲,成隻碟嗒落有底有面,襟聽好多.
兩位高手揉合 electronica,舊派嘻哈,實驗,guitar hero 等不同元素,尤其係 Yussef 帶嚟嘅深層滲透,令 Tom Misch 本身已經有點jazzy色彩嘅風格,進化為易入口嘅前衛爵士.加入客席樂手嘅三首作品 : Nightrider,Lift Off,Storm Before The Calm 可以話係全碟highlight位,充份發揮 Tom 嘅製作人基因;而大碟同名曲〈What Kinda Music〉就最表現到 Yussef 用節奏突顯旋律嘅加乘作用,個小提琴入得好淒美呢.
兩位今次合作愉快,亦係近代「夾嘢」呢個創作模式嘅轉變寫照:以前夾band最緊要夾人,無論化學作用有幾勁,若然人唔夾,終究會好似 Kobe 同 O’Neal 咁分道揚鏢.然而嚟到2020年,大部分音樂人都有獨自實踐創作嘅能力,變相大家有咩新作想要取長補短,只需要搵啱咀型啱理念嘅同行短暫合作,互相feature,基本上隔住幾個傷心太平洋都一樣work;往往蜜月期未過就已經完成作品,無需深交,就算唔啱都係一次咁大把,確係有彈性得多.


text:
老師一直都係我想做既工作,大學畢業之後就去左做老師,宜加諗返起,做老師戈年冇話好開心都冇話同想像中有好大出入,畢竟都係呢個教育體制出黎既產品.除左做老師係我想做既嘢之外,我一直都想出去讀下書體驗下.亦都可能因為成日係上網睇到啲人po相去呢度去戈到,默默咁將人地既理想生活變成自己既生活,等人地都可以羨慕下,但其實活成別人既生活係好攰既一件事.每個人都有自己理想既生活,你做到一個都做唔到第二個,唯一可以既就係過自己想過既生活,呢個道理我宜加24歲先明,不過悟性呢啲嘢好難講,總知宜加明就得啦!
講返正題,咁我出去讀咩呢?讀碩士,我又唔知讀咩,諗黎諗去, 最後,我去左讀葡文語言課程,好多人都覺得出去讀書一定係要出去讀個好勁既學位返黎,唔係去黎做咩? 好彩我今次冇因為人地既想法而做決定,因為我係葡國戈一年得到既唔係學位,係體驗,改變左我之後對生活,對人生既想法.
以前去旅行都係係同朋友去,而我係標準豬隊友又唔搵資料,所以戈時第一次自己由頭到尾打點一切,距離出發既時間越近,發現我原來好驚,畢竟第一次自己出去,第一次去咁遠.2016年既9月尾我終於出發,搭火車戈時一直都好擔心因為驚坐過龍,報站既廣播又淨係得葡文,前提係我未學過葡文,學過都未必聽得明,好神奇既係我係機場撞到一對台灣夫婦,我排緊隊買電話卡既時候佢地問我邊到黎既,之後吹左幾句水,然後坐火車既時侯竟然撞到佢地,呢個時間我成個人放心哂,係落車既時候因為個喼擺得太高好難攞,好好人既台灣夫婦就幫我攞左落黎然後用好親切既聲音同我講:「讀書要加油喔!」我戈一刻好想喊好感動!
係自己地方既時候,生活上遇到既好事好似有人幫你拎下野咁,我唔會覺得有咩感動,但人在異地,微小既好事都覺得好幸福,因為原來呢啲事情唔係必然咖!村上春樹講既小確幸,我終於徹底咁樣明白.
葡國係歐洲黎講唔算大,除左足球之外,應該冇咩人留意,加上我冇簡到係里斯本讀書,而係去左一個除左大學生就係老人家既城市,當初我有啲驚悶,但我係呢到識到一班好好既朋友,返到黎澳門之後有啲仲有聯絡下咁.入學註冊既第一日成個人都好迷,見好多人係註冊處等,但我唔知佢地等咩又覺得自己應該都要等一啲野,係咁多個人入面我簡左一個同我一樣企左係到但個樣醒過我既女仔問佢,我仲好記得我地當時既對話,
我用英文問佢 :「你識唔識講中文?」
佢答我識,於是我唔知點解就用我唔咸唔淡既普通話問:「我想問一下你知道這些人在等什麼嗎?」
佢答我:「嗯…你係未講廣東話咖?」(大概我講既普通話太廣東話?)
哈哈!傾落之後原來大家都係澳門黎,呢啲係未叫緣份?我以為自己會孤獨死係呢到.
係澳門周街都係澳門人,唔會有咩感覺,係呢到遇到澳門人係一件咁開心既事.
返完學第一日,落緊樓梯既時候突然有人係背後拍我,我心諗係大學都遇到襲擊? 原來係同班既一個韓國女仔,話說我地班都有幾多韓國人,佢用英文再加上好青春既臉孔問我想唔想一齊去食啲野飲杯咖啡,我好開心咁話好啊!平時係澳門朋友問我出唔出黎飲杯咖啡,我會話好攰不如你黎我屋企我地一齊訓教,
原來,飲水一般既普通事係要到冇水飲既時候先發覺一啲都唔普通.
係葡國短短一年,我識左好多朋友,拍過拖分埋手,出軌,仲有遇到人生第一次因為男仔而友情決裂…真係好似韓劇戈啲心機女咁,但我岩岩講既係我最初一去到最單純最有感覺既事情,最平凡所以最容易遺忘既感覺.
25歲既我,或者對於好多差唔多年紀既人黎講都好迷惘,出黎社會幾年又好懷念返學既時候但人地已經當你係真正既大人,而唔知幾時開始,我覺得要傾上天文下地理先係有內涵嘅對話,係大人嘅表現,但呢幾日唔覺意又打開本 >揭左兩頁,就係大家都好熟悉既蛇吞象既故事,如果戈個人見到戈張畫而答小王子「這是一頂帽子.」於是佢就唔會再同佢講蟒蛇,或者原始森林等等,而小王子會遷就佢.講橋牌,講政治…
睇左戈幾頁之後突然覺得自己真係經歷左社會既洗禮,忘記左最簡單來自生活既戈種幸福感.
(文章為港語學第三屆廣東話徵文比賽參賽作品)


text:
Sex parties其實咁多年嚟一直都有好多,各種形形式式嘅都有,不足為奇.最近又收到唔少非會員嘅朋友仔發telegram cap埋圖問我「呢個係咪你哋嚟?」,「呢個係咪假㗎?」,更有啲俾人呃咗幾千蚊之後先搵到我哋.
所謂色字頭上一把刀,如果你問我,我本身就唔係個啲擒擒青嘅人,想當年我加入SBC,由登記到申請做會員經歷咗差不多三個月時間,因為當時SBC有個website連同forum,所以可以俾我慢慢去接觸一下係forum活躍嘅人.有大量留言,活動記錄可以俾我去深入了解到底適唔適合我.
依家響外面借sex party去呃人嘅群組,大多數都係近乎無成本嘅telegram groups.內容都係呢度抄啲,個度抄啲集大成咁,再post啲相引下你咁.你如果信,咁我就希望你好彩無俾人呃啦.我就唔批評其他人啦,反正我又唔知邊啲真邊啲假,所以你即使問我,我都答你唔到.
我唯一可以講嘅就係我哋自己.直至我寫呢篇文嘅時間為止,SBC (Swinger Bliss Club) 係唯一一個:-
1. 擁有自己會網 (包括archived嘅舊會網)
2. 自我研發嘅手機app互動平台
3. Telegram channel (係channel唔係group)
4. 絕對無入會費
5. 絕對唔會預先收取一大筆prepaid費用
6. 每次有活動會向所有活動會員公佈活動費用,餐飲餐食餐餐清
7. 成為活動會員前必須完成及通過性健康檢查 (檢查項目可以去telegram channel t.me/sbchk 細閱)
我唔敢講我哋係最完善嘅sex party group (因為呢個世界唔會有完美),不過大家如果真係有心參加,希望都花少少時間去了解一下你想參加嘅群組,避免誤中騙局.呃咗錢事少,惹到一身病就…….祝君好運!


text:
當有小朋友之後,我每個周末都係諗定節目比佢去玩
而我跟一班戰友馬騮BB Group 差不多每個月都有聚會去玩
今次亦因為怕交通問題,封路問題突然間地轉場去玩
唔打唔撞又比我地玩到間超值得推介既好玩PlayHouse
講緊就係位於油塘既J-Plus ,
其實呢間既J-Plus 亦係冒險樂園旗下既,
不過既然我推介得當然係又抵玩又好玩啦!
點解咁講?因為真係可以以180蚊玩足一日,
係唔係抵先? 等我同大家介紹下先啦
今次我地班馬騮小孩一齊去做小廚師,一齊去整Cookies
咁首先就一定要預早Book 一個生日派對套餐,
以每位入場小朋友收費就係$180
可以包整Cookies (視乎你蓋既模係點)
由於小朋友們未必個個都有入廚既經驗,
正如Gogo 咁,今次有埋圍裙同廚房帽就好興奮啦
每位小朋友都會有個新既廚師帽可以隨心帶走既
當齊人之時就準備開始整餅啦,
由於我地呢個叫簡易版所以就會預備定餅底比小朋友們架啦
咁就工作人員姐姐就教小朋友開始點整Cookies 啦
每個小朋友都會準備好一塊餅底,
打開餅底後就開始整曲奇架啦,
先將整塊既餅底整軟,然後就開始分開四份,
再整軟,方便去整成一塊完整既
當整軟整好後就可以開始蓋起既曲奇模啦
不過記得要”曬”粉啦..唔係蓋完d 模都起唔到架啦
如果真係痴實左個底起唔到既,
就記得搵姐姐幫幫手,唔好自己死推死拎呀
由於我要睇住Gogo整,又要幫手,
費時係咁拎電話影相啦,
所以直接影比小朋友既完成品比大家望下啦
每個小朋友既份量都未必一樣,
因為會因為大家既模具擺位都唔一樣,
最後我就死擺難擺都好似整到有十至十二塊左右
最重要整完既Cookies 唔洗自己即刻食曬或者自己準備盒去裝
因為姐姐會為我地準備好靚靚既包裝架,
最後我唔比我仔一開始就食曬,係屋企先可以同屋企人分享
當然玩完曲奇就準備下一場節目啦,就係瘋狂地玩迷宮囉
對呀!!係呢個迷你生日會包埋任玩一日既迷宮
呢個迷宮真係唔指玩謝阿媽系列,更加係一個超強既放電場地
呢個場好大,好多不同既區域,
亦因為佢太多不同既區域,唔係人叮人既做法真係好易見唔到小朋友
由其我地當日係星期日,梗加係人山人海既狀態
雖然話小朋友都大個,要搵佢唔難,
但係始於以免真係走失,
加上當時D人真係多到,同埋太多睇唔到既位,
最後我都係成程都係跟住佢係咁走走走爬爬爬爬…
而迷宮每隔兩小時左右就會清潔15MINS ,
所以我地就係呢D 空檔期就走左出去玩,
因為今次呢個Package 入面亦包左40個幣(共80元)
你可以免費申請張卡,就順便入埋d 幣落去,
係呢個時候你直接插入張智能卡就可以玩囉.
係呢個時候我完全明白點解當時公公一早叮囑我,
千祁唔好帶我仔去玩一次冒險樂園….
今次…我終於明啦,玩左兩個小遊戲之後,,
我仔就自己拎左張卡係咁插啦…


text:
自細住係屯門嘅我 依莉詩 當然知道屯門無牛啦!但塔門就有啦!最近無日無夜咁對住電腦工作,真係想出外輕鬆下,於是就決定出發去探下塔門牛牛,決定係大草地攤下,輕鬆過一 Day!
要講塔門唔少媒體都介紹過,上網亦有好多資料,最出名就係塔門島上,又名弓背山坡嘅大草原,被唔少人叫佢做港版小清境.不過山上嘅並唔係羊咩咩,而係一班以前由務農客家人飼養,後嚟大量繁殖嘅牛牛.雖然好可愛唔怕人,不過就愛雜食,會搶奪遊人嘅食物,所以野餐時要小心睇住自己嘅食物!
第一站:從大學站出發
去塔門唔似長洲,南丫島咁方便,班次較為疏落,所以出發前要小心計劃行程.大家可以到馬料水碼頭或黃石碼頭塔船.黃石碼頭開出比較平,票價為 $9.5,假日就 $14.而馬料水開出,票價為 $18,假日就 $28.
而我今次選擇係馬料水上船,由大學站 A出口沿單車徑行 15分鐘就到.因為單車路旁,所以都幾闊,條路平時踏單車就好近,但要行就好一望無際,真係未出發先興奮!
▲ 每日由馬料水開出的船有兩班,分別係 08:30,15:30,而假日12:25 會加開一班.
▲ 因為 08:30 對我嚟講實用太早,決定搭 12:25 船,去到馬料水碼頭已經大排長龍,而一班船只坐百幾 人,幾擔心上唔到船.所以大家要提早到碼頭啊!
▲星期六,星期日及公眾假期船飛每位 $28,同搭快船去長洲差唔多.
第二站:塔門碼頭買手信
經過一小時十五分鐘船,終於嚟到塔門.碼頭唔似咁長洲,南丫島咁熱鬧,不過充滿漁村氣息.附近有幾間食肆同買手信嘅檔口.買魚乾嘅檔口基本上只做落船一轉生意,所以唔好諗住回程先買,因為你只會見到一次,要買就快!
另外,島上基本上得三個公廁,碼頭同天后廟附近各一,如果想係草地 hea 多陣最好先去廁所,唔係就要到漁民村先有㗎啦!
▲ 居民唔算多,大家都比較休閒,所以手信檔都不常開門.
▲ 當地人都好好客,涼果可以免費試食,凍紫薯好有趣呢!
第三站:金黃海膽炒飯
落船已經係中午,大家都肚餓,碼頭有 3間餐廳,食嘅都係塔門最出名嘅海膽炒飯,炸墨魚丸等,而我哋就揀咗海膽炒飯比較出名嘅新惠和.因為係小店關係,炒飯都係喺門口即叫即炒.望住大廚倒入成碗金黃色嘅海膽,三兩下手勢就將白飯炒到金黃色,非常吸引.不過,食慣日式海膽飯嘅朋友可能會失望,因為海膽炒乾後唔會好似刺身咁 Cramy ,反而會似蟹膏一粒粒,要大啖放入口慢慢嘴嚼先感受到海膽嘅甘甜.
▲ 相比起海膽炒飯,我更愛食海膽煎蛋三文治 ($40).雖然睇落同普通蛋治無分別,不過蛋香帶出海膽嘅鮮甜,非常香口.
▲ 呢度仲有有機菜食添!
第四站:天后廟求好天
食飽飽就有氣力行山,沿街道直行就會面到天后廟.塔門係一個小島, 以前居民多以捕漁為生,所以天后廟對佢哋好重要,呢間塔門天后寶樓係明末清初就已經起好,經歷唔少風吹兩打,亦保佑過唔少漁民平安歸來.
▲ 沿樓梯上去就會見到天后寶樓嘅牌坊,係藍天白雲睇落好有氣勢,絕對唔會輸俾其他大寺廟. ▲ 穿過天后廟沿左邊小徑行 10分鐘左右就會見到大草原.路唔算難行,都係一般行路.
第五站:大草原放風箏
塔門草原係又名弓背山坡,因為係弓起,可以遠跳山下無敵海景,係藍天白雲下真係謀殺唔少菲林.唔少人都會係草地上紮營,野餐,放風箏,可以好好咁享受大自然.不過都要注意,因為會有牛牛出沒,所以都有唔少牛便便㗎!
至於鍾意行山嘅朋友可以係涼亭另一邊山徑出發,攀上最高點茅平山或者其他名勝如「龍頸筋」等,要行晒大約一個鐘.因為今次時間有限,所以都係留係草地 hea 下,吹吹海風好過.
▲ 呢度雖然非漁護署指定營地,不過都有唔少人露營,留宿一宵觀星睇日出.
▲ 塔門位於香港東北方,所以吹北風或東風時都幾大風㗎!如果嚟露營要做足保暖準備.
▲ 亦因為超大風,係呢度放風箏完全零難度,一放手風箏就會自動飛上天,唔使跑嚟跑去,不過就少咗份成功感.
第六站:岸上的疊石小石灘
由觀景台沿小徑往下走,行 5分鐘左右就到山崖底嘅小石灘,都有唔少人落去影相同觀看睇浪.石灘有大石有細石,其實都幾難行,所以都唔建議著裙去 (唔好學我!我都好後悔).
而塔門另一個著名景點就係「呂字疊石」,大家可以選擇由觀景台右上方小路,行 3分鐘就到.顧名思義,呂字疊石就係因為由2塊大小相若嘅石頭疊成,睇落似「呂」字而命名,都幾得意㗎!
▲ 石灘其實都幾危險,所以不建議大家行太近海邊同玩水,遠少少坐下,影下相就好了.
第七站:食唔停彈牙炸墨丸
往馬料水尾班船係 17:30,所以 5點鐘就要開始回程.呢個時候更係番碼頭食個下午茶.譚仔有「墨硯」米線,塔門就係炸墨丸.3間餐廳都有炸墨丸,而我哋擇咗新有記,雖然 $70幾蚊先得 10幾粒,好鬼貴,但一場嚟到點都要試下吧!
▲ 炸墨丸 $75
墨魚丸入口超級彈牙,炸咗之後又就更香口,令人食唔停呢!
塔門雖然細,短短幾小時嘅行程真係唔多夠喉,秋天好想係到紮營睇星,睇日落呢!
更多一日遊路線!
長洲 1.5 日單車美食懶人包!食盡 7大小食 + 張保仔洞探險
FB: 依莉“詩”生活
IG: ErieDiary
網址:ErieDiary.hk
YouTube:Diary Erie


text:
蘿蔔炆足球
咁有咩意義?其實我諗其實係冇一個準確嘅標準嚟講究竟睇波係有啲乜嘢嘅作用.喺個人層面嚟講其實我都係近呢一兩年先係真正去感受接觸深入去了解足球嘅文化.都係好好彩,係一年入面可以體驗到香港日本甚至韓國嘅現場睇波嘅文化.
東方: 盧卡斯 一〉自由身 辛祖 一〉自由身 迪高 一〉理文 翟廷峯一〉南區 鄭璟昊一〉自由身 杜度一〉南區 鄭子森一〉自由身 奧利華一〉南區 利馬一〉自由身 曾文輝一〉自由身 唐道碧 -》南區 (借用) 理文: 一〉迪高(東方) 南區: 柏度 一〉自由身 一〉杜度 (東方) 一〉奧利華(東...
冠忠南區最近一季表現確實平平,對強隊也沒有什麼驚喜之作,對弱隊也偶有失誤.他們水平當然不及東方傑志之流,卻也未必是魚丸和中風的水平吧!新一季,多位中後場球員加盟,南區該如何是好? 很明顯,主席陳先生也洞悉到南區的問題是在於後防.上季陳港斌的表現令人大失所望,比圖也偶有失誤,列文落場也發揮...
個專欄都有一排冇出新嘅文章啦,已回歸嘅第一篇,係想講下,究竟點解港超球隊年年都唔可以依照現行嘅升降制度去處理呢? [民主路上 一起挽着手] 下季港超賽事將會喺11月開季.開季之前,已經有兩支本屆港超聯嘅球隊表明咗會自降落去甲組,不再參加來季嘅港超聯賽事,兩支球隊分別係元朗同大埔.除此之外,標準流...
南區喺港超聯第四週補賽中慘敗畀傑志5比1, 賽後大眾球迷都批評Ricky嘅戰術係南區輸波嘅主因. 咁究竟喺南區嘅前途著想南美聰係咪應該離開南區?佢哋應該做嘅又係啲乜嘢呢? [預防武漢肺炎 你我戴口罩有責] 其實到而家南區一直好似打得唔係太有起息以及踢出嚟嘅表現未如人意,甚至爆大冷輸波嘅原因都係...
車路士喺主場史丹福橋球場喺足總盃第五輪2比0成功淘汰利物浦,進軍下一輪.呢場賽事利物浦派出較多嘅副選上陣,車路士可以話係陣容比較資深.利物浦喺上半場嘅時候較大嘅漏洞就係成日會畀人喺右路教一個長波畀係左邊嘅柏度再交返嚟中間射門.呢樣嘢制造咗車路士一連串嘅攻門.及後一次攻勢後阿祖安喺開出龍門球之後,因為...
至於蘇馬嘅入球被推翻亦都係另一個好令人注目嘅事情.一齊嚟睇下各方嘅回應. [預防武漢肺炎 你我戴口罩有責] 前車路士前鋒塞頓就喺直播表示,嗰個係一個好大嘅決定費德把艾斯派古達推向威廉斯,個入球應該係成立㗎.推翻入球嘅判決非常荒謬,你必須質疑VAR睇到啲咩.咁嘅決定非常非常荒謬,亦都係好黐線,我...
車路士同曼聯嘅比賽出現咗多個爭議,我哋今日呢篇文主要嘅聚焦就係睇下,咁多位名宿以及評述等等究竟對於今日場波球證嘅判決有咩睇法? [預防武漢肺炎 你我戴口罩有責] 首先我哋會講關於哈利麥佳亞嘅爭議當中各位名宿講咗啲乜嘢. 紅魔傳奇堅尼就話哈利麥佳亞今日好好彩,可能係因為佢嘅冷靜嘅 性格,以及佢唔...
除咗係之前文章提及有關麥佳亞嘅爭議之外,車路士今場有兩個入球都係畀var推翻,其中第一個入球應該係被判入或者判十二碼,我哋就講下呢個誤判. [預防武漢肺炎 你我戴口罩有責] 事源於五十五分鐘一個角球,當時蘇馬接應角球射入,但係之後經過var批核之後球證認為艾斯派古達有推人嘅嫌疑,但係事實係費特先...
英超次循環,車仔喺主場慘敗2-0比曼聯.然而,呢埸波嘅焦點卻落係主裁判安東尼泰萊以及VAR 嘅判決之上. [預防武漢肺炎 你我戴口罩有責] 最具爭議嘅判决出現係21分鐘,當時曼聯後衞麥佳亞係倒地後踢向車路土前鋒巴舒亞爾下體,後者倒地.球證聽取VAR提議後認為麥佳亞並非粗暴行為,並沒向他採取紀律...
現年26歲摩洛哥籍嘅翼鋒薛耶治會喺今夏上車.今次我哋就睇下佢過往嘅數據分析可唔可以媲美到現有嘅翼鋒,例如柏度或韋利安嘅數據. [預防武漢肺炎 你我戴口罩有責] 佢今季嘅成績簡直係頂級,喺荷甲嘅表現係一流㗎佢今季上陣18次,當中有九次都係被換下,但係佢已經創造咗個人六個入波以及13個助攻,佢平均每...
武漢肺炎持續肆虐,香港更出現首宗疑似本地人傳人個案,康文署亦封場,喺呢個咁不明朗嘅環境下香港足球可以如何自處呢? [預防武漢肺炎 你我戴口罩有責] 最大影響嘅一定係低組別聯賽,甲乙丙組過往大半年都係受到反修例風波等影響係暫停咗好多週嘅比賽,到現時康文署封場 ,球隊沒法練習,比賽亦都全部推遲,喺今...
首先同大家講嘅就係原定係年初二舉辦嘅賀歲盃將會取消.但係取消呢一件事上面,我反而就見到一啲問題,所以今日我哋就一齊嚟睇一睇. [預防武漢肺炎 你我戴口罩有責] 最大嘅問題就係見到HKFA同埋香港政府嘅交流完全係缺乏.個問題就係點解喺 幾個鐘之前FA先啱啱開完記者會交代賀歲盃賽事安排,仲出曬po...
香港足總最近搞咗一個叫「對談港足」嘅諮詢會,探討下未來五年嘅計劃以及諮詢市民嘅意見,而當中提出咗一個全新嘅計劃-2034計劃. 2034計劃有幾個重點 -培訓現在5至15歲嘅適齡球員,變成亞洲級及世界級. -於每個分齡組別挑選最頂尖120人為精英青年球員,重點培訓. - 五歲起開展學術式足球教育 ...
呢對波認真冇乜人識.同佢哋同郡嘅球隊有利物浦同埋愛華頓兩支英超嘅球隊,佢哋知名度同實就梗係差好遠遠.佢哋舊年仲喺英乙作賽,最後以第六名嘅成績成功打入英甲. 至於點解今日我哋要講佢吔?睇返個title都知因為佢喺足總盃神奇地和咗最近換帥之後狀態大勇嘅英超球隊屈福特.喺足總盃作客屈福特,佢哋竟然喺上...
前田大然呢個名稱可能對你嚟講好陌生,但係我敢講你喺未來五年,十年好有可能認識佢.前田大然依家效力緊葡超球隊馬里迪莫. 前田大然今年只係二十二歲,但係佢已為日本國家隊上陣2次,效力今年都係j1嘅松本.對波為咗等佢可以旅歐,就將呢位對佢哋護級極其重要嘅前鋒,借走咗去葡萄牙球隊,而松本最後亦都難避降班...
呢個十年唔知你哋有經歷咗啲咩呢?英超賽場上肯定就經歷咗好多嘅改變,今日我哋首先會由球會方面去睇下究竟有咩記錄係喺呢十年被打破嘅呢,就係我哋完結2019年之前睇一睇. 球隊方面: 最大得分差距冠軍-曼城:19分(2017至18球季) 最少得分差距冠軍-曼城:+8個得失球(2011至12球季) ...
奧斯爾(Mesut Özil)因為批評中國喺新疆起集中營嘅控制維吾爾族人民嘅思想,並要求佢哋立即停止呢啲嘅行為. 呢樣嘢惹來中國方面極度嘅反感,央視更加係停止播放阿仙奴嘅比賽.我哋就會喺呢件事件上睇下究竟中國嘅權勢同金錢對英超係有咩影響. 索爾福德商學院體育企業學系教授西蒙就表示,英超唔評論呢件...
聖誕快樂,早前我就上載咗篇文章講關於聯賽前列分子嘅分析,而跟住我就會講埋其餘嗰五隊,究竟邊隊最有機會會降班呢? 首先我會由最低分嘅元朗開始講起.佢哋踢咗八場目前仲未攞到首埸嘅勝仗.佢哋攞到四分㗎啫佢哋,四和四負嘅戰績都係相對於上年佢哋由郭sir帶領嘅時期之下明顯差咗一大截.咁究竟佢哋嚟緊嘅發展係點...
Merry Christmas!呢度今日我就會為大家睇下2019至2020賽季香港超級聯賽目前嘅形勢.眾球隊係踢咗六至八輪不等,究竟佢哋嘅形勢係點呢?有邊隊波係咪贏過呢?又有邊隊波係未輸過嘅呢?我哋即刻嚟睇下! 首先我為大家奉上下聖誕前嘅積分排行榜. 排行 球隊 賽 勝 ...
韓國球員孫興慜喺熱刺主場鬥車仔一役,憑VAR覆檢球證以暴力行為直紅驅逐佢出場.今日我哋就嚟睇下究竟球證嘅判決係基於咩根據,以及係正唔正確. 當時魯迪加同孫興慜正在爭奪皮球,魯迪加係輕微地同佢有少少碰撞,孫興慜倒地,跟住佢向上方出腳踢跌咗魯迪加,球證吹罰,及後經過VAR睇完之後決定比紅牌孫興慜. ...


text:
假戰
假戰(英文:Phoney War),怪戰(法文:Drôle de guerre),又叫靜坐戰(德文:Sitzkrieg),係指1939年9月到1940年4月之間,英法雖然因為納粹德國入侵波蘭所以宣戰,但係實際上雙方得極輕微嘅軍事衝突.
呢段期間雙方有小規模嘅空中同海上嘅衝突,英國開始將遠征軍調去法國,法國就開始進行一啲動員嘅工作.1940年初法國有14個師防守馬奇諾防線,同時有80個師喺後方支援,英國陸續增援到9個師嘅部隊到咗1940年5月英法集結咗超過3,100架戰車同2,000多架戰鬥機.
當時德軍同波蘭交戰緊嘅得少量軍隊守喺同法國交接嘅齊格菲防線,喺另一邊嘅馬奇諾防線,英法聯軍同德軍相對,但只係爆發零星交戰.英國皇家空軍向德國投擲宣傳單,加拿大軍隊都踏上咗英國,但係西歐喺7個月之間並冇任何戰爭,直到兩個陣營終於喺北歐戰役中爆發衝突,結束咗呢一段冇戰爭嘅宣戰期.喺重整軍備期間,英法除咗靠本身嘅生產之外,都向美國買咗大量武器.美國作為非參戰國,向英法租借同畀折扣出售武器.但係喺1930年代,英美嘅私人公司曾經隱瞞政府,向德軍提供咗武器,德軍戰機嘅引擎喺英國整,原材料就喺美國買.德國為咗阻止呢場跨越大西洋嘅交易,觸發咗大西洋戰爭.
薩爾衝突[編輯]
1939年9月,喺純政治考量下,法軍向國際聯盟轄下嘅薩爾推進咗3英里.法軍動用咗98個師同2,500架坦克,而德軍動用43個師,冇坦克.
冬季戰爭[編輯]
喺西歐假戰期間,蘇聯喺1939年11月30號入侵芬蘭,東歐爆發咗冬季戰爭.普遍輿論都支持民主國家芬蘭,由於芬蘭嘅抵抗似乎比波蘭對抗德軍更加成功,英法國民甚至要求政府支援芬蘭對抗強大嘅蘇聯.於是,蘇聯俾人踢出國際聯盟,英法兩國曾經計劃遠征斯堪的納維亞.英國開始征召軍隊,但喺冬季戰爭完咗之前都未去到芬蘭,就改喺威悉演習行動中支援挪威.1940年3月,冬季戰爭完咗後,法國總理達拉第因為支援芬蘭失敗而引咎辭職.
德軍入侵丹麥,挪威[編輯]
同盟國公開討論遠征斯堪的納維亞北部,但係得唔到中立嘅北歐國家同意;2月嘅阿爾特馬克事件影響咗德國嘅鐵礦供應,德國就強烈要求守住挪威海岸.4月9號,德國發起「威悉演習行動」,開始入侵丹麥同挪威,丹麥好快就輸.4月12至15號其間,盟軍登陸挪威,但係德軍喺2個禮拜之內佔領咗整個挪威,將盟軍驅逐出境.
英國變天[編輯]
英國因為支援芬蘭失敗,而改成支援挪威,帶來嘅災難令英國首相張伯倫喺下議院受到攻擊.雖然下議院以281票同意對200票反對通過咗對張伯倫政府嘅信任動議,但係好多支持者都轉投咗反對票.張伯倫覺得冇嗮支持,好難繼續領導英國政府或另組聯合政府,就喺5月10號辭職.英國國王佐治六世委任反對綏靖嘅邱吉爾出任首相.邱吉爾重組聯合政府,包括保守黨,工黨,自由黨同一啲無政黨人士.
當日,即係英法對德宣戰之後8個月,德軍進攻比利時,荷蘭同盧森堡,假戰完咗.
影響[編輯]
假戰係二戰時期西方綏靖主義嘅延續.佢令法西斯嘅侵略野心進一步擴大,削弱咗同盟國嘅力量,間接導致法國淪陷.


text:
12 FEBRUARY 2014(WED)
終於嚟到澳門之旅我個人覺得最重要活動,就係去金沙城個夢工場體驗,去同史力加玩啦~
金沙城中心係就係幾靚,不過全部商店都係名店,所以都真係唔係我依啲普通人行.不過唔緊要,我地唔嚟SHOPPING,入嚟影吓啲佈置都幾好呀~
原本依個夢工場體驗場地都唔係太大,不過佈置真係好靚,我地當然又係度不停影啦~
不過原來我地係早左到,啲公仔朋友仔仲未到,所以我地就先轉戰旁邊嘅一部自拍機,我地玩左好多張,好好玩呀~
啲相影完之後係可以經E-MAIL轉送返俾你呀~
等左一陣,終於有公仔朋友出嚟,當然係即刻去同佢地玩啦!好在我地嗰個時候都唔係太多人,所以我地都可以影左好耐,小小豬仲同史力加玩到唔肯走呀~
原本以為有好多公仔朋友同我地影相,不過一問原來今日全日都係史力加佢地,同唔到其他朋友仔影真係有少少失望添!
影完相之後,我地就轉去威尼斯行街街~
依排小小豬都勁愛船,當佢見到威尼斯嗰啲小船時,佢地話想去搭.原本我地都打算俾小小豬同小豬媽搭吓船仔玩吓,點知勁多人排隊,所以最後都放棄左依個決定,俾小小豬企定定睇一陣船仔就走啦!
我地行都到唔知時候,原來大家都已經好肚餓,最後就簡簡單單係FOOD-COURT食少少嘢,休息一陣啦~
休息過後,我地又準備向下一個目的地出發啦!
《續待》


text:
9月9同男朋友做完,一開始冇戴套,插咗幾吓就戴返套,自己都有食避孕藥(唔係吓吓準時,但一唔記得咗就會即刻補食),之前用驗孕棒check過(過咗一星期),3次都話冇,咁其實係咪唔使再擔心自己係咪有咗㗎吶?
hello 你好啊 ,如果你跟足驗棒嘅指示驗孕3次,最後都得出 negative 嘅結果,其實都可以安心相信驗孕棒嘅結果.驗孕棒都準確度都有97%-99%.原理喺透過驗測尿液中嘅HCG (人絨毛膜促性腺激素) 含量嚟判斷有冇懷孕.只有受精卵成功著床嘅女性身體先會會開始分泌HCG,精子著床時間通常需要6-9日,所以性行為發生後7日驗孕,可以得出初步結果,而11日驗孕可以得出準確同初步嘅結果.所以如果你喺9月9 日同男朋友發生性行為,如果喺16日或 20日 之後驗孕,得出嘅結果都喺可靠準確嘅.
另外,都想提一提你,如果下次同伴侶發生親密行為,都可以全程使用安全套.因為男性喺性興奮嘅時候,陰莖流於少量嘅泌出尿道球腺液,當中都會含有少量精子.所以如果你發生性行為時候,全程使用安全套,就更加穩陣.至於服用避孕藥,都想了解你一向服用嘅避孕藥屬於單一荷爾蒙,定還是混合荷爾蒙?同埋到目前為止,服藥嘅時間有幾耐?如果你服用嘅喺單一荷爾蒙避孕藥,時限上相對而言都唔算太嚴謹,所遲咗服藥一,兩個鐘並唔會影響藥效,同埋根據Yaz官網嘅資料,如果有喺24小時內補服嘅話,都唔會影響藥效嘅.同埋如果你已經服用咗事前避孕藥一般時間,例如3-6月或以上,又冇出現嚴重嘅副作用嘅話,其實意外懷孕嘅風險都唔太,可以放心.正如同上面所講,如果全程都使用安全套,就更加穩陣~
最後,都想補充少少,事前避孕藥本身嘅避孕成效都比較高,喺完美使用下成效喺99.5-99.7%,喺平常使用下成效喺 91-92%.如果你想進一步提升避孕成效,都可以配合翻多種嘅避孕措施嚟使用,就例如你同伴侶發生性行為嘅時候,都有使用男用安全套,同時你都服用事前避除藥一樣.但喺冇一種避孕方法嚟可以完全100% 避孕,例如男用安全套都有機會喺發生性行為嘅時候破損,又或者唔正確咁使用安全套,漏服事前避孕藥超過12小時等等.所以如果配搭唔同避孕方法,避孕成效會進一步提升,但並唔能夠完全100% 保證成功避孕.希望可以解答到你.


text:
軟件工程師喺初創企業係做乜㗎? Role of Software Engineers in Startups
如果你本身喺軟件工程有相當經驗,本身做開大公司又想轉工,可以考慮吓初創企業嘅職位.係初創企業,公司規模相對細,好多嘢要「一腳踢」,你要預計你可能需要幫手做一啲唔係你個職位要做嘅嘢,但係喺初創企業,你嘅自由度同自主性相對比較高.
如果你初出茅廬,冇乜經驗,入初創企業做軟件工程師未必適合你,因為軟件工程師呢門專業好需要工作經驗,書本上嘅知識未必能夠完全幫你勝任你實際要做嘅工作.啱啱畢業,如果冇一個經驗比你多嘅工程師從旁指導,新鮮人可能會有好多好多好迷惘嘅時候.所以啱啱畢業嘅軟件工程學生,比較適合投身大企業學下野先.
軟件工程師係初創企業嘅職責
研發新產品
初創企業好多都依賴科技,更加有好大部份根本係賣緊軟件或應用程式.軟件工程師喺呢啲初創企業要做嘅嘢就係由零開始建立一個平台,一個網絡產品或者手機應用程式.
建立公司內部運作嘅系統
入到初入到初創企業,所有嘢都好新,內部運作系統一定係唔完善嘅.你需要幫公司建立新嘅內部運作系統.有時,你可能係第一位加入嗰間公司嘅軟件工程師,有一啲以往嘅做法未必係最好嘅,所以你更加要破舊立新,改變之前做得唔好嘅嘢.但係初創企業就係有呢個自主性,因為團隊比較新,大家都會好願意改善同埋尊重你嘅專業意見.
產品測試及排錯
係一間大公司,產品測試同排錯通常係分兩個部門做,但喺初創企業,可能係你一個人做晒,最多有三四個人同你組成一個小組,但係其實兩樣嘢都要負責.但係呢個就係好玩又刺激嘅地方,你可以全心全意咁不斷測試不斷改良你公司嘅新產品.
訓練員工
喺初創企業,所有嘢都不斷更新,分工亦都冇咁仔細,可能好多客戶服務嘅工作都係分比所有人做,所以每一個人都要熟悉公司嘅網絡產品,但係唔係每一個人都有同你一樣對資訊科技嘅認識,所以你亦都要具備良好嘅溝通能力,同啲完全唔識科技嘅人解釋你做緊嘅嘢.
研究及分析競爭對手嘅產品
初創企業嘅發展有時係基於競爭對手嘅一舉一動或者市場嘅改變,你或者需要不斷測試同研究市面上其他產品,以確保你公司嘅產品保持一定嘅競爭力同埋創新.
如果你作為一個軟件工程師,已經係職場打滾左一段時間,想要啲新挑戰同新嘗試,不妨試吓去初創企業.初創企業嘅員工通常都比較有熱誠,有衝勁,因為公司未成形,未必已經有好好嘅成績,所以都比較開放.如果你自己本身都有好多諗頭,加入初創企業係唔錯嘅選擇!


text:
2015年3月26日 星期四
新派泰菜,攻入尖沙咀!
大埔超級城嘅成功,呢間超級fusion西泰菜終於殺出市區喇!凍凍地濕濕地食吓酸酸辣辣嘅泰國菜真係最幸福的事! 同第一店一樣,餐廳都係以原木色為主調,大大個開放式廚放,同埋靚靚嘅裝修,未點菜已經好有胃口!下晝3pm-6pm嘅格仔櫃style嘅afternoon tea set就照有,嚟到尖沙咀就變番$198/(兩位)
PND玩咗成晚超餓所以食正餐食甜品!(仲係有樣有質素) !青木瓜沙律魚露鮮而濃郁,仲可以自己再加青檸汁令味道好fresh,青木瓜絲又爽口又好味!
醒目嘅,嚟呢度一定係食泰菜:冬蔭大頭蝦海鮮焗飯真係PND推介!你話正宗?一定唔係,咁有咩亮點?
只能說:冬蔭公醬+蕃茄醬+魚露+巨型大頭蝦+魷魚圈再加芝士真係無得輸!加埋生鐵鑊仔熱上,如果份量大啲就perfect喇!
呢度唔同嘅特飲/泡沫鮮奶都係用牛奶樽出場,好型仔啱哂影相!
紅豆綠茶mousse$42賣相好靚,唔揀對唔住自己,面層用咗藍莓士多啤梨同Golden berry,綠茶mousse唔太甜,味道甘香,無hea場,中層就放咗難得好味嘅紅豆蓉同紅豆mousse絲,幾好味嘅!
So thai so good Tsim Sha Tsu
人均消費:$70-120
@尖沙咀彌敦道132號美麗華商場1005號舖
訂閱: 張貼留言 (Atom)


text:
#寫出你遊歷 #hutchgo資助旅費1000蚊
好開心今個夏天又黎到法國玩,上次我就去左巴黎,今次見暑假撞正薰衣草開嘅季節,就決定黎到法國南法睇薰衣草,感受下大自然嘅氣息,玩完呢四日我就會落去意大利嗰邊.要去嘅朋友仔就要注意啦,普羅旺斯薰衣草具有季節性,大約每年6至8月會開,不過而家全球暖化咁嚴重,好可能開嘅季節都會有所轉變.
今次呢個行程,我哋係會以自駕遊嘅方式去玩,如果你係唔識揸車嘅話,可能就要join翻當地嘅local tour.今次嘅行程我哋會首先由法國南部尼斯作為起點,沿住個海邊咁樣玩落去,途中會經過茨城,馬賽,艾克斯,最後我哋嘅終點就係亞維儂.
我哋首先第一日就去攞車,車你係我哋喺Asia miles嘅Avis book,因為可以儲里數,方便日後換機票去唔同地方玩,帶返個頭盔先,呢個唔係廣告嚟㗎,因為其實四日租嘅價錢都差唔多成200歐羅,不過整體來講,架車嘅性能都唔錯.
Eze美麗小鎮
埃茲係法國當地十大最美小鎮之一,佢最出名嘅就係嗰個地中海嘅全景.呢個小鎮係喺喺法國為南海岸400米高嘅山上面,介乎喺尼斯摩納哥之間,因為佢係山上面啊,所以地中海360度嘅全海景一覽無遺,而且呢度啲建築亦都好古老,係一個打卡勝地!
唔講唔知啊,呢度仲可以免費參觀Fragonard香水工廠,俾你睇吓香水係點樣整嘅,不過男士們就要小心啲啦,你女朋友隨時買返一支半支香水,咁你個荷包就大鑊啦!
如果你哋想上山頂睇仙人掌花園嘅話,咁就要比六歐羅買門票啦.而同我地一樣尤由尼斯嚟呢度嘅話,而且你又唔係自駕遊,咁你就要比錢買火車飛,而價錢就係1.5歐,由火車站行上上面嘅話過程大約半個鐘到啦.而如果你係由摩納哥出發嘅,你就可以選擇搭112號嘅巴士或者100號嘅巴士,不過最記得準時啦,因為miss左班車嘅話就要等多兩個鐘啦.
小鎮嘅海景(係山上面影嘅)
360°地中海全景
藝術家嘅工作室
曲折陡峭嘅石板小路
坎城Cannes
係埃茲玩左一晚之後,我哋就揸車嚟到坎城.大家知唔知呢度最重要嘅logo係咩?
唔講我哋係坎城做咗啲咩先,我就同大家講下佢點樣嚟呢度先啦.大家你可以坐200號嘅巴士線,價錢係平啲,淨係要一歐羅姐,但係你哋要坐差唔多成兩個鐘;如果你想快啲到嘅話,你可以坐火車TER,不過就要比六個半啊.等巴士嗰陣,我建議大家可以去一去廁所先,因為佢呢度啲巴士係冇廁所嘅.黎過歐洲嘅人都知道,呢度去廁所係要比錢嘅,但係每次淨係可以去15分鐘,15分鐘之後會發生啲咩事我都唔知㗎!
200號嘅巴士線
廁所,要比錢先入到去
黎過法國嘅都知道,好多地方都會擺咗旋轉木馬.法國嘅旋轉木馬俾人一種好復古嘅感覺,周不時都見到啲小朋友喺上邊優哉游哉咁玩緊,呢啲嘅情景係香港真係好難見.
嚟到嘅第一餐我哋去咗一間類似酒吧嘅餐廳食飯,叫咗牛扒,一杯酒仲有一個奄列,其實每一道菜嘅份量都好細,最後我哋食到7分飽,買單都成30歐羅,雖然係幾貴,但呢個環境呢個價錢,而且食物嘅質素亦都好新鮮,特別係牛扒嘅配菜,都做得好有心思,例如佢個小薯嘅調味好好,其實都幾值得.
入面有芝士同火腿
嚟到坎城,當然要去佢個博物館啦,因為博物館係唔俾影相嘅,所以入邊有啲咩展品就被你哋嚟發掘啦,主要來講係有一啲木乃伊,人頭像,同埋一啲原住民歷史嘅嘢.不過博物館到到都有,點解一定要黎坎城呢一個呢?原因好簡單,就係因為呢個博物館起係山上面,所以參觀博物館嘅同時,亦都可以飽覽晒成個砍成嘅風光面貌.個天咁藍,啲屋又好有中世紀嘅味道,啲相點影到靚啦!
係上面影嘅景!
呢條路嘅盡頭就係CASTRE博物館啦
一d藝術展品
呢度仲有一種好特別嘅觀光交通工具,就係以下呢一隻白色嘅觀光小火車.我建議大家可以搭呢隻小火車上山,一嚟可以慳返啲時間,而且行上去都幾辛苦架.
去完坎城嘅感覺就係,喺呢度退休都幾正!呢度空氣又好,風景又靚,而是以中心仲有一個沙灘添,可以隨時隨地去沙灘曬太陽,對比起其他城鎮來講,坎城嘅沙灘數量多好多,絕對適合鍾意游水或者曬太陽嘅你,呢度交沒通都好方便,去其他嘅城鎮都唔使搭好耐車!
呢度嘅海鷗完全唔驚人
一個可以比你休息同影相嘅廣場
好好彩嘅係,我仲喺呢度見識到法國人嘅國球,亦即係法式滾球,好多時你去到公園或者空地,都會見到一大班人,不論男女老幼,一齊喺度look波,就即係話佢哋玩緊依種活動啦,以前嘅你過去R下水吹,分分鐘侵埋你玩添.
馬賽
第三日終於嚟到馬賽啦,我哋去嘅第一個景點叫做舊港,呢度就好似一個harbour front咁,有好多船同埋海鷗,我哋亦都喺附近嘅咖啡廳,食咗一個all day breakfast,亦都飲咗法國人最鍾意飲嘅espresso,聽住街頭藝人唱歌,你都咪話唔chill.
如果大家都嚟呢度嘅話,記得幫襯一間叫做Amorino嘅雪糕店,真心推薦大家去食,大家可以上以下呢個網站睇下https://www.amorino.com/ .
跟住我哋就去咗隆尚宮,英文就叫longchamp,相信各位男士女士都應該聽講過longchamp呢一個時尚品牌,唔知呢個景點同呢個品牌有冇關係呢,隆尚宮嘅設計師同我地之後要去睇嘅守護聖母教堂其實係同一個人黎嘅,入到去你會覺得好宏偉,中間有一個好大嘅噴水池,當你行上去之後呢就見到一個好大嘅公園,老實講,如果佢呢度批准俾你野餐嘅話都幾正.
大約逗留左一個鐘,我哋就出發去頭先所講嘅守護聖母聖殿到參觀,一入到去,就有一種好寧靜好和平嘅感覺,佢同馬賽教堂一樣都係用條紋黎做內部建築嘅主要元素.上到教堂嘅露台,基本上可以睇晒成個馬賽,同坎城一樣,個天都係好難,啲水都係好清,想買手信嘅人都可以喺教堂入邊嘅紀念鋪頭賣,不過就預咗俾佢拎一筆啦.好可惜我哋留喺馬賽剩係得一日,如果唔係我都會去一個叫做Calanque de sugiton ,佢係一個秘境嚟嘅,下邊就擺條link俾大家睇吓,大家如果有興趣嘅就去啦,去完都可以同我分享下係咪真係咁靚.
艾克斯
艾克斯其實唔係一個好大嘅城鎮,基本上日日就可以行晒要行嘅景點,佢係普羅旺斯嘅中心點,呢個城鎮其實早係西元前100年就已經出現,歷史好悠久,喺12至19世紀之間,佢曾經係普羅旺斯一個好重要嘅經濟政治中心,所以呢個古城都保留左好多年具有歷史價值嘅古蹟同埋建築物,呢度到處都瀰漫着古典氛圍,鍾意復古嘅你,絕對鍾意呢一個城鎮!
唔知大家識唔識畫家保羅,塞尚呢?呢度就係佢嘅故鄉啦,佢係一個後期印象派嘅重要畫家,呢度亦都保留左唔少佢嘅畫作添!唔講咁多啦,即刻去第一個景點啦,我哋首先去城入邊最氣派嘅米哈博林陰大道,艾克斯又可以叫做千泉之城,因為呢度周街都係見到噴泉,當地人仲講笑咁同我地咁講,話佢哋連呢度有幾多個行泉都唔知!米哈博林陰大道最大嘅噴泉就叫做圓停噴泉,係喺呢條大道嘅西面.呢個噴泉嘅側面有天使騎天鵝嘅雕像,最外圍就係獅子青銅雕像,而噴泉最上方就有三座大理石雕像,佢哋分別為,代表着正義嘅雕像,代表着藝術嘅雕像,同埋代表着農業嘅雕像,而且佢哋分別指着三個方向,第一個就係朝着米哈博林陰大道,第二個就係朝着亞維農,第三個就係朝着馬賽.至於其他嘅噴泉,我就唔喺度一一介紹啦,其實佢哋背後都有一段歷史,我都係比相你地睇啦,有興趣知道佢哋嘅歷史嘅,就上網慢慢探索啦.喺度行左差唔多兩個鐘,我哋都會喺呢條街度食嘢,好多餐廳咖啡店同埋精品店都會集合喺呢條大道入邊.
各種造型嘅噴泉
食完野,我哋好好彩撞正週日市集嘅開始,嚟到南法,就梗係要行下當地嘅市集,體驗一下當地人嘅生活,喺度買下啲飾品,明信片做手信都唔錯架,仲可以講價添,不過男士們就要小心啦,因為呢度買嘅鮮花真係好靚,你哋個荷包隨時要破費啦.
亞維儂
終於到咗呢個旅程嘅重點,就係睇普羅旺斯嘅薰衣草田,一開頭都同大家講咗,薰衣草開嘅季節呢,一般都係係六月中至到八月頭嘅,以向日葵嘅開花季節,就係大約係七月中,所以如果你係七月中嚟嘅話,你就有好大機會同時欣賞到薰衣草同埋向日葵!我哋今次嘅賞花路線就係大峽谷聖十字湖路線:
亞維儂(Avignon)–> 瓦倫所勒的薰衣草田(Valensole)–>陶瓷小鎮(Moustiers Saints Marie)–>聖十字湖(Lac Saint Croix)–>韋爾東大峽谷(Gorges du Verdon Lac Saint Croix)–>亞維儂(Avignon)
亞維農可以話係歐洲嘅藝術中心,呢度有好多嘅教堂, 17世紀嘅舊建築同埋好多藝文活動,如果你係七月黎嘅話,就唔可以參加佢哋嘅藝術節,可惜我今次唔係七月黎,所以都唔可以介紹俾大家聽.
峽谷入邊嘅聖十字湖,係一個可以俾你攀岩,划艇,游水同埋野餐嘅地方,可惜嘅係我哋嚟到嘅時候時間都無多啦,所以我哋就冇喺呢度玩啲水上活動,如果你係一啲鍾意刺激極限運動嘅人,咁你可以試吓係岩石上面一野跳落水,係炎炎夏日都有種清涼消暑嘅快感.聖十字湖嘅水十分之清澈,係陽光嘅反射之下仲有一種綠色嘅感覺添.
薰衣草田就唔多介紹啦,大家自己睇相啦!
最後就俾大家一啲手信嘅攻略啦,嚟到南法必買嘅產品,除咗係一啲薰衣草相關嘅產品,例如花布,番梘,乾燥花,精油等等之外,鍾意酒嘅朋友仲可以買南法酒莊出產嘅葡萄酒,而鍾意煮嘢食嘅朋友,就可以買一啲水果果醬或者香料.南法都有唔少嘅露天市場,你可以喺嗰度見到好多乾香腸,麵包,葉醃菜同埋一啲水果嘅料理.炎炎夏日嘅午後,係南法飲番杯薰衣草水果茶,欣賞着面前紫色嘅薰衣草田,呼吸着清新嘅花草香,沉浸系紫色夢幻王國入邊,普羅旺斯呢個咁靚嘅地方,一生人點都要嚟一次啦!


text:
墊 底 , 又 名 墊 底 費 , 英 文 叫 excess 或 者 deductible, 通 常 位 於 介 紹 保 單 pamphlet 印 到 細 細 隻 字 嘅 注 腳 入 面 , 概 念 略 為 難 理 解 , 容 易 被 人 忽 略 , 到 要 claim 嘅 時 候 先 至 會 留 意 , 收 倒 張 check 可 能 會 有 些 少 冇 癮 .
例 如 部 分 旅 遊 保 險 的 個 人 財 物 保 障 , 每 次 索 償 嘅 墊 底 是 300元 , 假 設 你 旅 行 期 間 俾 人 偷 咗 副 價 值 500 元 嘅 太 陽 眼 鏡 , 咁 你 可 獲 得 嘅 賠 償 就 只 有 500-300 = 200. 如 果 墊 底 係 以 每 件 計 , 即 是 每 件 嘢 都 要 扣 一 次 , 係 唔 係 好 冇 癮 呢 ?
家 居 保 險 , 亦 都 會 有 墊 底 , 除 咗 會 有 一 個 固 定 金 額 外 , 仲 會 有 浮 動 嘅 計 法 . 例 如 , 一 啲 由 水 浸 引 致 嘅 財 物 損 失 , 墊 底 可 以 係 損 失 嘅 10%. 浸 壞 咗 20 萬 元 嘅 嘢 , 自 己 承 受 2 萬 嘅 損 失 , 保 險 公 司 賠 18 萬 .
所 以 , 買 保 險 時 , 唔 好 淨 係 比 較 保 額 , 要 比 較 埋 墊 底 . 保 額 當 然 係 越 高 越 好 啦 , 而 墊 底 就 越 低 越 好 嘞 . 其 實 有 好 多 旅 遊 保 險 係 零 墊 底 架 .
講 咁 多 , 都 喺 道 講 墊 底 嘅 唔 好 , 咁 點 解 係 你 好 朋 友 呢 ?
咁 就 等 我 慢 慢 講 俾 你 聽 .
僱 員 福 利 互 補 :
香 港 絕 大 部 分 打 工 仔 都 會 享 有 僱 主 為 佢 哋 而 買 嘅 團 體 醫 療 保 險 , 而 呢 啲 醫 療 保 險 夠 唔 夠 , 啱 唔 啱 使 , 打 工 仔 好 多 時 都 係 冇 得 話 事 嘅 . 另 外 , 到 僱 員 五 六 十 歲 退 休 , 越 來 越 大 機 會 有 病 時 就 反 而 要 退 出 . 如 果 到 時 先 至 話 去 買 份 自 己 嘅 醫 療 保 險 , 又 要 再 次 核 保 . 五 六 十 歲 投 保 , 身 上 都 可 能 帶 住 一 啲 病 歷 . 大 家 都 知 道 , 買 保 險 時 , 以 前 患 過 嘅 病 就 好 有 可 能 唔 包 , 到 時 批 倒 一 份 保 單 有 好 多 不 保 條 款 , 就 會 好 似 曹 操 嘅 雞 肋 .
有 啲 團 體 醫 療 保 險 或 者 會 在 僱 員 退 出 時 邀 請 投 保 個 人 醫 療 保 險 計 劃 , 避 免 咗 核 保 程 序 , 唔 使 怕 因 為 多 咗 嘅 病 歷 而 要 新 增 額 外 不 保 條 款 , 係 一 個 十 分 好 嘅 安 排 . 不 過 , 我 哋 又 點 可 以 確 保 自 己 臨 退 休 之 前 份 工 嘅 醫 療 保 險 會 有 呢 個 feature 呢 ? 就 算 自 己 冇 轉 工 , 都 唔 可 以 確 保 老 闆 唔 會 轉 醫 療 保 險 公 司 㗎 嘛 . 而 且 , 港 府 在 近 期 嘅 自 願 醫 保 計 劃 咨 詢 文 件 中 , 亦 沒 有 規 定 僱 主 提 供 嘅 醫 療 保 險 要 有 呢 個 安 排 , 只 是 鼓 勵 保 險 公 司 提 供 呢 個 選 項 , 俾 僱 主 選 .
所 以 , 如 果 客 人 問 我 應 唔 應 該 自 己 買 份 醫 療 保 險 , 以 我 一 向 要 令 到 一 蚊 保 費 都 發 揮 最 大 作 用 嘅 原 則 下 , 我 都 持 一 個 中 立 嘅 態 度 .
我 試 過 有 幾 個 客 人 因 為 要 趁 自 己 健 康 好 嘅 時 候 , 買 定 一 份 醫 療 保 險 , 即 使 後 來 可 能 會 患 病 , 但 係 保 單 有 保 證 續 保 條 款 , 保 險 公 司 冇 權 係 呢 個 時 候 再 額 外 增 加 保 費 或 不 保 條 款 , 於 是 , 佢 就 可 以 保 證 到 退 休 時 一 定 有 份 醫 療 保 險 . 不 過 , 淨 係 為 咗 確 保 幾 廿 年 後 嘅 咁 遙 遠 嘅 保 證 , 明 明 有 人 幫 我 哋 俾 錢 買 咗 醫 療 保 險 都 要 無 啦 啦 供 多 份 , 年 年 俾 錢 交 保 費 時 , 都 會 有 些 少 猶 豫 . 有 部 分 人 客 供 供 吓 份 保 險 都 停 供 , 真 係 好 浪 費 , 仲 有 啲 無 謂 .
當 然 , 買 多 一 份 保 險 都 有 其 他 嘅 好 處 嘅 , 例 如 , 唔 使 怕 自 己 轉 工 期 間 冇 保 險 啦 , 僱 主 買 嘅 醫 療 保 險 如 果 唔 夠 claim, 可 以 自 己 用 果 份 claim 埋 . 有 一 個 客 人 仲 勁 , 問 我 可 唔 可 以 用 僱 主 果 份 加 埋 自 己 果 份 , 砌 個 豪 華 版 保 險 , 兩 份 半 私 家 病 房 plan 夾 埋 變 一 份 私 病 房 plan. 到 時 住 私 家 病 房 , 費 用 由 兩 份 保 險 分 攤 . 嘿 嘿 , 呢 個 雖 然 係 好 logical 但 係 都 會 有 些 少 問 題 , 詳 情 請 睇 醫 療 保 險 ( 二 ) .
總 之 , 單 靠 僱 主 提 供 嘅 醫 療 保 險 , 會 產 生 退 休 時 銜 接 嘅 問 題 , 但 係 自 己 為 咗 幾 廿 年 後 嘅 事 而 另 外 買 多 一 份 , 太 太 遙 遠 之 餘 又 浪 費 金 錢 .
講 咗 咁 多 , 你 一 定 知 道 我 會 有 好 介 紹 . 冇 錯 嘞 , 近 呢 兩 年 , 市 場 上 出 現 咗 一 種 新 嘅 醫 療 保 險 . 佢 嘅 特 點 係 墊 底 特 別 高 , 例 如 , 每 年 醫 療 費 用 頭 果 HK$ 80,000 就 冇 得 claim. 用 意 就 係 , 僱 主 果 份 醫 療 保 險 唔 夠 時 , 呢 份 保 險 就 可 以 照 住 . 由 於 佢 嘅 墊 底 極 高 , 保 費 比 一 般 同 級 嘅 醫 療 保 險 低 六 成 以 上 , 咁 樣 , 每 年 交 保 費 時 就 唔 使 咁 猶 豫 . 呢 種 保 險 仲 有 個 好 正 嘅 feature: 如 果 你 到 退 休 年 齡 , 要 退 出 僱 主 份 醫 療 時 , 你 可 以 無 需 核 保 , 買 翻 份 低 墊 底 嘅 醫 療 保 險 , 唔 使 怕 有 好 多 額 外 不 保 條 款 . 嗱 , 墊 底 係 唔 係 好 朋 友 呢 !
仲 有 呀 ! 其 實 我 哋 根 本 就 冇 必 要 買 份 低 墊 底 嘅 保 險 . 因 為 , 年 紀 越 大 , 保 費 越 貴 , 到 六 十 幾 歲 時 , 一 份 半 私 家 病 房 嘅 醫 療 保 險 保 費 都 要 萬 幾 兩 萬 蚊 , 而 且 保 費 仲 年 年 加 , 今 年 俾 得 起 , 過 幾 年 都 唔 知 俾 唔 俾 得 起 . 反 之 如 果 繼 續 買 大 墊 底 嘅 醫 療 保 險 , 保 費 幾 千 蚊 一 年 就 攪 掂 . 萬 一 病 咗 要 使 錢 , 開 頭 幾 萬 蚊 嘅 墊 底 , 自 己 俾 得 起 . 最 驚 係 大 鑊 嘢 要 俾 成 幾 廿 萬 啫 ! 出 現 呢 個 情 況 , 份 醫 療 保 險 就 發 揮 作 用 . 即 是 , 大 鑊 嘢 就 幫 你 頂 , 小 事 就 自 己 頂 翻 , 好 處 係 交 少 好 多 保 費 . 嗱 ! 高 墊 底 , 可 以 幫 你 減 低 保 費 負 擔 , 真 係 好 朋 友 黎 架 .


text:
當地時間2019年12月19號傍晚17點左右,英格蘭東部沙福郡嘅城鎮葉士域治發生一宗巴士車禍,當地人見到個情景之後,聯想返以前,都紛紛喺網上恥笑.
事緣當時一架第一巴士集團旗下當地分公司First Eastern Counties Buses Ltd嘅富豪B7TL雙層巴士,喺揸到去葉士域治醫院,巴士車長諗住巴士上有一名孕婦,所以「為人為到底」咁將巴士儘量揸到最近醫院大門嘅位置畀呢位孕婦落巴士,結果就喺醫院範圍扭去格力.安達臣中心正門嗰陣,巴士就撞到急症室門外嘅簷篷.
雙層巴士對建築物簷篷,正常情況梗係簷篷贏㗎啦!呢架裝有Transbus ALX400型車身嘅雙層巴士,左側上層車頭位置撞到散咗…好彩當時無乘客坐喺嗰堆座位,所以無人受傷.
雙層巴士撞埋急症室門口簷篷本身都算幾戲劇性嘅事,只不過更戲劇性嘅事係:原來同一架雙層巴士喺2012年撞過同一個位置!
當地人喺Facebook上面都議論紛紛,覺得件事都幾過癮,有網民仲問「喂…係咪同一個司機呀?」,甚至乎講笑咁話「呢架巴士值得入博物館喎!」
至於當地巴士迷就比較關心,呢架雙層巴士2003年10月投入服務,到依家都16年,今次撞到咁,可能第一巴士都唔會整返好佢囉!


text:
呢一部家用醫學美容儀器,只要每周使用一兩次,就可以令到皮膚飽滿,年輕,緊致,V面,散發出男神女神級青春童顔光彩
呢一部儀器最特別嘅地方,就係佢能夠超越一般市面上家用童顔機,RF射頻機淺層能量,能夠將細胞重組,膠原生長嘅熱能,直接打入肌膚深處4mm !即係接近「真皮層」同「筋膜層」,令到緊致效果更加明顯.
純粹以能量深度來講,呢一部家用醫學美容儀器,已經可以媲美市面上大部份嘅醫學HIFU!
只要$2000,可以同$16,000-30,000醫學美容療程比較!?
講緊嘅,就係來自以色列Silk'N品牌嘅Facetite逆齡神器.最近全球火熱!
(澳洲Facetite喺當地十分火熱)
(外國CurrentBody.com 亦有介紹這個美肌神器,Photo Credit:Currentbody.com)
其實呢一部4mm膠原蛋白生長醫學美容儀器,香港上架咗一段時間,起碼兩三年!之前,都曾經響莎莎出售,但係唔知因為代理宣傳不足嘅問題定係點解,呢一部醫學美容儀器係香港一直都唔出名!
不過,Silk'N Facetite可能係香港最接近專業美容院級,最高性價比嘅醫學美容儀器!甚至有小型美容中心搬遷時,會用Facetite取代「阻定」嘅中古射頻器材.
Silk'N Facetite呢個產品主要適合一啲預算唔係好大,但係都希望得到拉提,美肌作用嘅人士.有效拉提,達到神奇V面效果.
要美,平時嘅打理,營養其實好重要.
RF射頻基本上係一定要做!呢個類型嘅療程可以增多基底細胞嘅生長,改善因為流失膠原做成嘅乾燥,平衡油脂分泌,增加血液循環,增加膠原蛋白嘅生長.
當膠原蛋白生長健康,皮膚就會自然回復彈性,令你肌膚睇起嚟比較膨脹,回彈.當你嘅膠原蛋白健康成長嘅時候,皮膚就會容易吸收護膚品嘅精華營養,令到無論你用任何牌子嘅護膚品,效果都會事半功倍.
而家RF射頻一般嘅美容中心每次都係幾百蚊到$1000左右,如果你自己有美容機屋企自己做,價錢更加平,如果你真係勤力做晒幾個月嘅療程,除開每次成本都係幾十蚊!就可以得到醫學美容級數嘅美容美肌效果.
RF射頻機同HIFU,有咩相同同分別?
之前好多朋友問我,究竟如果做咗HIFU,需唔需要做RF?可唔可以做RF?其實兩者之間係好似,但係亦都唔係完全一樣.
HIFU,RF,其實可以兩樣都做,只要唔好係短時間之內同時進行,就會有良好嘅加強效果.
所謂嘅HIFU聚焦超聲波,主要就係利用超聲波接能進入真皮層同筋膜層SMARS;RF唔係用超聲波,係用電波.
HIFU,RF相似嘅地方就係熱能製造小型,有秩序嘅真皮層微創傷,令到膠原蛋白重新生長,喺安全嘅情況之下,有系統咁樣為皮膚帶來重新生長,細胞重建嘅機會.而係過程之中,大概兩至三個月時間,你就會見到皮膚越嚟越後生.兩樣嘢嘅原理其實相當相似.
以前用RF去改善肌膚年齡,只能夠去美容院付出非常行貴嘅金錢,亦都只能夠用舊式嘅單極射頻.RF「單極」射頻嘅好處,就係佢能夠將射頻voltage深入肌膚好底層嘅位置.但同一時間,如果操作不當,就好容易造成皮膚受傷.新一代嘅RF「雙極,多極射頻」,佢嘅好處,就係熱力比較平均,亦都唔會咁容易出現受傷嘅情況.依家射頻越來越流行,無論係美容院專用嘅機器定係家用產品,好多時都有內置嘅安全感型,以確保表皮層唔會因為太熱而受傷.
當然,RF喺香港美容中心,韓國醫學美容界,美國比華利山明星皮膚診所,已經出現好一段時間,相比起過去三幾年先至出現嘅HIFU,比較悠久.(Thermage 2002年已經得到FDA認可)好多顧客唔太理解雙方特點同原理嘅情況之下,會產生錯誤錯覺,以為一定係最新先至係最好,其實,RF,HIFU佢哋其實係非常相似.
如果有一部醫學美容儀器,可以有效咁樣將熱力打入肌底4mm,就足以比較HIFU效果!
SilkN Facetite呢部美容機比較特別嘅地方,就係可以同時做幾個療程,包括:
- 射頻 Radiofrequency
- 紅外線 Infrared
- 紅光 Red Light
以上三種都係我經常提倡同建議各位定期進行療程嘅高效方法.
Silk’N Facetite好處
Silk’N Facetite嘅好用之處,就係可以即時見到收緊嘅效果,而係療程之後幾個星期,你嘅細胞都會不斷生長,達到膠原蛋白生成.
療程之後,你都見到自己面色紅潤左,因為血液循環多咗,令到整體氣息都有所提升.亦都係傳說中所講嘅好氣色!
比較上一代嘅舊款的激光,RF嘅好處就係唔使等,冇downtime.超好用!
家用版嘅射頻Facetite,亦都可以話係平價版嘅Thermage.當然,專業醫生版本嘅梗係勁好多,但係價錢亦都貴好多,最低消費一萬蚊.呢一個Silk’N Facetite,可以話係一啲想試吓膠原生長療程嘅人士,用少少付出,就可以體驗一下乜嘢叫做4mm膠原蛋白細胞修復,電波拉皮緊致!
相比起街邊平價美容中心,平價射頻儀器嘅效果,Silk’N Facetite呢部機能夠將能量打入4mm,非常之犀利,家用機來講可以話係少見同罕有,甚至比一啲舊款美容中心醫學美容儀器更加深入同好用,所以大家使用嘅時候一定要留意,千祈唔好因為貪心一次過做太耐,結果灼傷皮膚.
另一個我一定要提一提大家嘅Silk’N Facetite Tips,就係一定要注意使用嘅時候,一定要平均咁樣將射頻熱力打入面部唔同嘅地方,尤其是面嘅兩邊.千祈一定要兩邊平均咁樣做,否則,你就會出現大細面嘅情況.唔知道情況嘅朋友就以為你好似某藝人一樣,打Botox打到面都歪咗!
Thermage呢一個類型醫療版嘅射頻醫學美容儀器,最低消費十幾萬,本身都有監察系統,令到醫生可以觀察得到,皮膚底層加熱情況,從而避免某一個地方做得太多,其他都地方做得太少.家用版嘅儀器,價錢只係呢個版嘅幾十分一,當然冇咁先進的都唔會咁全面.亦都好視乎使用者自己留心,唔好因為粗心大意造成唔靚嘅後果.
愛自己,別人才會愛你
最近重遇多年不見的外國朋友,他第一句,就是驚訝:"you haven't aged at all!"


text:
女友生日,對男友嚟講唔多唔少都會造成壓力,因為生日過得開開心心係應份嘅,但係如果當中有咩差池,足以令女友記你一世.如果有得揀,相信唔少男友會想自己女友2月29日生日,四年先搞一次生日,人生確實輕鬆好多!
當然,我地都收過唔少關於生日嘅投稿,有啲係女友生日有啲係男友生日(冇錯!就算係自己生日都會瀨野),大致可以分為以下幾類:
#女友投稿
我問男朋友我生日日期係幾號
佢好確實講左個錯既日期,然後仲話用左呢個錯既生日日期做密碼
我嬲到傻左
#女友投稿
男友今日懶sweet咁請半日假陪我!我滿心歡喜之際問佢:「做咩今日陪我咁好呀?」
佢:「大佬!你星期六生日邊請到假呀!咪今日請假陪咗你先囉!」
但我其實下星期二生日…
#女友投稿
男友同我同公司,佢負責編更
佢一路都話我生日同我食飯,點知佢編我生日返工但係佢放假
然後,我嬲到笑 (佢話佢冇留意…)
#女友投稿
當我難得有晚可以早瞓嘅時候
零晨十二點半男友打嚟同我講生日快樂!
但其實我生日唔係今日囉!
然後,我嬲到醒晒!
#男友投稿
女友唔記得咗我生日,但係我無嬲.
然後,佢嬲咗我.
#女友投稿
我生日,男友同我食放題,侍應拎住個壽司蛋糕播住生日歌行過嚟
我好興奮咁問男朋友:「係咪我架?」
男友唔出聲,我地望住侍應行到隔離張枱,放低咗個蛋糕
然後,我嬲咗佢
#男友投稿
我生日,女友喺我唔知情下嚟咗我屋企等我切生日蛋糕,
點知我去左同朋友聚會
然後,佢嬲到痴線
#女友投稿
男友第一年同我慶祝生日,佢無買生日蛋糕
但塞左個硬既唐記壽包俾我
#男友投稿
同女友攪生日party,喺蛋糕上面,插滿同佢歲數相同既爉燭.
然後,佢嬲咗我
#女友投稿
我生日,男友帶我食譚仔三哥!
然後,我嬲咗佢


text:
顯徑站
顯徑站(粵拼:hin2 ging3 zaam6;英文:Hin Keng Station)係港鐵屯馬綫一個車站,2020年2月14號隨住屯馬綫一期開通而啟用.
車站結構改
樓高2層,樓面面積為9,200平方米,係沙中綫項目當中唯一新架空車站.車站大堂位於地面,月台設喺大堂之上,而同車站相連嘅獅子山鐵路隧道沙田一端嘅通風設施就設喺車站南端.車站設有兩個月台,採用側式月台方式排列.為配合相連遊樂場嘅景觀,車站設計採用大自然概念,包括首次以循環再造嘅木屑同塑膠廢料製成嘅「再用塑料木材」建造木色外牆遮陽板,垂直同車站頂綠化.除咗可以達到自然採光之餘,亦可以減低車站室溫.
特別之處,顯徑站月台雖然採用自然通風,但係裝設月台幕門,同深圳地鐵1號線,5號線,6號線,11號線同韓國首都圈電鐵嘅架空車站相似.而港鐵其餘採用自然通風車站月台都只係安裝月台閘門或者不設月台幕/閘門.
車站樓層改
大堂改
位於地面,原設計有客務中心,但係投入服務之後改為智能客服中心,唔再有職員駐守,其中一面設有特大天氣顯示屏.乘客需要以視像對話機向位於金鐘嘅港鐵職員詢問.同時因應反修例運動,站內加設特別保護措施,其中八達通拍卡機以防火厚膠板覆蓋,智能客務中心嘅牆身改以採用聚碳酸酯.
月台改
設有兩個月台,採用側式月台方式排列,並裝設月台幕門,係採用自然通風嘅露天車站月台以及整個新界東之中唯一裝設月台幕門嘅架空車站.
商店改
車站出入口兩旁劃作商店,合共有10間,已經開業嘅包括HKTVmall,鴻福堂,OK便利店,山崎麵包,唐記包點,恒生銀行自動櫃員機同日本原創單剪專門店QB HOUSE.
出入口改
只有一個,位於車公廟路.出入口設喺地面大堂,並設有上下客區方便乘客,以及運送機械同貨物到商舖,同維修物料去大圍車廠越位軌道.但係車輛進出需要得到車站職員同意,先至會開啟車閘.
鄰接車站改
接駁交通改
- 九巴:
- 過海隧道巴士:
- 龍運巴士:
利用狀況改
顯徑站位於沙田新市鎮南端,進出站內大多係顯徑邨,嘉田苑,嘉徑苑,顯耀邨,顯田村,徑口村住客,亦有附近學校嘅學生使用車站搭屯馬綫.


text:
「思維」
大家近年有無聽過設計思維?其實唔係一啲乜嘢新穎嘅方法,只係將做設計嘅過程同思考方法套用係其他層面.就正如數據分析一樣,我哋每日做嘅嘢其實同設計思維都有啲相似.當然分分鐘數據分析嘅步驟會更加多,只不過都係大同小異.設計思維嘅五部曲包括,同理心,定義問題,形塑創意,製作原型,測試階段.當然透過設計思維係希望打破現時嘅框架,用另外一個角度去諗同解決問題!
「數據」
其實究竟點樣將設計思維融入數據分析?佢哋嘅共通點都係希望用另外一個角度去解決問題.當然首先係要了解同觀察現況係點,然後搵出問題所在同點樣去解決問題.當然收集數據需要好多嘢嘅配合,但係有好多唔同嘅方法.就算一個數字都有好多唔同嘅解讀方法,然後去訂製分析模型.當然最後就係測試模型嘅可行性同準確性.搵出解決方案然後又再不斷重複,咁就可以不斷進步.
「設計」
雖然設計係有好多唔同嘅層面,好多時都會牽涉到用戶體驗,同介面體驗.要知道邊個解決方案可行就一定要透過無數次嘅測試.老實講,每次幫客人設計點樣收集數據都好考功夫,唔係上網學完就覺得自己識得點樣搞.因為好多時都要諗得多啲,就算做得幾熟都好,永遠都有啲奇特嘅狀況,真係無一個通用嘅格式.所以要認真收集數據,事前真係要設計清楚究竟係邊度收集,點樣收集,同收集咗嘅數據用嚟做啲乜.如果唔係到頭來做完等於無做.


text:
潤滑液 Lubricants專區|CHILLLOVE潤滑液|可食用潤滑液|動漫潤滑液 |肛交潤滑液
潤滑劑Lotion咁多款應該點揀好?到底有咩分類?
市面上潤滑劑有好多款,亦有唔同品牌,但其實都唔使太亂,主要可以從潤滑液嘅質地同用途來分類.
潤滑液質地上主要有分: 水性,油性,矽性三大類別!
雖然三種都有同樣潤滑功能,但當中特性同效果都有分別的.
1)水性潤滑液
水性潤滑液最常見亦係最多款式的. 主要成分為水同甘油,質地水潤,黏度較低而且容易被皮膚吸收,清潔都好易,使用上都無咩大限制,無論人體定玩具都可以使用.唯一唔好就係因太易被身體吸收,要不時補充.
2)矽性潤滑液
矽性潤滑液成分主要係矽靈,佢同水性潤滑液分別道係特別找久,唔會被人體吸收,可以一次用到尾,不過缺點就係唔易洗.特別留意就係矽性潤滑液唔可以同情趣玩具一齊用的,因為會侵蝕玩具,減低玩具使用壽命啊!
(我地都好少矽性潤滑液嘅選項,知下了解下就Ok)
3)油性潤滑液
油性潤滑液係三種質地之中,最順滑一種,都係最耐用的,不過亦係最難清洗果款.油性潤滑液就好少見到會用喺安全套之中,因為會影響保護效果.
(我地都好少油性潤滑液嘅選項,知下了解下就Ok)
我地以下就多數都係水性潤滑液,而當中點用法?
就有分最常見人體+玩具用,可食用類別的
以下就一齊睇睇:
動漫潤滑液
可食用潤滑液
情趣專用 - 水性保濕潤滑液
水性潤滑液


text:
相信鍾意滑雪既朋友都有聽過或者已經去過哈爾濱萬達室內滑雪場,開業已經一年幾,今次終於有機會去睇下暫時世界最大嘅室內場係咩料子啦😍
先講下行程,因為香港冇直航去哈爾濱,所以香港出發的話要轉機先會到既哈爾濱機場,全程差唔多要10個鐘😵仲有因為北京機場成日空管delay,我地就差Dde到差少少趕唔到班轉機😵😵 下次再有機會去會係深圳機場出發直飛.
酒店方面就揀左離個場遠少少嘅酒店,但都唔算好贵同好遠,平均一個人唔洗200蚊一晚❤就算去個滑雪場都唔洗行好多路.因為可以坐巴士2個站2蚊人仔,分分鐘仲行得少過萬達茂隔離個幾間大酒店.食飯,一定要食既係燒烤店,味道真係不得知了,同埋燒烤店總有一間係左近🤤
滑雪場- 唔好睇佢萬達茂外型好大,佢跟本係一個大商場,而滑雪場係得少部分😂比我想像中細好多haha,可能因為初級雪道同中高級雪道分開(初級係1樓,中高級係2樓)票價呢就好彩我嗰期有月票899一個月任玩,基本上如果你玩2日4個鐘以上已經可以買月票.
雪場温度佢寫-4c左右,真係好凍!著大褸完全冇問題!雪質都因為佢咁凍,玩落好爽,仲有D位可以叫得上係powder添(其實係冰粒)好多人玩carving板,直頭carving場!park嚟講應該佢地定期會換jib, rail既數量比box多,rail有肥有瘦有高有矮,但係有D位會好啜,要小心!box就比較少,但就因為比較闊同唔會太滑,所以非常岩初玩freestyle既朋友玩!跳台-有3個,但係因為塊板同埋自己問題,衝唔到去斜位所以玩左幾野已經冇玩haha求高手教學🙏🙇
總括嚟講哈爾濱萬達係的確幾好玩,因為除左滑雪場,仲可以係附近shopping,食嘢,商場旁邊有個大型遊樂場(過山車etc.),商場入面都有個遊樂場, 滑板嘅skate park等等,不妨一試.但如果想專心玩snowboard 嘅park,都係覺得北京喬波室內滑雪場會比較集中多變化!
再唔係,等多1年廣州都會有個室內場開❤會keep住夏天玩snowboard既朋友,除左世界之窗外又多個選擇🤤


text:
當我有化妝0既日子,大家見到我果陣好多時都會focus 左落我對眼度,然後問以下問題:
你電左眼睫毛呀?
你黐左假毛呀?
但又搞笑地,通常遇到呢d 問題0既日子,我都係無做假架!
就好似今日,之前配左0既新眼鏡拎得要去試位,但我又唔記得超搽左mascara,0向試位0既時候,d 眼睫毛係咁掃個鏡片,真係頂住唔舒服囉,好彩之後較好左個鼻pad,就無再睫毛掃鏡片啦!
我呢頭除眼鏡,老公就話我:做咩你明知要拎眼鏡你都用假毛呀?
怨枉呀!!我無用假毛呀!只係轉左新睫毛液咋!
熟我0既都知我係睫毛液怪,勁鍾意用睫毛液,不停買唔同牌子0既睫毛液.但就仲未試過同一款睫毛液,我係回購次數超過半打囉!
呢個牌子0既睫毛液,我一直想推介畀大家,佢廣告話「真像假睫毛」,真係無講錯架!要自然要浮誇,你想點就點,仲要防汗防油唔會變熊貓,再且暖水可卸勁方便呢!
講左咁耐,都未講係咩牌子,就係déjàvu Fiberwig喇!(借theZtyle 張相用用先)
p.s. 我用果個係舊版,this is 新版呀!
就係前兩日見到theZtyle 呢度講 déjàvu Fiberwig 出新mascara,我呢個die hard fans 就記得去莎莎果陣睇睇出左未,點知又真係出左呢!
除左紅色for清晰,纖長效果果款有新配方,仲另外出左隻新野,超級魅惑迷人濃密型Lash Knockout (又借圖一用,哈!),話係濃密豐盈,仲話兩款加埋就係完美“立體假睫毛”效果.講到咁,梗係想試啦!
右眼係用左紅色,左眼係用左桃紅色,明顯地係左眼效果出d呢!
左眼真係長d同粗d,點解紅色果個話for 纖長但唔長0既?不過桃紅果隻就效果好好,一層已經好出色呢!
合眼由上睇落去就會見到其實長度唔差得遠,只係右眼紅色果款搽完d 睫毛仲係好幼,唔夠明顯,而左眼桃紅果款就好睇到加粗左睫毛液,令佢睇落效果好出囉!
講到呢度,唔駛諗都知我買左邊款啦!
尋日就咁0向莎莎試,其實唔太試得真,今日我就開佢齋認真搽,同我屋企d 自然款假毛比,其實一d 都唔輸蝕呢!
上面左眼係only 一層,效果都幾good la,而右眼就係兩層,但我今次失手,乾哂先搽第二層,搞到搽得唔好睇,下次要快手d先得.
講畀大家知,我呢次只係心急想開黎試試先,所以都無認真慢慢搽,其實呢支睫毛液仲可以有更好表現,真係可以做到更似假睫毛0既效果架.本來我用舊版果陣影左堆相,可惜搵唔返,如果大家想睇,我考慮重新影過畀大家睇啦!


text:
嚟到英國移民潮資訊嘅Part 3.今次港究專員會介紹返老本行,就係有關優惠同其他生活Apps嘅資訊畀各位讀者.上兩篇我哋有介紹點樣由香港轉錢過去英國同埋有關日常生活會用到嘅Apps,有興趣嘅讀者可以參考返我地之前兩份文章架:
自從2020年疫情開始之後,大家嘅購物模式都由實體店轉去網上商店 (雖然呢個本來都係大趨勢).有時候為咗某啲優惠而周圍搵優惠碼或者特定優惠時段,買到當然好,但買唔到或者用唔到優惠碼,始終覺得蝕咗咁.今次我哋港究專員都介紹一啲Rebate網比大家,等大家買得放心又慳得開心啦 (唔止香港用到架,連英國都用到!)
我哋今次介紹嘅係Rebatesme同埋Topcashback,Rebatesme同Topcashback都係回贈網站.個個都買同一樣嘢,唔通每個人都要畀同一樣嘅價錢落同一件貨度?有無方法可以買得平啲呢?近年嘅科技發展令到網上購物愈嚟愈方便,可以令商戶免卻舖租同倉租嘅支出,再加上受疫情嘅催化,網上購物愈嚟愈普及.如果大家有興趣,可以去睇吓我地另一篇文章,入邊有詳細介紹點樣用架:
人生路不熟,去到英國又怕唔知點搵路?Google Map怕唔夠用?唔緊要!我地呢度有介紹!大家可以安裝返一個Citymapper嘅App,只要輸入你嘅出發地方同目的地,佢就會計算晒唔同方法教你點去~包括價錢,時間,去邊度轉車同點行都教晒你!有啲似大家去日本旅行嗰陣嘅乘內轉換咁,方便大家唔洗再搵右搵,相當貼心!
順便一提,如果係考慮緊去London嘅讀者,可以參考埋citymapper入邊嘅Mastercard,App入邊會有返唔同Pass畀大家選擇,有啲類似某鐵路公司嘅月票計劃,不過佢就係以星期計,有興趣嘅讀者可以參考吓 (暫時只限London,未知會唔會再增加地方).
大家平時有留意開嘅Supermarket格價,港究專員都認為出面太多地方已經講咗好多次.呢部份我地就講吓有關唔係食品類嘅嘢,即係電子產品或者其他服飾嘅格價.相信大家都知道英國買電子產品,啲稅真係好貴 (依家英國增值稅係20%).今次我哋介紹嘅就叫做PriceSpy.佢有分唔同地區,記得選擇返英國地區先搵.比較清楚,睇晒價錢,其他人評價,做足功課先買,咁就萬無一失啦~
之後我哋就介紹吓一個環保食嘢嘅App,正所謂食得唔好浪費,大家都知平時餐廳閂門之後,仲有好多嘢食會剩低.呢個時候就啱晒喇,點解?因為呢個App就係等啲餐廳就嚟收舖之前,畀大家用一個好平嘅價錢去買到啲平時比較貴嘅食物,佢個名就係叫Too Good To Go.呢個App會顯示不同餐廳賣剩嘅食物,餐廳又可以唔造成浪費食物.你仲可以用個App嚟預約,安排自己咩時間先去拎.
最後我哋就介紹一個可以換食物或其他物品嘅App,佢叫OLIO,佢畀人一個渠道可以減少浪費,令雙方可以各取所需.通常交收地方都係分享者嘅屋外.有需要嘅讀者可以下載定,用作不時之需.
鐘意呢篇分享嘅話希望大家畀Like支持下我哋,Subscribe或者Bookmark我哋就可以即時收到更多優惠資訊 / 介紹,有咩問題歡迎留Comments!
最新消息,我哋最近仲新增咗多個Kong’s Cult 最新文章Telegram Channel,只要Join Channel,每逢有新文章出爐就會同步收到,勁方便!!如果想分享 / 更快收到各種優惠著數,歡迎加入我哋港究Telegram討論區.仲有唔好漏咗Follow Kong’s Cult嘅Facebook同Instagram專頁啊,你哋嘅支持同意見絕對係我哋港究專員繼續發掘著數嘅動力,下次見!


text:
第二日就由Gold Coast去Brisbane,主要係為逃避太刻意為之嘅觀光繁華.由於去之前冇特別做資料搜集,雖則知道黃金海岸係度假勝地,但未預期過真係只有自然嘅長灘同人為嘅主題樂園,其餘都係界乎英式美式之間嘅常見市貌,所以由機場入市內,然後坐輕軌由頭站搭到接近尾站,就已經大致了解黃金海岸.當然,黃金海岸市郊不遠處自然風光其實數之不盡,但一丁友又冇車,實在唔太有癮,都係算了.
澳洲嘅第一站就揀東岸嘅黃金海岸,或者係個錯誤選擇,但時日尚多,第一印象又未必等於永遠,錯亦錯得無傷大雅.又或者,佢嘅空洞,其實正符合度假勝地嘅要求,只係同我無緣——一望無際嘅岸,高低起伏嘅浪,傳說中嘅水清沙幼,遇著烈日當空,任由神智不清,玩完行兩步就又可以食同瞓,完全係一般人忘憂之選.假若一個地方背負沉痛嘅歷史包袱,以人文搖籃為招徠,總難免遍佈劫後瘡痍,或者壓喺偉人陰影之下,未見哭牆而先聞哭聲,能夠提供嘅歡樂必然少之又少,又談何散心呢.但無論如何,我係一個見到迴旋木馬都可以聯想長槍比武然後想像長槍穿透頭盔直刺入亨利八世眼球嘅人,評價勝地係咪勝地,快樂係咪快樂,難免失諸主觀,毫無參考價值,結論,都係算數.
黃金海岸嘅長灘一如旅遊節目所見,人多,浪大,無窮無盡,只係攝影唔同肉眼,始終無法盡覽全景.到此一遊,最強烈嘅感受係平靜.我所寄居嘅香港,三面環海,沙灘唔少,但垃圾多而灘岸短,無感.曾經去過沖繩同峴港海邊,同樣水清沙幼,但因為沖繩歸於日本,當地人對大自然嘅崇敬同保護,明知陳義極高,同香港相提並論亦無謂,而越南中國海灘水質雖清,但周邊配套破爛簡陋,亦稱唔上令人悠然自在.只有黃金海岸,毗鄰現代商圈,消費主義充斥,海灘上面又一大堆其實算唔上時尚但配備標準及膝滑浪褲同三點式嘅白人,全球化嘅氛圍鋪天而至,典型得驚人,至令我有種終於見識到應該要見識嘅景色嘅感覺,於是平靜.
若然有人閒來無事,走去訪問一百個黎自唔同城市嘅人,要佢地描述心目中嘅陽光與海灘,大概都係離唔開呢種介乎於邁阿密夏威夷黃金海岸嘅美式印象.黃金海岸固然係位處大洋洲,但建築風格同城市風格顯然非常歐美,撇除美式現代化已等同發達地區嘅全球化風格代表呢個因素,澳洲喺一堆亞洲移民同佢地經營嘅旅行社同餐廳嘅襯托之下,更顯歐美.從呢種美式印象,自然我又聯想到歐美嘅風景畫係屬於白人嘅世界,甕缸早已預備,任何他者走入其中都會淪為突兀嘅弱者,自暴其短.即使演化係物競天擇,五短身型啞黃膚色各有前因,但喺現實之中無數亞洲人都係孜孜以求,試圖喺人地嘅領域透過模仿去攀附強勢,多於建立自己嘅天地.明知別有難度,又無力改寫荒誕,擺脫全球分享類同標準嘅步伐,競爭同融入結果就淪為無止境嘅追趕——所以嗰啲想追又追極都輸,唔甘心而又自卑,終日幻想現實可以喺強權帶領之下洗牌黎過,動輒就攤出五千年歷史自瀆嘅人嘅心理,有時我都真係深表同情,因為我亦只係洪洪主流之中一滴隨遇擱淺嘅淺灰色,唔同嘅只係我忠於自己對美帝以及西方無可抗拒嘅內心,坦白而唔高尚.
要過得高尚,忠告都只能係老生常談,就係唔好比較唔好大貪.穿越時空回到過去,處身於十九世紀,我相信我都會為香港嘅海岸線而滿足,做個水上人撈吓蝦就已經夠愉快,因為我接觸唔到廣告,唔會有輕易外遊嘅機會,亦唔會思考文明優劣嘅後果,眼前所有已係最好.正因為我地見過,認知過,想貪到手過,一次一次重複,曾經滄海難為水,就好難唔以某種更好為最好,或以某種更好為更好,受貪念驅動而期待相見,最後步向過度追求嘅亡命之途.再到追求得到,又因為見過而覺得不外如是,又再尋覓另一種陽光與海灘,最終就必然係圍繞地球一百圈都唔會搵得到合乎期望嘅嗰一片淨土.
《沉默的羔羊》入面,食人教授叫女主角著手調查連環殺手Buffalo Bill身邊人,就可以搵出第一個受害者,理據係人嘅貪念往往由眼前所見所觸發,刺激行兇動機嘅一定係佢成日見住嘅人事物,而結果亦不出教授所料.旅行嘅動機,其實亦不外乎貪念,夢想闖遍地球只不過係一種浪漫嘅語言包裝.終其一生都唔可能離開居住地嘅世代,人中意聽未知真假嘅故事,到咗有人邁步遠行然後帶住異地異聞回歸嘅世代,人就想睇未睇過嘅風景,到世界距離縮成一條地球村嘅世代,睇過已經變成基本,體驗過參與過擁有過又成為新嘅慾望,環遊世界,不過係以平靜換喧鬧,以有涯隨無涯,自陷於無力.
貪念無限,而人嘅戰意又太弱,貪念因此好容易就會遇上人力嘅極限,然後苦痛就會產生.我地唔可能扭轉唔可能扭轉嘅現實,就係風景唔係手信,唔可能隨身,唔可能以人嘅意志為轉移,只有我地去為佢停留.有人比較通脫,相信一剎即係永遠,就可以用妄念自我安慰,但大部分人係跨唔過去嘅人,佢地只會為眼前迷幻所困,為不可得而呼天搶地,然後同遺憾糾纏一世.
如果從一開始就冇知道過世外桃源,從一開始就冇走出非洲,從一開始就擦身而過,我地就可以錯過痛,錯過恨,錯過流連,同時避過早已蟄伏早在等待過客誤闖然後獻身嘅命運.好在我唔係會為黃金海岸所眩惑嘅觀光客,對土產亦興趣盎然,冇希冀過,冇期待過,離開至可以如此平靜而乾淨,好在.


text:
(A&M Diary)成年幾無去過日本,好想返鄉下呀!每次返鄉下,除咗睇景點同shopping,最重要就梗係食嘢啦!雖然依家唔可以用眼睛去旅行,但我哋仲可以嚟一場味覺旅行呀!香港嘅日本餐廳選擇好多,但講到味覺旅行,就梗係要同A姐搵間質素高嘅日本餐廳,所以我哋嚟到位於銅鑼灣嘅花宵,豪嘆一次值得分享嘅日本菜!
燒雞泡魚乾
小食就叫咗一份雞泡魚乾,燒過後嘅雞泡魚乾帶有少少焦香,但又唔會太乾,加上廚師落咗少少調味,所以甜甜哋,好開胃.
花宵特上刺身拼盤
刺身拼盤嘅選材真係唔簡單,樣樣都係高質食材,今日廚師就推介咗6款刺身,款款都夠晒新鮮,分別係北海道魷魚,大拖羅,深海池魚,鯖魚,蝦,薄切同厚切原條池魚.魷魚由北海道每日運送,加上依家係魷魚嘅當造期,所以非常鮮甜,爽口彈牙;拖羅超肥美,入口嘅感覺真係不得了,魚脂感豐富,接近入口即熔;原條池魚被分為薄切同厚切,薄切夠精盈通透,魚肉鮮甜,相反厚切就充滿口感,一啲都唔腥.
花宵特上壽司拼盤
壽司嘅選材同樣唔簡單,樣樣都係高質食材,今日廚師就推介咗烏賊馬份海膽,拖羅,火炙左口魚裙邊,青森帆立貝,醬油漬吞拿魚同刺身級別嘅火炙銀雪魚.烏賊爽口彈牙,同面頭軟綿嘅馬份海膽形成強烈對比,口感一流;拖羅壽司同樣超肥美,魚油豐富;至於火炙左口魚邊壽司,紫菜超脆,而左口魚邊帶有焦香,又軟滑,好好味;火炙銀鱈魚壽司絕對係無得輸,魚油豐盈,口感軟滑,好想encore.


text:
深圳三康牙科連鎖_羅湖牙醫分院 香港電話:65250082 WhatsApp:+852 65250082 深圳電話:+86 13143880082 敬請預約!
箍牙會唔會痛?
好多人都會問箍牙會唔會痛,因為怕痛,好多人都唔敢去箍牙(即係牙齒矯正)
深圳三康口腔連鎖嘅專家話你知:箍牙其實並唔可怕.依家我哋使用嘅輕力矯治技術,可以提供安全舒適嘅矯正,患者感覺唔到疼痛或者只有輕微唔舒服.
喺治療過程中牙齒受力後感覺酸脹同咬合無力亦係暫時現象,一般都喺可承受范圍內,唔會影響到食飯同瞓覺,並且喺兩三日或者一個禮拜後就會自然消失.
咁箍牙只可以戴鋼牙套嗎?果個箍牙俾人笑嘅年代,早就唔存在啦!
依家,牙齒矯正嘅醫生制定好治療計劃之後,會提供多種牙套俾你選擇.除咗傳統金屬材質嘅鋼牙套,仲有接近牙色嘅陶瓷牙套,以及可以自由脫戴嘅透明隱形牙套,對美觀唔產生影響.你可以根據自己嘅需求做出選擇.至於點樣選擇,一定要向專業牙科醫生咨詢.
除咗以上呢滴問題,喺正畸治療過程中,仲必須堅持同牙醫進行常規嘅口腔檢查,和潔牙師進行常規嘅潔牙,從而保證牙齒和牙齦喺正畸治療過程中嘅健康狀態.
你嘅燦爛笑容,配得上所有嘅精雕細琢! 每個人都期待遇到完美嘅自己,快滴行動起嚟,等我哋專業嘅正畸醫生,幫你搵到你更明媚嘅笑容!
WeChat QR Code


text:
千期唔好搵水泉澳承仔裝修 我有圖有真相 大家唔好再中招
大家記住唔好搵水泉承仔裝修佢啲手工差都唔再講,仲要不負責任,徐左唔跟足我要求去做仲要凶我,問佢幾時交到樓比我佢夠膽死完全唔應我,我慢慢講,我5月17号搵佢裝修,當日係一個女人同一個何姓自稱判頭既男人去推銷我既,佢地當日同單上都寫明承諾我6月20交屋,當時我都有問過何姓男人同個女sale問佢20号咁快你地夠時間裝修架啦!我話我唔急架最重要同我整靚啲,整好啲,因為我有小朋友一齊住,我唔急最緊要係佢地整得好就得架啦,個何姓男人就馬上回應一定冇問題一定20号交到屋比你又話一定做得好手工比我,咁好啦!因為我唔識裝修啲野,我係一個女人仔咩都係自己攪掂,咁既然裝修師傅咁講我就當然信佢啦!咁我就立刻同我租住緊個個地方既包租公講我租埋六月就搬上樓啦!包租公就話咁啱我都有人問租,咁當時大家都好開心就係5月份我已經同我包租公攪好哂手續會6月20号後搬走,包租公亦同人簽定左約7月租比新租客.時間過得好,係裝修呢段時間我基本上總共上去都唔夠三次,途中即大約6月10日到我打過比何姓男人佢答我叫我上離比一半錢就會裝埋啲廚櫃,咁我就嗱嗱上去樓等比錢佢,上到去差啲嚇死我,個兩度新間既{長}身基本上都有裂痕更過份既係啲油油到一撻撻仲要唔係我要求既顏色,啲{長}邊幾條崩哂啲野全部望落去唔知以為我個得唔歲既小朋友整既同埋油既,啲電制邊全部冇整好有一大條黑色既隙,我已經好嬲,到有承仔啲人上離收錢點知又唔係個位何姓男人,係一位自稱大判既陳姓男人,我當然即刻問跟開個位何去左邊呢,陳男就話就上離不過你有咩其實同我講就得,咁我就講你地叫我上離比一半錢話已經裝修好個廳,只爭我比錢上埋廚櫃就得既,點解會攪成我個廳咁呢?更住呢位陳男就答我未得架仲要執,我話下,點解你地同我講又話整好要比一半,佢就答我放心仲會執你比左錢先啦!咁我真係一個女人又唔識裝修啲野又冇時間要去接小朋友,咁就為有信佢,比左一半錢佢,到6月20号個日成日都冇承仔電話打離咁我唸住人地可能未執好垃圾第二日先交得樓呢仲幫佢地唸埋,直到21号我打比何男佢竟然話未得咁我見我租約仲未完仲有成個星期反正我都執好哂野唸住抹屋一日第二日就可以入去住咁就比多小小時間佢啦,去到27号我打比佢,佢話交得啦!我就已經約定部份裝電器師傅30号上去裝,點知我當日上到去更火滾既事發生,就係我原先講個廳有問題個啲佢完全冇執,廚房櫃既顏色亦唔係我擇既灰色,變左黑色,個啲裂既牆身依然裂,講到呢到,各位我放啲相比你地睇左先証明呢件事既事實同埋承辦商既不合理不知所謂既小朋友手工再加亂整比我既櫃門顏色先,首先係手工極差而且唔係我要求顏色既吊櫃繼而係個啲牆身.各位請問張裝修收據同埋何姓男人樣貌及承辦商名同相可唔可以放上離?麻煩各位,大家未整既真係要記住唔好再中計,我只係唔想再有人好似我咁比呢啲冇良既承商攪到有屋冇得住,有啲相片放唔到我會放到放得到為止,希望唔好再有人中招.


text:
呢排有好多范冰冰「Revitalift Filler HA透明質酸充盈導入精華」嘅廣告,同時又有好多打手,令廣告文充斥於網絡上面.究竟呢隻Revitalift Filler有冇用,定係又係中伏雷品?今次就特登做咗一個有科學根據嘅研究.
Revitalift系列多中伏?
Revitalift呢個品牌有好多試用,而且幫佢做宣傳門檻好低,海量嘅blogger都可以獲得免費試用.呢個就造成產品有大量宣傳稿同公關稿喺網上世界充斥.其實我今日想講,鍾意扮靚嘅人,點解唔去了解下產品嘅成份呢?唔通開架品牌要求真係低啲?其實真係好想講啲公關真係要睇吓個Blogger係咩樣先至決定俾唔俾試用佢,因為見到好多幫Revitalift 打稿嘅四五線美容blogger樣貌真係有欠高貴,真係有啲影響品牌形象.
講下呢個產品「透明質酸充盈導入精華」嘅成份,第一次見到呢個產品廣告有范冰冰,都好想了解下裏面係乜嘢成份!就咁望上去,Revitalift係用一支針筒設計,而且宣傳文裏面官方宣傳文又好巧妙地用左好多美容手術裏面經常會睇到嘅字眼,例如填充,蘋果肌,當然如果你細心睇就發覺佢從來冇講過呢支野係針筒,但係佢成功暗示,產生左呢種醫學美容注射嘅聯想.
所以第一個印象,就係呢支「Revitalift透明質酸充盈導入精華」可以媲美醫學美容注射透明質酸嘅功效!不過咪開心住,睇埋下面你就知點解中伏.
Revitalift透明質酸充盈導入精華成份係乜?
喺市場推廣上,我要比一萬個讚佢!因為佢實在好叻,識得利用普遍市民對於透明質酸注射一知半解,但又希望用快速方法增加填充感嘅諗法,而推出一隻疑似係透明質酸注射嘅物體.肯定又有好多盲目愚蠢嘅女性一窩蜂去搶購.
用科學方法去了解同分辨美容產品嘅成份,你就可以得到比較公平公正而且科學化嘅結論.呢隻「Revitalift透明質酸充盈導入精華」產品有冇用,我睇完成分表之後,就發覺都係唔好咁大期望啦.
睇完之後我發現原來裏面係透明質酸,甘油,香精,同埋酒精.我之後為咗考證呢件產品嘅功能,我特別去咗萬寧試用,人造香精味道非常強烈,而且產品包裝都有啲粗糙.
(萬寧試用,Revitalift Filler HA呢支棒棒,一㩒落去有啲白色嘅神秘液體流出!?但呢啲唔係純粹嘅透明質酸,而係甘油同埋酒精!)
好多之前研究都發現,原來透明質酸一定要注射入皮膚,先至可以長期改善皺紋及皮膚問題.表面搽嘅透明質酸,由於份子太大,根本不能吸收入皮膚入面.
呢隻Revitalift Filler產品聲稱用咗一隻新科技,令到透明質酸可以經過皮膚深入,無需注射.為咗證實呢個見解,我特別去咗美國National Institute of Health搵最新資料來作為研究.
喺一份2014年嘅研究表示,一般透明質酸的確有助吸收水份,令皮膚更飽滿,不過由於一般透明質酸嘅份子太大,只能用一些較入侵性的方法例如注射皮膚之內.呢樣嘢對於美容有少少研究嘅人一早都知啦.Revitalift Filler HA呢件產品,有人講過話好似佢嘅透明質酸一般嘅細,所以更加容易導入.
根據美國政府官方資料,日本實驗室Forlle'd Laboratories發現,原來分子極細嘅透明質酸,的確可以用搽嘅嘅方法,都能夠深入皮膚裏面做到飽滿效果.但係要做到呢個效果,就唔係一般嘅透明質酸,而係「nano透明質酸」!
呢份研究報告明確表示,一般嘅透明質酸房子大約係3000nm ,如果要成功進入皮膚之內,佢就必須要細過50nm,先至可以成功.呢個實驗室就成功將將透明質酸分解到5nm!
如果你嘅透明質酸係nano級別咁細,科學發現原來真係可以通過皮膚進入身體,無需要注射.研究甚至發現,只需要使用nano級別嘅超微型透明質酸,只需要幾個星期係皮膚上面塗抹,就可以減少皺紋,增加緊緻度.呢啲全部都有科學根據同埋研究支持!
個問題係,Revitalift Filler HA呢隻野究竟係唔係級別,定係又係普通料嘅透明質酸?
我再翻查Revitalift官方網頁,發覺佢從來都冇講過係nano,佢一直都只係話自己係「fragmented」嘅透明質酸,分子比較細,但係唔係「nano」呢個級數,真係無從得知.二百幾蚊買啲酒精同埋甘油,同埋一啲唔知有冇用嘅大份子透明質酸,真係你買埋我個份.
Revitalift Filler HA透明質酸充盈導入精華有幾好用,定係又係中伏雷品,大家都不妨自己考慮同埋研究一下.


text:
14位女藝人童年照 你又認得幾多個?
關之琳
有「大美人」之稱嘅關之琳細細個已經係美人胚子,眉清目秀,對笑眼至今依然存在!
胡定欣
定欣四個月大時,眼仔碌碌好可愛.
林夏薇
林夏薇除了身材皮膚keep得好,靚樣原來由細到大都無變,細個已經幾靚女,五官相當標緻!
陳慧琳
陳慧琳出哂名身型高佻,但原來佢1歲時臉圓圓,睇落仲好似好為食咁.
賈曉晨
賈曉晨細個時成個男仔頭咁,似男仔多過似女仔,好彩大個變番個靚女.
郭羨妮
郭羨妮曾於微博上載一張小一入學舊相,小學就已經咁靚女,難怪大咗可以選到香港小姐冠軍啦.
高海寧
高Ling細個時嘅樣同而家變化不大,對眼同而家最相似!
鍾嘉欣
嘉欣BB愈大愈靚,bb個時仲肥嘟嘟,真係好趣緻呀!
陳慧珊
早幾日陳慧珊48歲生日,喺個人社交網上載幾張童年照,唔少網友睇到啲相,都話陳慧珊好似媽咪,成個餅印咁話,唔知大家又點睇?
蔡卓妍
阿Sa童年時已經表演慾滿分,而且個樣帶幾分可愛,跳芭蕾舞都幾襯佢!
陳研希
陳研希老公陳曉日前趁住老婆31歲生日,於是上載咗老婆嘅童年照,睇落小時候嘅陳研希同而家都仲有幾分細個嘅影子.
孫燕姿
大家可能會以為矮啲嗰個孫燕姿,但實情著住藍色衫個女仔先至係,係咪睇唔出呢?
范冰冰
冰冰嘅童年照中,見到佢細細個已經深明影相角度嘅重要性,識得微微低頭45度角望鏡頭!
同場加映
大家知唔知呢位「小美人」係邊位?
答案就係成日喺電視見到的藝人喬寶寶!


text:
隨住廉航嘅航點分布越嚟越密集,揀自由行嘅人亦越嚟越多,尤其距離好近嘅東南亞,東北亞國家更加係熱門選揀,台灣人香港人最常去,亦最鍾意去嘅日本更加係自由行排名第一!
喺日本自助旅遊基本上唔洗擔心交通或者係語言嘅問題,基本上靠漢字判斷,或者係簡單嘅英文都可以行均晒.
就算唔識日文,都可以用網路翻譯進行簡單溝通,而且需要幫助時就算指手畫腳,日本人都會盡力幫手!
講到自由行,最擔心嘅其實莫過於手機冇電嘅問題,手機冇電嘅話唔單止翻譯機用唔到,影唔到相,查唔到美食,甚至連蕩失路了都冇辦法搵路線,係最棘手嘅狀況.
集比今日要話你無線尿袋仲有叉電線等等日文單詞,令你萬一喺日本,遇到上面嘅狀況,能夠多一種語言溝通,更快得到幫助!
1. 叉電尿袋→ モバイルバッテリー(MOBAIRU BATERI-)
係將mobile(モバイル) 加上battery(バッテリ)結合為一嘅詞語,變成モバイルバッテリ.
需要注意嘅係,喺日本叉電尿袋嘅用詞係モバイルバッテリー,比較唔會用モバイルパワー(MOBAIRU PAWA-),講到呢個詞語嘅話對方可能會唔確定你要嘅係咪叉電尿袋.
可愛嘅牛奶造型叉電尿袋.
2.叉電線→ スマホケーブル(SUMAHO KE-BURU),充電ケーブル(JYUDEN KE-BURU)
スマホ係smartphone嘅簡稱,ケーブル就係cable嘅意思,基本上用スマホケーブル或者係充電ケーブル都通,但如果係到比較專門嘅電器行買嘅話,建議都係講スマホケーブル比較唔會同其他產品嘅叉電線撈亂.
另外,唔理喺邊個國家,叉電線都只係提供叉電用,如果係需要可以傳輸資料嘅數據線,傳輸線嘅話,要用另外一個詞語哦.
3.傳輸線/數據線→→ データケーブル(DE-TA KE-BURU),データ転送ケーブル(DE-TATENSOU KE-BURU)
データ就係DETA嘅意思,喺包裝盒上面見到「データ」呢個字嘅話,就係指數據線啦.
數據線都可以叉電,所以如果一時搵唔到叉電線,都可以買數據線嚟用.
可以一次支援唔同規格嘅叉電線.
相信知道咗上面產品嘅日文,以後喺日本旅遊會更加方便!
呢啲物品唔單止出埠時會用,仲可以拎嚟作為訂造禮物,令你喺商務場合定係活動展場都可以印象加分!
而家就嚟搵集比,量身訂做你嘅專屬禮物啦!


text:
令好多小朋友轉台都會問「佢係邊個?」,連網友都狂搵嘅小丸子剪衰頭髮條片官方授權造型手機指環扣出世啦!想要得意嘅小丸子梨花帶淚咁隨時陪住你?定係畀野口喺你手機後面一直陰魂不散嘅騎騎騎奸笑呢?咁身為小丸子忠實fans嘅你哋就絕對唔可以錯過呢款櫻桃小丸子周邊商品!
仲記唔記得小丸子最經典嘅鋸齒型瀏海招牌髮型?喺2013年嘅最後一集小丸子又挑戰剪頭髮啦!今次又剪山口百惠髮型嘅小丸子結果依然「挑戰,失敗!」收尾XDDDDD雖然喺卡通喊到收唔聲,但眼中帶淚傻奸奸嘅樣依照偷走呜好多網友嘅芳心,喺螢幕前面大嗌「好~得~意~」,咁嘅經典畫面唔單止喺網上引起討論,仲有好多網友造咁嘅造型更加得意~~~同以往唔同嘅別具一格髮型嘅小丸子造型手機指環扣又點可以冇呢?仲有仲有,唔好唔記得嗰個「先唔邊緣!」嘅野口都會用佢嘅「騎騎騎」隨時陪住你哦!所以,無論係欲哭無淚風定係要笑唔笑風,呢款櫻桃小丸子周邊商品嘅造型手機指環扣都會滿足你搞gag又有童心嘅少女心.
同普遍只有大頭造型嘅手機指環扣唔同,小丸子造型手機指環扣用全身嘅設計,唔單止可以扶好您嘅手機,仲可以作為您最好嘅撐腰~
最後,一齊同老少咸宜最得意嘅櫻桃小丸子嚟個最住饗宴!


text:
嚟到下集嘅 xmas 特集,繼戀人篇之後就係戀人未滿篇啦.今期 gashion 就教你點樣用兩招捉住女神嘅心啦!
第一招 - 自製心心 lens filter,製造心形散景!
小編本身呢,就係深水埗度自己買嘅,大約係 60蚊 左右啦一套 (黑色剪裁好嘅卡紙+ 相機濾鏡 holder).但其實得知,要自己整返個都唔係真係咁難姐~ 所以小編都嘗試自己整返個,然後覺得 = = 點解我要特登去買….
- 要準備嘅材料係 剪刀/界刀,黑色卡紙,膠紙/blu tack,你支鏡頭.
- 將你支鏡頭放係黑色卡紙上面,劃出鏡頭嘅size(erm,如無意外應該係個圓形嚟),剪出嚟.
- 係呢個圓形上面大約圓心位置畫個心(長度大約2cm左右).
- 用膠紙/blu tack去固定已經剪裁好嘅黑色卡紙到鏡頭上面.
- 開到最大光圈,大約 F1.8 左右,靠近有光發出嘅物件(例如燈飾)就會見到心形散景嘅效果㗎啦!
第二招 - 拍攝 light painting,隱藏給您的專屬訊息!
咁呢,如果你睇片就知呢,片中個light painting係失敗嘅.(電腦效果後製)基於當時係拍攝場地都有好多人等緊,所以小編都唔好意思再試多幾次,想係度同各位讀者講聲對唔住!不過,失敗乃成功之母!所以都提醒各位讀者要做好功課,先去影light painting,如果唔係到時係女神面前失禮就唔好啦.
▲ 電腦效果 偽成功圖
宜家科技咁發達呢,其實都無咩特別材料要準備.但有樣嘢最好有呢就係閃光燈啦.如果要拍攝有人像係入面嘅光影攝影呢,就最好利用閃光燈嘅後廉同步,咁張相入面嘅人像就會清晰啲.
▲ 失敗作品
而光影攝影嘅 setting 就同頭先嘅心形散景相反,光圈就要調到最小,約係F22左右,ISO值要調到最低.快門就要因應你畫嘅信息要幾耐時間嚟決定,不過呢就快門時間越短,畫面就會越清晰.(但正常情況下都要 5-10秒時間)
另外呢,就重有2個小貼士.第一就係你嘅訊息要係 mirror image 嚟,咁樣係相片度呈現返出嚟先係我地正常見到嘅文字.第二就係當你移動個電筒嘅時候,佢嘅軌跡會全部被紀錄落嚟.所以寫完一個字就用手蓋住發光位置,或者就咁熄咗個電筒佢,然後再移動去寫第二個字.
For 女神們 - 買咩新衫,買一條新頸巾搞掂!
認真,今年冬天又凍又熱咁,完全減低曬我地購物嘅意欲!(就算你有幾多sale都吸引唔到我㗎 [手放在良心上] ) 買一條今年興嘅雙面頸巾,配合不同嘅穿搭方式,就有起碼三個唔同嘅造型!係咪好厲害先?
▲ 以上貼士因人而異~


text:
「眉」的重要性
曾經我聽過不少美容達人同化妝師都講過
即使素顏出街,都一定要畫眉
可見眉對容貌的重要性
我非常認同
試吓諗下!
每一日化妝最花時間除咗眼妝
其次就係畫眉
仲要有時花咗好多心機同埋時間都未必畫得對稱
所以最近終於的起心肝決定去做霧眉啦
之前曾經整過眼線
確實化妝係慳咗唔少時間
而家做埋眉毛就更加慳時間
最重要係即使素顏出街
個樣都唔會太樣衰呀嘛!哈哈...
今次我就去咗FRÉDÉRIQUE霧眉
填完個人資料之後
治療師就幫我影相
我就入房見佢哋嘅專業醫生
醫生解釋俾我聽
療程係利用排針將色素顏料一點點刺入皮膚
入色的層面比較淺,所以眉毛顯見比較淺色
重點係要造出像眉筆繪畫顏色一樣的效果
係特別適合好似我呢啲不想每天花時間畫眉的人
一般情況下,約兩至三年內霧眉的顏色會慢慢褪淺
不過療程之後會出現結痂
眉身盡量不要濕水
通常一星期內表皮會結痂脫落
而出現輕微痕癢是自然反應
解釋完一輪之後治療師就帶我入房做療程啦
治療師先幫我畫左眉毛
睇下我覺得要唔要加加減減
跟住就開始用麻膏敷30分鐘
由於麻膏係由醫生處方
所以係同出邊嗰啲麻膏有唔同
安全可靠
療程過程中會有少少痛
對我呢啲咁怕痛嘅人來講都可以接受到
做到中途,我適應左個感覺
我直情係爭啲瞓着咗,,,哈哈,,,
話咁快就完成左啦
開頭會有少少深色
返到屋企一般都可正常洗面化妝
只要每次洗面後,以紙巾輕輕印乾眉毛部位
令雙眉保持乾爽就ok
我係非常滿意今次嘅療程
俾大家睇吓一個星期後嘅效果係最自然
依家出街都唔使點樣畫眉都可以keep到個樣精精神神
非常之開心
---------------------------------------------------------------


text:
ViuTV上月在黃金時段播出由黃宗澤,吳卓羲,莊思敏,關智斌和周秀娜主演的外購合拍劇《戰毒》引來軒然大波,不少ViuTV忠實觀眾直指劇集的演員陣容以至警匪題材都缺乏「Viu味」,更揚言全面罷睇抵制.及後ViuTV從善如流聽取民意的腰斬舉動獲讚.
可是自家製電視劇「斷纜」,氣勢兼話題度無法延續的問題終究未解決,周二(2日)ViuTV製作部副總裁金廣誠出席活動時就說起,他們都希望劇集製作數量上能填滿一條橫線時段:「我哋一直都好想,(雖然)唔好話到自己好似好清高,但我哋對每一樣嘢都要求比較高,如果套劇嘅大綱或者各樣嘢唔係好啱我哋嘅作風,我哋就根本唔會執行,我哋都要睇清楚個項目係咩項目,啱我哋先會做,我哋都好揀(擇),亦好揀合作夥伴.」
至於ViuTV是否主打年輕人市場,希望劃出與無綫電視的分野,金生則回應道:「唔可以咁樣講,我哋作為免費電視台係以娛樂為主,其實我哋咁啱喺呢段時間受年輕人歡迎,(年輕人)覺得我哋嘅節目好適合佢哋,可能我哋啲幕後比較年青化,每個都有佢哋嘅思維同態度,其實我都喺度學緊嘢.」
點擊圖輯睇記者會現場相:
同場加映:你看不到的《金手指》發布會 梁朝偉劉德華兩大影帝變「吉祥物」


text:
,今日就嚟找數
之前出story問過大家對engine呢科有咩問題,今日就嚟找數,解答返同學仔嘅疑問啦!
,今日就嚟找數
,今日
,今日
Engine簡介
,今日就嚟找數
係揀科方法方面,好似CU咁,同學仔可以選擇JS4401工程學,可以先係Year 1初步了解工程學既基礎,再去選擇主修科目,但有啲範疇唔包含係JS4401,而係排jupas嗰陣就直接選定,例如JS4434電子工程學,JS4460生物醫學工程學,JS4462能源與環境工程學等;而PolyU就無「綜合」工程學,係jupas嗰陣就要選定主修啦!(詳情參考各院校工程學課程既整合圖啦!)
,今日就嚟找數
,今日
Engine要讀好多Physics?
,今日就嚟找數
普遍大家覺得Engine會牽涉好多Physics,令到有啲同學仔對Engine都卻步!但事實並唔係每一科Engine都要讀到好多physics㗎.例如電機工程學同航空工程學就會涉及多啲Physics,而生物醫學工程學就會用得少啲Physics.
,今日就嚟找數
但基本上所有Engine 科成日用到數理,所以高嘅數學能力十分重要.如果同學唔鐘意數學嘅話,揀Engine之前就要三思啦〜
,今日就嚟找數
,今日就嚟找數
,今日
Engine出路
,今日就嚟找數
以Engine最出名嘅土木工程嚟講,出路都有好多㗎〜無論私人企業定政府,都有唔同嘅工程項目,除此之外,仲可以係顧問公司,承建公司,發展商等地方就業,或者返大學教書.
另外,政府每年都請見習工程師,唔單止比你親身體驗工作內容,仲會提供全面嘅培訓!做完見習工程師再去考牌,仲好大機會入返政府做公務員!
,今日就嚟找數
有同學仔問到:「做工程師係咪好辛苦㗎?」大家係咪以為做工程師=日日落地盤日曬雨淋呢?其實工程師又唔一定要經常落地盤嘅,主要睇返你既崗位,技術主任,監工可能要多啲落地盤考察,但工程師都有好多文書工作要做,要喺office坐陣㗎!
,今日就嚟找數


text:
1.買咩牌子嘅弦線好?
入門班嘅同學好多時都會問結他線買邊一隻最好?記得我都仲係新手都一樣,入到去十多個牌子,唔同嘅物料,然後又有不同嘅號碼,根本花多眼亂,最好唔好煩,你話比我聽邊隻好我就買邊隻,但係其實都要了解下你鍾意嘅音色同你手上枝結他適唔適合嘅,唔係上錯線都可以好大鑊.
講點選購前,我地可以講解一下結他線上嘅包裝資訊,包裝上面一般都會顯示:唔同弦線嘅粗幼,包覆物料,以及係唔係 Coated Wire.呢幾個資訊都係選購時需要考慮的,而我都會逐一詳細講解佢地嘅分別.(咪玩啦!最緊要其實係價錢牌! >_<)
2. 弦線粗幼原來會影響音量?
市面上大部份嘅弦線粗幼基本分 4 個等級:Extra Light,Custom Light,Light,Medium,一般都以第一線去區分,0.010為 Extra Light,0.011 為 Custom Light,0.012 為 Light,0.013 為 Medium,而相同既第一線,不同嘅品牌會有不同嘅配搭,以 Elixir 同 Martin 嘅 Light 為例,Elixir 嘅組合係 0.012 0.016 0.024 0.032 0.042 0.053,而 Martin 嘅組合係 0.012 0.016 0.025 0.032 0.042 0.054,所以同一個等級不同嘅牌子都有不同嘅音色,不同弦線嘅粗幼到底點影響結他手感和音色?詳細可以睇返下面篇文《阿峰扎記 #3|同學仔,你買啱結他弦未?》
小編自己一直用開 Light,好似彈《月球上的人》我就會揀 Medium,因為每提升一個級別嘅粗幼,弦線嘅 Tension 會提升大概 10 %,音量自然會提升,從而令低音部份較結實,但考慮到結他嘅壽命,平衝手感及音色,Light 一直係我嘅 1st choice.
3. 鋼材物料1
結他線嘅鋼材物料聽得最多就係 80/20 Bronze 同 Phosphor Bronze,其實仲有其他製造物料,分別係 Silk & Steel 同 Nickel Plated,但因為唔算主流,所以市面上都唔易見.咁到底大家又知唔知所指嘅物料係邊 part? 唔同物料嘅音色又係點? 講之前先解構弦線嘅結構,大家可以望一望你枝結他嘅三四五六線同一二線嘅分別,一二線結構好簡單,只係一條金屬線,然後再望下三四五六線,佢結構複雜少少,好明顯見到一圈一圈嘅金屬線.其實三四五六線係由金屬線包覆住弦芯,而 80/20 Bronze 同 Phosphor Bronze 就係指呢外面包覆住弦芯呢層,而唔係指整條弦線.80/20 Bronze 指物料由 80% 銅同 20 % 鋅嘅合金組成,顏色偏金色; Phosphor Bronze 則由 92% 銅同 8%嘅磷同錫嘅合金,而呢款因為銅比較多,顏色偏向玫瑰金;Nickel Plated 指銅線表面鍍上一層鎳,所以佢係銀色(鎳咪就係平時鍍係耳環上嘅金屬);而 Silk & Steel 指鋼線作包覆物料,但與弦芯中間包多一層絲線,都係銀色嘅.所以快快望下你枝結他用緊咩顏色嘅線,睇埋落去判斷自己到底適唔適合用呢種線(自己當然生哂銹變哂色我就幫你唔到了).
4. 鋼材物料2
作為主修化學嘅結他手,我可以話你聽,不同金屬嘅硬度及延性都係唔同,所以唔同嘅鋼材物料對音色都會有好大嘅影響.Silk & Steel 因為中間夾左一層絲線,所以係咁多種物料當中,佢嘅張力係最低,上面就提到張力同音量嘅關係係成正比,所以音量相對較低,音色同古典結他相似,音色唔太適合做 Strumming 呢類.Nickel Plated ,Phosphor Bronze 及 80/20 Bronze,呢三種線以 80/20 Bronze 嘅音色最明亮,最適合做 Strumming;Nickel Plated 音色最溫暖,用黎彈”小天使”呢類嘅慢歌一定可以將氣氛帶出,但低音力度輸出較低;Phosphor Bronze 剛好係兩者嘅平衡,有溫暖嘅音色同時又平衡到低音嘅力度.總結以上,必需考慮你嘅演奏風格,再決定邊一款弦線最適合自己.
5. 包覆技術
前面提到結他線係由金屬造,細個唔需要讀過 IS (綜合科學)都知道金屬就一定會生銹,結他線都一樣,尤其製造弦線嘅主要金屬-銅.金屬最大嘅敵人係水同氧氣,彈結他一定會出手汗(唔信你望下你掂得最多嘅頭三格),同埋弦線同空氣接觸都會令結他線生銹,所以結他線嘅壽命一般只有兩至三個月(其實最尾兩個星期都係死頂唔換線).有見及此,好多廠商都會用唔同方法增加壽命,例如鍍其他氧化速度較慢嘅金屬上去,又或者利用一種包覆技術係條線上面做一層薄膜,即係”包膠”.呢個方法係十分聰明,能夠大幅延長結他線嘅壽命,但因為金屬物料改變同薄膜影響弦線振動嘅傳送效率,從而影響音色.雖然會影響音色,絕對係易出手汗用家又或者懶惰用家嘅恩物,所以都深受大眾嘅歡愛,絕大份品牌都都有出呢類 Coated Strings.睇到呢道一定以為換左 Coated Strings 就保用一世唔需要再換?答案當然唔係!因為呢層 Coating 好薄,太厚就會阻到弦線振動嘅傳送效率,大家一路勾線係會造成表面層 Coating 損耗,空氣都依然有機會接觸弦線令佢氧化,都係要換的(T.T).
總結|好弦線=粗幼 X 物料 X 牌子 X 保護
所以,選擇弦線時,記住呢個口訣:”最適合你既弦線=粗幼X物料X牌子X保護” ,決定手感同音色既平衡去考慮就唔會有錯.最最最重要係大家必需要定期為結他換上新嘅弦線(最離譜聽學生分享佢彈左咁耐無換過線),弦線老化會影響音色,音色同手感變差絕對影響練習質素,老土講句:工欲善其事,必先利其器!


text:
到底邊科需要寫筆記?寫筆記又應該用咩方法?寫完之後又要點用?相信呢啲都係大部分同學面對嘅難題.
其實我哋AfterSchool 嘅小編同大家一樣都係咁,所以今次DSE中文 straight 5**嘅 dsefreegiveaway 就有啲tips送俾你!溫書係咪真係一定要寫筆記呢?狀元又會唔會有「特別」抄筆記嘅技巧呢?準備考DSE嘅你哋!係時候學下點寫notes先係最有效喇!
有啲人溫書嘅時候好鍾意寫筆記,尤其是溫一啲選修科嘅時候,就會將唔同嘅科目入邊每一課嘅內容用一本筆記簿好靚咁樣抄晒一啲重要嘅概念係上面.但究竟呢種寫筆記嘅方法係咪真係咁有效呢?
我自己比較少用呢種方法,又或者我係高中嘅時候,完全係冇寫筆記,但係初中嘅時候就有用呢一種方法去溫書.咁點解我冇寫筆記呢?唔寫筆記嘅人會唔會令到自己溫唔熟一啲內容呢?
思考寫筆記嘅必要性
首先想講下寫筆記係咪真係必要.
好多人寫筆記嘅原因係因為覺得本書太厚,唔想每次溫書嘅時候攞返本書出嚟慢慢睇,想一次過睇晒每一課嘅重點,如果有筆記就會方便好多.
但其實去到中六,好多時候係唔需要自己親手整筆記㗎!
中六已經有好多精華筆記
去到中六,好多時都會喺唔同嘅地方攞到一啲精華筆記,所以唔再需要寫筆記.
如果你經常性出去補習,而且係會從唔同嘅補習老師拎到科目嘅筆記嘅人,寫筆記對你黎講係完全多餘嘅.因為你無論點寫,你嘅筆記嘅內容都唔會有補習老師出得咁好同埋咁準.
例如經濟同生物等等嘅選修課,我自己都係淨係溫補習老師嘅筆記,唔會自己額外去用一本簿寫筆記,更加唔會睇教科書.
DSE要準備七科,冇時間再整筆記
對於中六來講,時間就等同於你嘅分數,寫筆記其實係一件少少浪費時間嘅事.因為你有七科要溫,而有一啲選修科其實佢哋每一課嘅內容都好多,而要既或者要背嘅重點亦都係非常多,所以如果你要做晒全科嘅筆記其實要花都唔少嘅時間.比起慢慢咁樣寫呢本筆記,不如用呢個時間操多幾份卷好過.
——咁係咪即係寫筆記一定係多餘,係咪唔好寫比較好?
限制筆記嘅長度
如果真係要寫筆記,我會限制自己每一課嘅筆記只會用一張紙只去寫晒,而且唔係啲字寫到好細隻嗰種.例如我嘅chem會用呢種嘅寫筆記嘅方法,主要淨係攞嚟記一啲定義,同埋一啲只可以死背嘅資料.
——咁仲有幾時建議使用呢種寫筆記方法?
如果一啲補習社嘅筆記太多,例如Yylam 最重要嘅技巧會散布喺筆記既嘅唔同位置,而且佢嘅筆記相對較厚,較多練習等等相對不太重要嘅資料,咁嘅話我就會用上述做筆記嘅方法,將一啲重要嘅技巧抄落張紙或者落本簿度,咁溫書嘅時候就會快好多.
編者後記
講到最後,就好似dsefreegiveaway噤講.筆記?唔係唔比你寫,係必要嘅先去寫;寫都好,係要寫出重點,唔係無條件由本書抄寫出黎.
你寫成本筆記嘅時間,其實已經冇咗可以操卷嘅時間.所以各位同學要衡量下時間再決定係咪一定要親手「寫筆記」先得!
如果你覺得自己嘅溫書法唔係「手抄」,想變但係又唔知點做?或者你可以嘗試一下睇《三文治記憶法》同埋向DSE狀元偷師,溫習之前先訂立一個溫習時間表喇!


text:
《開發app為何需要四百萬?》
文: Dixon Cheung
最近一單新聞,關於一個教老人家練八段錦嘅App,居然可以在創科生活基金申請到四百幾萬基金,令大家忽然關心.
究竟一個遊戲App嘅造價係咪真係值四百幾萬?
唔少Apps開發成本真係需要比你想像中高嘅成本,一個教八段錦嘅Apps究竟值唔值,就要攤開條數嚟睇先知.
究竟咩係合理價錢?點解有啲 IT公司幾乎買個飯盒俾佢就已經肯接Job,而有啲就收到驚人天價?今日呢篇專欄,希望幫到有興趣搵人寫Game嘅朋友,響閣下開口同人講「我諗到條橋,平平地幫我搞掂佢」之前,先對遊戲製作費有更深入嘅了解.
一個遊戲嘅製作成本,主要分為4個部份——美術,程式,聲音同設計.(營運宣傳果啲唔屬於製作,係另一part嘢嚟)
關於介面
美術方面,遊戲同一般網頁或者手機App唔同,單單講介面,遊戲就已經可以複雜好多,呈現出來嘅元素亦豐富好多,至於用家嘅期望當然亦高好多啦.例如,一個網頁嘅Menu用HTML或者CSS都已經足夠令讀者覺得視覺上合格.Popup Menu可以直接出現,又或者係直向或橫向走出嚟,簡單乾淨就可以.
但遊戲嘅介面,各種UI進出「場景」都需會加入特效.就以《街頭霸王5》為例,選角嘅畫面每個介面元素出場有先後次序並且加入特效,又或者係《龍珠Fighter Z》嘅開場「Fight」字樣出現時候出現環狀裝飾並加入特效,呢啲一閃即逝嘅小環節,全部係令遊戲製作費增加但又經常被人遺忘嘅位置.
大部份俾錢嘅人都會話:「呢啲嘢,我唔需要!你同我全部攞走佢啦!」
冇錯,俾錢嘅梗係唔想要啦,不過你唔想要唔等於你嘅客人唔想要呢.日本嘅遊戲之所以咁多年都深受歡迎,好多時候就係因為細微嘅位置都做得非常充分嘅緣故.點解閣下做出嚟嘅遊戲,硬係覺得好似山寨貨?好多時候就係因為cut走呢啲budget嘅「精明決定」所導致.
素材的聰明運用
美術主體嘅素材,無論你係採用3D還是2D嘅風格,製作上同樣都係有好多不為人知嘅位置需要整.最近YouTube一條解拆《龍珠Fighter Z》嘅影片就已經可以睇到,為咗做到某啲效果或者係為咗將來遊戲嘅發展,製作團隊花盡心思濃縮素材數量,但背後依然係有好多玩家睇唔到又花咗錢嘅位置存在.
雖然CG已經發展咗二十幾年,但依然有好多人唔清楚行情,動不動就話整3D,以為咁就又平又好睇.其實而家合格嘅3D從3D Model到Texture,再到落Shader以及Lighting,又豈係「平平地」搵個學生嘅Maya畫隻公仔咁簡單呢?不求甚解,求其「平平地」為咗賺「後生」錢而做嘅3D,同寫首歌夾硬塞段Rap入去就話係迎合後生仔口味一樣咁無知同脫節.
Programming真係用template就夠?
至於程式方面,坊間好多IT公司都鍾意勸客戶用Web寫啦,整乜鬼Unity同Unreal丫!的確,識用Unity同Unreal去寫嘅人絕對唔夠識寫Web嘅人多,人才少就自然人工高,所以用Unity同Unreal寫軟件的確係會成本貴咗.再加上好多IT公司多年來儲落一大堆Template同Library,只需稍微說服客戶就可以攞番舊餸出嚟改兩改賺多次,何樂而不為?問題就出響呢度.為咗壓缩成本而使用Template嘅作品幾乎都係冇修改空間可言.(不論係使用web嘅template,或者係呢幾年部分公司好興盜用外國遊戲demo改圖改3D Model)如果閣下要求將Template加減功能,修改玩法,相信九成半嘅IT公司會歇盡所能阻止你咁做.因為修改Template好容易令大量bugs出現,修正過程之複雜,倒不如重新寫過更為簡單.但重新再寫就失去使用Template嘅平價優勢!Template氾濫不單令市場完全傾向割價死鬥,更加係會令用家覺得啲嘢來來去去都差不多,新鮮感不再.真係學任達華話齋:「成個市場比你搞壞曬!」
聲音,一樣大部份人都會忽略嘅學問
畫面唔精美唔玩,程式有bug唔玩,咁冇聲嘅玩唔玩?遊戲嘅音樂同聲效係有就唔覺,但冇就好覺嘅一件事!聲音呢Part係一個經常被人得過且過,cut budget第一個落刀砍嘅環節.其實好嘅遊戲音樂可以令整個遊戲加分,令人留低深刻印象.唔好講舉世知名,一聽就知道係《Mario》抑或係《Legend of Zelda》果啲經典.以音樂令人留低印象嘅獨立遊戲亦大有人在.例如《OPUS:地球計劃》,《Bastion》,《Journey》,《FEZ》都係令人一聽難忘嘅優秀例子.
需要幾多Budget,要攤開睇每個細節去判斷
唔同嘅遊戲有唔同嘅製作需求.一個遊戲可能擺好多錢落美術或者音樂,目的係要令人留下深刻印象,但另一個遊戲可能就要擺幾百萬落程式度,因為要搞多人線上仲玩埋實體禮物換領同收集Big Data.究竟係咪搵笨,有冇搵笨,應該點整,唔好話係一個行外人,就算係業內人士都需要將件事攤開去睇每個細節先可以做到判斷.講到尾,香港實在非常需要更多遊戲設計嘅人才同工作職位.可惜香港太過信奉「俾錢果個話事」,設計點去製作一個遊戲呢個專業項目就經常俾客戶同老細取代咗,變成唔識做嘅爭住做,識做嘅又冇得做嘅局面.
香港不乏有創意同埋有心想做好件事嘅人,無奈每每呢啲人一提出建議,風險同金額已經令件事過唔到掌管生殺大權嘅決策層.其實任何一個新興項目都有昂貴嘅時候,今日廣泛性應用嘅遊戲其實已經回落到一個非常合理嘅水平.只不過攞嚟同發展多年嘅其他選項比較,價錢上當然係無法相比.正如互聯網剛萌芽嘅年代叫人整網頁,好多人都話點解唔攞筆錢去買更有效益嘅報紙廣告?當市場,科技以及用家都不斷向前行嘅時候,總有人需要踏出往前嘅第一步.
Gamification(遊戲化)係未來大方向,亦大勢所趨.度身訂造獨一無二嘅用家體驗絕非上一代嘅網頁技術或者使用template就可以處理嘅事情.越早認清呢個現實,越能夠適應新世代已經到臨.


text:
Wikipedia:點解要開個戶口?
呢個係維基百科,自由嘅百科全書.佢係自由噉去睇,同埋噉去編輯.喺睇嘢之外,同埋加入埋自願者嘅社群.
你唔需要註冊去貢獻,但係開個戶口可以容許你去:
- 揀一個合適嘅用戶名,可以預留俾你喺維基百科同埋其它嘅Wikimedia計劃度.
- 開一個你自己嘅用戶版,去協作,分享關於你自己嘅嘢,或者用你自己嘅沙盤去試吓編輯同埋發佈.
- 經過你自己嘅討論版去同其他編者通訊.你亦都可以選擇透過電郵去同其他用戶換料.
- 拎到自動嘅通知去提示你當某人{{ping}}咗你,或者wikilink咗你個用戶名.
- 用自定嘅設定去改變個睇同埋行喺維基百科上面.
- 去睇一個方便嘅一覽表去列示你嘅貢獻(編輯),同埋用你嘅監視清單去睇住對你有興趣嘅修改.
- 用你嘅統一簽到去做埋Wikimedia嘅其它計劃,好似維基辭典同埋Wikimedia Commons.
- 去用更加進階嘅編輯工具.
- 喺唔使暴露你嘅IP地址(可以用嚟追蹤得到你嘅物理位置)到公眾嘅情況之下編輯.
- 去年度圖片度投票.
一旦你有一個滿4日同埋多過10次編輯嘅戶口,你將會可以:
要睇更多,睇埋落去.或者,開始:開返個 – 貢獻去維基百科計劃嘅你想去.
開個戶口好快而且免費.
著數一覽
用戶名同私隱
如果你開一個新嘅戶口,你可以揀一個用戶名,提供一個用得而又唯一嘅.噉你跟住落嚟做嗰啲嘅編輯就會跟住嗰個名,而唔係你嘅IP地址. 你將會有你自己嘅永久用戶版可以寫低你自己啲嘢.之但係維基百科唔係一個網頁提供者,你可以用嚟顯示幾張自由圖片,寫低你嘅興趣等.多數用戶都用做一個清單去做對佢哋最值得做咗嘅,或者去收集自維基百科入面其它有用嘅資料.
你亦都會有一個永久嘅對話版你可以去用嚟同其他用戶通訊.喺其他人喺你個對話版入面寫嘢就會通知返俾你.如果你留低咗電郵地址嘅話,其他用戶亦都可以透過電郵去聯絡你.呢個功能係匿名嘅;寄俾你嘅用戶係唔知道你嘅電郵地址.
你實際上會比用未註冊編者留低更加少嘅嘢,可以收埋你嘅IP地址(當你一直防止喺你嘅用戶版入面暴露出你嘅個人資料).你亦都會考慮離線嘅騷擾,當你喺你個用戶版入面去決定去點樣去講.
名聲,通訊同埋成功嘅編輯
有一個戶嗰陣會其他用戶認得到去俾你一個固定嘅維基科身份.當我哋去歡迎一啲未註冊嘅編者,登入咗用戶名嘅可以去幫你透過好嘅編輯歷史去建立信任同埋尊重,同埋更加容易俾啲老手用戶去假定善意,交流同埋合作.有一個好嘅名(或者用嚟保護你嘅筆名去保護你個身份)可以做得到多啲負責嘅編輯,同埋多啲嘅公民話語.
有陣時新嘅或者未註冊嘅用戶係防止去編輯一啲版,嗰啲版係常見嘅破壞(好似呢版係保護咗嘅,淨係俾有戶口嘅用戶去改佢)目標.同時,機械人亦都有可能會將IP地址嘅善意編輯認錯咗做破壞.基於呢啲原因,喺用戶名之下嘅編輯係會表現出更加成功嘅.
你嘅用戶名亦都會收到一啲對良好工作嘅認可,例如星章,專案獎項,個人用戶獎項,或者提名投票榮譽例如每週編者.你需要一個固定嘅戶口去認定過去以嚟一路累積咗嘅部份;佢哋唔會俾落個IP地址度.
當你嘅聲望建立起嚟嗰陣,之後亦會可能會拎得到一啲權利好似反轉,操作員/管理員,同埋其它.對於一位未註用嘅用戶係一件冇可能做得到嘅事而去俾得到呢啲嘅權利.
自訂喜好
作為簽到咗嘅用戶,你可以改你嘅喜好設定.譬如喺外觀度,你可以改下列嘅版面外觀設定:
- 喺皮底下:對網頁外觀嘅唔同選項
- 喺數底下:點樣顯示數式
- 喺檔底下:張縮圖幾大
仲有其他改文相關嘅設定:
- 點樣喺討論版度表示你用戶名嘅簽名
- 喺最近修改入面顯示幾多版
- 仲有好多嘅嘢
封鎖咗?
共用嘅IP地址好似學校同埋企業網絡或者代理伺服器會經常性噉封鎖咗,唔好彩噉,亦都會無辜牽連到同一個網絡嘅編者.但係註冊咗嘅用戶行為良好嘅可以請求現有對於IP地址嘅封鎖去修改佢哋只會影響未註冊用戶可以容許佢哋去繼續貢獻維基百科.如果你現時係封鎖咗唔俾開戶嘅,我哋建議你去做下面其中一樣:
- 喺你個IP地址封鎖過咗期之後再試.去我嘅貢獻再入去嗰版上面嘅封鎖紀錄去搵封鎖嘅期限.如果唔見有封鎖嘅話去Special:BlockList再複製Special:MyPage頁頂嘅IP地址到個「用戶名嘅IP地址」盒入面.
- 跟住Wikipedia:請求開一個戶口嘅指示請求一個戶口.
- 如果你個IP地址係被全域封鎖嘅話,跟住Wikipedia:請求開一個戶口嘅指示去請求一個戶口,同時請求全域IP封鎖例外.
睇吓封鎖政策嘅細節.
去開個戶口,撳個「即刻開返個戶口」,再填上所需要嘅資料.佢會記低,然後你嘅戶口就會開通.
睇埋
- 有關嘅維基百科資訊版
- 點解唔開個戶口? – 以IP去編輯嘅原因.
- 俾家長嘅指引 – 俾家長同埋監護人去睇嘅維基百科簡介.
- 貢獻維基百科 – 點樣同埋邊度你可以去幫維基百科手.
- 刪除同埋合併戶口 – 點解唔可能去刪除用戶戶口同埋其它可以用得到嘅可行途徑.
- 請求一個戶口 – 去請求任何用戶幫手為佢哋開個戶口.
- Help:登入 – 幫手入一個現有嘅戶口
- Special:ListUsers – 去搵現時維基百科上面嘅用戶名,或者喺特定群組嘅用戶.


text:
「領導」
其實領導力係啲乜?好多時有人話一個好領袖要有不同嘅能力.而我覺得最重要嘅就係遠景,同要有共同進退嘅精神.如果團隊犯錯,其實係就係領導者嘅錯.當然我都經常犯錯,所以我未必係一個稱職嘅領導者.當然帶領一個團隊唔係一件易事,而要帶領一間公司更加係件難事.要成功帶領一間公司,一定唔可以短視,要有長遠目標,先至可以俾團隊一個目標,共同去實踐.
「管理」
自從離開咗大公司之後好似好耐無管理過一個團隊,好多時都係單打獨鬥.而慢慢自己好似為咗解決每日嘅問題,覺得連領導嘅能力都慢慢倒退.其實領導一間公司同領導一個團隊真係好唔同.因為係大公司你有好多支援,只要你開聲就會有人幫到你.但係當自己營運一間公司,好多嘢雖然都可以搵人幫手,但係要帶領公司就有好顧慮,因為一子錯滿盤皆落索,無得返轉頭.
「成功」
要成為一個成功嘅領導者,除咗自己嘅個人能力之外,團隊嘅能力都一樣好緊要.所以一個好嘅領導者,真係唔係淨係領導咁簡單,仲要善用團隊每一個人嘅長處,了解佢哋嘅短處,同協助佢哋成長.因為當團隊要發展嘅時候,人才係係好重要,而如果事前無培訓自己嘅團隊,到有機會發展嘅時候就辦法係現有嘅團隊提拔新人去勝任新嘅機遇.所以領導力唔單止淨係領導咁簡單!


text:
係今日上映既《職業特工隊:叛逆帝國》,相信好多人對呢套系列電影都唔陌生,黎到第五部仍舊同上集係無乜連繫的,不過小編仍然會推薦各位讀者睇.想知點解?就緊係要留意以下既影評!
故事平平無奇 勝在無支線夠清晰
今次第五部講既就係 IMF 受到 Syndicate 「組織」既威脅,佢地就好似「Anti-IMF」咁,無處不在,無從攻破. Ethan (Tom Curise演) 不斷去追尋關於「組織」既消息,即使係 IMF 被國會解散以 CIA 取以代之後…… 成個故事線由頭帶到落尾非常簡單清晰,觀眾並唔會覺得好難 follow ,對於睇電影係純娛樂性質既讀者可能係好事,可惜正正因為故事線得一個而又無其他特別元素,難免令人覺得失望.老實講句,唔係睇 Tom Curise 唔係睇特效,淨睇劇情小編睇預告都夠.
打鬥場面豐富 睇足兩個鐘值回票價
咁既然係咁點解仲要推薦?皆因入場觀眾一早知,根本唔係為故事情節,而係個啲刺激既打鬥場面.小編有睇過上一部《鬼影約章》,而今次《叛逆帝國》的確會更多動作畫面更震撼. Ethan 經常要同唔同既「組織」特工對手,會係唔同既場景打鬥,有「組織」基地﹑ 歌劇院﹑ 倫敦街頭等等,係視覺上的確係加翻唔少分的.而且好多特效場面,而且夠逼真(聽聞 Tom Curise 捉住飛機門外個幕親身上陣),單單係睇呢啲都夠值回票價.
緊張幽默互換 氣氛節奏拿挰精準
成套電影足足兩個鐘,如果一直 keep 住緊張氣氛對觀眾黎講都幾攰,所以中間有唔少既幽默位比觀眾笑下;而小編覺得今次《叛逆帝國》終於係兩者之間攞到一個好好既平衡,既唔破壞之後既緊張刺激畫面,亦可以有一啲輕鬆笑位帶到比觀眾.再者,音效對成個緊張氛圍可以話加分唔少,尤其係歌劇院中邊做歌劇邊打鬥,以及倫敦街頭準備打鬥前無聲既屏氣凝神,兩者同成個氣氛都好夾,出黎效果的確唔錯.
Billy:「只要摒除劇情 一切都很好」
對於睇慣睇熟既小編黎講,睇足咁多部都係只要咪理劇情,純計音效特效打鬥呢啲視覺同聽覺上既享受,已經係「抵到爛」.雖然一貫過往作風,不過今次唔囉嗦一開場就已經有精彩既 Tom 佬捉住飛機,之後故事都唔拖泥帶水,雖然同過往片長差唔多,但感覺打鬥同電腦特效既場面豐富左好多,捉得實觀眾想要睇既野,抵 Mission Impossible 開足咁多部!


text:
「銀行」
仲記得啱啱開公司嘅時候,基本上只要行入去銀行話要開個戶口,跟住填啲資料然後基本上就可以開到戶口.但係今時今日就好唔同,好多要提供無數嘅資料,有啲仲要問你拎唔同嘅文件.如果你係一間新嘅公司,基本上要開戶口真係天方夜譚嘅事.最大問題嘅係有啲銀行要你存入最低戶口結餘,只不過試問一間新嘅公司又邊度有錢呢?而好多初創公司就連業務都未有,邊度搵啲錢比你呢?
「公司」
依家係香港開個公司銀行戶口真係要過五關斬六將!政府經常性話香港係一個好嘅營商環境,可以吸引好多世界各地嘅公司嚟香港.只不過要開公司就當然要去銀行開個戶口.雖然好多銀行都提供商業戶口,但係唔係話你想開就開.基本上依家好多銀行都要做個審批,閒閒地都要一頭半個月嘅時間.到最後仲要唔知道開唔開到戶口,嚟樣真係吹脹!
「戶口」
依家開個戶口就好似啲家長幫仔女去學校叩門咁,你要逐間逐間去約時間開公司戶口,有啲你一睇完個開戶要求就知道佢唔做細公司生意.雖然有幾間大嘅銀行經常標榜支持中小企或者初創公司,但係你去到又另外一回事.所以如果你唔介意駛少少錢嘅話,最好嘅方案就係去多幾間然後至少開兩個公司戶口,分散投資.因為而家佢哋真係可以無啦啦取消你個戶口.
Also published on Medium.


text:
2016-11-25 (Friday)
今朝早時我同 Max 講過話放學同佢去街,等佢放學返黎時,睇 openrice 見到一間貓 cafe,喺油麻地,有得食吓野又可以俾佢同啲貓貓玩吓,玩完仲可以順便去買啲練習俾佢溫習同準備下星期測驗.於是返屋企換件衫咩個袋就出門口啦!佢有話想去公園玩,但公園咁近,幾時都去得啦!而且就快測驗,我同佢講話測完驗先可以去玩,去貓 cafe 有得同貓貓玩又可以食埋野,佢都好開心好期待.
點知….呢個係一個錯誤既決定…..
Max 同啲貓貓玩左陣,我地就叫野食,大約過左20分鐘就開始食野.食到咁上下阿仔就繼續搵啲貓貓玩,跟住開始走埋黎係咁捽眼,我叫佢唔好捽啦!佢話好痕,我望吓佢係咪有貓毛或者其他嘢入眼,望咗幾次又用紙巾同佢抹吓,都唔覺有嘢入左眼,但就發現到佢隻左眼有啲透明嘅嘢,好似啲 Gel 咁樣?唔似係外來物,但我又完全諗唔到係啲乜,又抹唔到.佢突然間好攰好眼訓,可能因為返完學好攰要午睡果種,我叫佢合埋眼休息吓先.然後再發現佢塊面起左啲紅色同一粒粒,佢覺得痕又去抓,我開始估到佢應該係敏感啦!!於是拿拿林食埋果少少嘢就即刻同佢去睇醫生,前後逗留左喺 cafe 大約40分鐘,而開始敏感係嚟到之後35分鐘左右.
Btw,啲嘢食其實都幾唔掂!!不過埋單個價錢同餐牌既唔同?平啲喎!埋單 $128.
落到樓下本來想搭的士去長沙灣睇雷慕德,但搵的士時突然記起我地嚟果陣經過過一間診所,不如近近哋去呢度睇算啦!入到去…嘩!好多人呀!想想哋走…不過都入左黎就登記啦….雖然話要等半個鐘,但阿仔佢好攰好眼瞓,合埋眼行路,都係唔好周圍走.等既期間佢一直 ZZZZ,好在冇騰來騰去咋!可以俾佢休息吓.
醫生先睇佢隻左眼,話果啲透明 gel 狀既野係佢眼球既啫喱因敏感而腫脹!阿仔患上急性敏感症,話呢啲滴眼藥水都冇用,咁我又唔會亂同佢用眼藥水,我自己不嬲都唔用呢啲野.醫生仲建議我喺診所餵埋阿仔食咗藥先走,唔係就可能連隻右眼都腫埋.(結果都係腫哂) 睇埋咳同流鼻水,都只係俾兩支藥水 : 敏感同咳,仲有盒藥膏搽敏感.即刻食次藥先走,搭的士返去.阿仔一直都好攰,瞓住咁行返屋企.
[醫生話要戒口,唔可以食:蛋,牛同海鮮]
返到去佢係房訓多陣,我就即刻將所有衫褲褸,有機會痴住D可能係既致敏源全部拎去洗.
Max 只係恰著左一陣就話唔訓,走左出電腦椅度坐,我先發現佢兩隻眼已經腫成咁!!
唉…好慘豬呀!!心痛死我啦…..
搬佢去梳化訓等佢舒服D.可能本身眼訓再加上食咗藥,佢連飯都食唔到,唯有抱佢入房俾佢繼續訓啦!
到夜晚十一點果轉藥都係訓住黎食…仲要唔肯食,惡啲咁整醒佢先知道要食藥,咁就會肯食.(因為佢訓住咁係好難氹)
2016-11-26 (Saturday)
第二日一朝早六點左右就醒左,食飯同食藥,仲好似好有精神咁拎啲故事書出黎睇.
之後就一直自己喺房玩同睇書,我食完早餐繼續大覺訓.
一朝早對眼咁腫,但都可以係咁睇書….
食完早餐即刻睇書,當時對眼都係好腫,想佢休息多啲都唔肯.
十點半食第二次藥,我要佢十一點去訓一陣,佢肯上床,但係就一直訓唔到,最後都係要我陪住佢,輕輕拍下心口仔先訓得著,成個BB咁…哈哈…
仍然有少少腫
訓醒我地就出去食 lunch 啦!對眼已經好左好多啦!但仍然可以睇得出有少少腫.
鼻水變得好杰,而且好多,每次同佢清潔都有一條好長既蟲蟲,哈哈!
2016-11-27 (Sunday)
今日終於好左八九成啦!十二點左右去飲茶果陣仲唔小心…醒唔起,俾佢食左兩個奶皇飽,仲有有蝦既燒賣.好在冇咩事,可能因為之後就食左次藥啦!
之後我地出左街,一直到到夜晚都冇再食藥.
大約8點幾左右,Max 對眼又開始有點腫了!
2016-11-28 (Monday)
今日要返學啦!而且仲要測驗.
有諗過唔俾佢食藥,怕佢冇精神去應付測驗.
最後都係以佢身體行先,俾左藥佢食.
一來怕佢好似尋晚咁,隔太耐冇食藥又眼腫,二來佢仲有咳.
放學時佢都好精神冇咩事,所以話小朋友啲精力係好強勁架!!
之後我都唔再見到佢對眼有腫,算好返?
不過都係怕佢可能會仲有少少敏感,所以都唔俾佢食蛋同牛住,以防萬一…..
咳同鼻水(涕)既情況冇乜改善,好多痰.
2016-11-29 (Tuesday)
就咁睇就應該好返哂,眼冇腫.
帶左個車輪包做茶點,買果時又係一時忘記左,好在佢冇咩事.
至於咳都係未好返,仲好多痰,夜晚訓覺好似咳多左.
鼻涕少左啲.
返學前冇食藥,放學先食,全日只食左一次藥.
相信呢個急性過敏應該好得八八九九啦!經過今次之後真係唔敢再帶佢去貓 Cafe,估唔到 Max 會對貓毛敏感成咁…..佢知道唔可以再去都有啲失望,但係冇辦法啦~等你大個啲先,睇下到時會唔會好啲?其實我諗可能係因為果度太多貓先會咁,如果平時佢只同一隻貓貓玩(我地以前樓下間狗狗 Shop 都有隻貓)又未試過有事.


text:
劇集《魷魚遊戲》大熱,或者你同身邊嘅人都係追劇嘅一份子.當大家睇住每個參賽者喺遊戲入面,為咗唔被人淘汰而苦苦堅持,又有冇一啲情節勾起你嘅共鳴呀? 導演黃東赫喺訪問嘅時候話,指《魷魚遊戲》係關於資本主義 […]
一直以嚟,當值嘅時候都聽過唔少求助個案會以聽歌作為放鬆嘅方法,聽落好似老生常談,同叫你唔開心沖個涼冇乜分別. 但對我嚟講,不論開心定唔開心我都會聽歌,音樂係一樣好特別嘅嘢,音樂可以疏導自己嘅情緒,可以 […]
相信每個女仔都會曾經經歷介意自己嘅外型, 對自己嘅外表有唔少挑剔嘅時候. 總係覺得人地身型比自己好,覺得自己唔夠人靚, 亦都因為外表關係而令到自己無咩自信 😢 企劃入面,曾經有一位女組 […]
2021年8月12日 呢一日,係 導你玩狂舞派 嘅第一節. 企劃入面安排咗跳舞呢一個環節, 活動前有參加者聽到要跳Hip hop會覺得好期待,因為以往都覺得啲人跳得好型,但自己都無機會去試. […]
2021年7月31日 二十位改造企劃參加者終於落實,正式展開企劃!! 呢一日係參加者第一次見面嘅日子, 亦都係佢地知道自己嚟緊呢一個月入面, 自己組嘅負責社工同埋需要合作嘅隊友係邊個 . […]


text:
幻彩詠香江
幻彩詠香江係香港一匯演,結合燈光效果同音樂.燈光效果由探射燈,激光,LED燈等交織而成,維多利亞港兩岸,大概四十楝摩天大廈同地標聯手合演.個匯演旅遊事務署喺2004年起宣傳香港嘅旅遊項目,歷來耗資四千四百萬港幣,吸引咗超過四百萬旅客同市民欣賞.2005年11月21號,幻彩詠香江正式獲列入《健力士世界紀錄大全》,成為全球最大型燈光音樂匯演.
幻彩詠香江喺2017年12月1號推出全新版本,時間由舊版嘅13分鐘縮短到10分鐘,採用更新,更多元嘅燈光效果同LED螢幕圖案,配合由香港管弦樂團演奏嘅全新音樂,演奏採用笛,二胡等中國傳統弦樂,同西洋樂器交織合一,創造出真正與眾不同嘅聽覺體驗,同香港「中西合璧」嘅風格相得益彰.
除咗因天氣惡劣而需要暫停外,幻彩詠香江活動每日喺夜晚8點鐘(UTC+8)舉行,2017年新版歷時大概10分鐘,新版唔再有介紹維港大廈嘅獨白,匯演內容包括音樂,探射燈,激光,LED屏幕同燈光等.星光大道同金紫荊廣場都設有喇叭播放背景音樂,市民亦同時可以透過「幻彩詠香江」Android 或 iOS 嘅流動應用程式收聽背景音樂.
最佳觀賞嘅地點係喺九龍尖沙咀嘅九龍公眾碼頭,香港星光大道(觀賞香港島部分),香港島灣仔金紫荊廣場旁嘅灣仔臨時海濱花園(觀賞九龍部分),或者喺天星小輪上面觀賞.
參與大廈改
香港島改
- 中國網絡中心樓頂LED屏幕
- 新鴻基中心
- 中環廣場
- 香港會議展覽中心
- 入境事務大樓樓頂LED屏幕
- 稅務大樓同LED屏幕
- 合和中心
- 夏愨大廈同LED屏幕
- 中國恆大中心同LED屏幕
- 政府總部
- 金鐘道政府合署
- 中國人民解放軍駐香港部隊大廈
- 美國銀行中心
- 友邦金融中心同LED屏幕
- 中銀大廈
- 中國建設銀行大廈同LED屏幕
- 長江集團中心
- 滙豐總行大廈同幕牆
- 渣打銀行大廈
- 怡和大廈
- 交易廣場第一期
- 交易廣場第二期
- 國際金融中心第二期
- 國際金融中心第一期
九龍改
暫停匯演改
以下情況匯演會暫停舉行:


text:
「呢個星期好感觸,甚至連感動都不足以去形容,因為一直以來做咁多嘢,都係想多啲人認識佢,而我係無諗過巨型billboard會咁曯目,6位數真係抵到爛.」身為巨型生日廣告的「幕後推手」,Annie的其中一個身份是MIRROR成員Anson Lo(盧瀚霆)後援會負責人.看著她為一系列生日應援,新歌宣傳而廢寢忘餐,甚至訪問期間仍在處理後援會事宜,都不禁要問一句「呢份工冇錢,咁辛苦為乜?」
Annie的正職是朝9晚6寫字樓工,但接手後援會之後,她猶如一天24小時都在工作.「之前開放了加入fan club的機會,啲人交會費後我要遂條數去核對,有啲人會attach錯嘅入數紙,亦有人過完數被銀行reject,好多嘢要跟進,我整整一個星期都未核對完.」Anson Lo的生日有神徒為他鋪天式慶祝,而Annie的生日卻因為要準備「Stand By You」的展覽,而整日留在排舞室做搬運工人,直到深夜「收工」以一個杯麵了事.
不過,這些對Annie來說,好像並不值得一提,因為做粉絲,永遠都是沒有最癲只有更癲.「試過有次Anson一日之內喺香港同澳門有活動,我哋去完銅鑼灣之後拎住燈牌趕船,點知去到澳門之後有雷暴警告,好記得個活動係戶外,草地.AK(江熚生)都係咁叫我哋走,但因為大家霸位霸得好辛苦,所以冇人願意走,最後我哋成班女仔係由面濕到底,坐船返香港時蹹到勁辛苦.但如果要講最癲……應該係Anson第一次solo,因為當時fans數量唔算好多,所以自己同埋其他helpers各自拎咗5位數出嚟.」
Anson Lo在2020年首次推出個人單曲《一所懸命》,後援會為他租下Sogo大電視以及紅館旁的巨型廣告牌造勢.「因為係Anson 第一次solo,佢自己投放咗好多心機,心血,同埋都知道呢個機會真係好難得,所以大家都好緊張.同埋當時都仲幾多人用『姜濤隊友』形容佢,所以真係好想多啲人認識Anson Lo呢個男仔,就算自己揞錢都一定要做.」
對於「追星」這回事,Annie說當初爸爸只笑她「幾廿歲人仲去追星」,而媽媽則認為「你結埋婚,我仲管你咩?」無錯,Annie其實是一名已婚人妻,近來幾次活動,都見到她老公穿上後援會的粉紅色制服,默默在旁為她打點一切.「老公初初係反眼,佢以為我出去玩,點知玩玩吓做埋呢個位.其實都真係少咗時間陪佢,二來我成日因為要處理fan club事宜而唔夠瞓,同埋佢唔明我點解要幫個唔識嘅人.」
之所以會引發出Annie的追星癮,就要由三年前的《全民造星》講起,她說當初純粹抱著「睇騎呢」的心勢觀賞這個節目,直到開始分組比賽,她被一名跳舞好型的男生所吸引,然後就開始了這條不歸路.「當時已經有Anson嘅跳舞學生幫佢開咗IG Page,我慢慢接觸到對方後開始幫手.同埋當時入十強有得去美國同星級排舞師Travis Payne進行特訓,呢啲機會人生有幾可?就更想盡力去幫佢,因為Anson真係好努力去完成每一件事,所以後來見到佢被foul時喊真係好心痛,亦覺得好唔抵,當時ViuTV FB比人瘋狂洗版『還我Anson Lo』我自己都係一分子,哈哈!就係因為呢個戥佢好唔抵嘅心所以好想幫佢.決賽時佢雖然唔係十強,但因為係表現嘉賓,所以我哋都有拎晒燈牌去打氣.本身真係諗住have fun,如果唔係睇咗呢個節目,我可能係喺屋企過緊小確幸生活,得閒玩吓香薰,整吓蜜蠟花,哈哈!」
Annie透露近一個月加入後援會的人數以幾何級暴增,雖然工作量因而大增,但也認為值得.「當然有做到灰心,譬如有時好畀心機去做,但有啲人會覺得你別有用心,又或者係之前有人話我中飽私囊,不過有人嘅地方就有是非,唯有做好自己本分.」
點擊下圖睇埋後援會有幾能人所不能
同場加映:Anson Lo粉絲斥巨資為偶像慶生 尖沙咀現巨型廣告只係序幕


text:
無政府主義
無政府主義又叫做非統治主義,係一種倫理主張同政治運動.認為國家,政府呢啲嘢係一樣落後嘅觀念,而家已經無需要存在.無政府主義認為,人同人之間地位應該係平等,唔應該有某啲人會有特別嘅權力去強制每一個人嘅生活方式,而國家可以提供嘅嘢,喺任何一個社群都同樣畀到,所以國家,政府呢啲嘢應該要淘汰晒佢就啱.
無政府主義好多時畀人認為係一啲主張暴力,專門搗亂嘅嘢,不過事實上無政府主義者反對用權力作為控制手段,鄙視用武力令人屈服呢種做法.所以喺理論上,無政府主義者唔會強迫人去接受某一樣諗法,佢哋相信可以通過教育同內化,去令人接受無政府主義.呢個諗法係基於克魯泡特金(kropotkin)嘅性善論而嚟,克魯泡特金認為,只要社會上嘅人可以維持互相扶持嘅合作關係,就自自然然會變好.呢個諗法亦成為好多無政府主義理論嘅基礎,所以無政府主義者相信社群可以取代國家同政府嘅功能,而且行得更有效.
不過現實中就有好多人對無政府主義有一個誤解,認為無政府主義就等如唔講規矩,唔使負責,結果好多時無政府主義者搞親活動,好似集會或者遊行,都會引嚟一啲搞事嘅人.又由於無政府主義者主張廢除國家呢種體制,亦刺激起一啲極右翼愛國主義者嘅情緒,喺無政府主義者搞嘅活動入面,亦有呢啲愛國主義者混咗入去搞事,而呢啲衝突嘅畫面出現喺傳媒上,政府,政黨或者相關嘅組織就乘機利用呢啲衝突畫面,去作為削弱無政府主義說服力嘅工具.


text:
亂馬½
亂馬 1 / 2 係1987年開始喺週刊少年Sunday雜誌連載嘅日本漫畫,作者係漫畫家高橋留美子,總共連載咗407話,共38本單行本. 漫畫描繪咗一個修武少年叫做早乙女亂馬,嚟到咒泉鄉修行唔小心跌落女溺泉,所以遇到凍水就會變成女仔,遇到熱水又會恢復成男仔之後嘅一系列故仔,男主角除咗要達到更高嘅武術水平之外,重要去除變身嘅困擾.
香港亂噏
香港亂噏 ( Hong Kong Gossip )係香港亞洲電視嘅自製節目,內容以娛樂資訊方式,惡搞香港政治,頭條新聞兼世界大事,類似臺灣電視節目.風格類似同節目統籌林超榮嘅香港電台入面嘅「超現實新聞 」. 節目口號係「香港一定得,唔係亂咁噏」.
忍者亂太郎
係一套日本動畫,改編自尼子騷兵衛原作漫畫,背景係日本戰國時代一間忍者學校. 佢自1993年啟播以嚟,已經播咗超過2000集.
荒野亂鬥
係由芬蘭電子遊戲開發商Supercell公司開發同發行嘅免費增值流動電話遊戲實時戰略遊戲第三人稱射擊遊戲. 2017年6月14號,Supercell通過YouTube直播公佈呢款遊戲.佢喺2017年6月15號喺加拿大嘅iOS應用商店上架.並喺2018年1月19號進行公測.Android版本喺2018年6月26號其他國家公開測試.兩個平台嘅全球版已經喺2018年12月12號正式發行. 中國大陸地區由騰訊遊戲同遊族網絡代為發行(iOS系統只有騰訊版),自2019年3月24號開放預約,並喺2020年6月9號正式上線.
壬辰倭亂
壬辰倭亂 係指大朝鮮國喺1592年到1598年畀日本豐臣秀吉帶兵攻打嘅戰爭,日本就按嗰時佢哋嘅兩個年號叫 文祿慶長之役 .期間大明神宗曾經派兵幫朝鮮拖,嗰時就噉叫 朝鮮之役 ,後世叫 萬曆朝鮮之役 . 壬辰倭亂嘅起因,源自統一咗日本之後嘅豐臣秀吉有意統一天下(成個東亞),喺攻打大明之前,要先經過朝鮮,所以就打朝鮮先.朝鮮唔夠打,就向宗主國大明求救,大明就派兵幫手,戰事一路分唔到輸贏,去到1598年豐臣秀吉病死,日本先至收兵,放棄侵略朝鮮.
義和團
義和拳 ,又叫做 義和團 ,係中國19世紀末一個反西方嘅組織.佢哋認為自己練嘅拳係刀槍不入,唔怕洋鎗大炮.呢個組織1900年(庚子年)響山東搞咗場好大型嘅暴力排外運動,史稱 義和團運動 .呢場運動又叫做 義和拳匪亂 , 庚子事變 , 庚子拳亂 .個組織係針對響中國嘅外國人,成員見到人就亂打亂殺,見到有關嘅嘢唔係燒就係拆,連同西方有關嘅華人都一樣遭秧.後尾引起西方社會反彈,招致八國聯軍圍攻,搞到首都北京城被攻佔,要賠款,影響深遠.歐美同埋日本等列強,之後嘅大清政府,或者中華民國政府,都認為呢場係暴亂,參與嘅人都係愚昧無知.而中國共產黨,認為呢班人係愛國,係反抗西方強權嘅象徵,呢單嘢係民族起義,所以就將呢件事 ...


text:
中國共產黨第十二次全國代表大會
中國共產黨第十二次全國代表大會於1982年9月1號至11號响北京召開.參加這次大會嘅正式代表1600人,候補代表160人,代表着全國3965萬黨員.大會嘅主要議程係:(1)審議第十一屆中央委員會嘅報告,確定黨為全面開創社會主義現代化建設新局面而奮鬥嘅綱領;(2)審議同通過新嘅《中國共產黨章程》;(3)按照新黨章嘅規定,選舉新嘅中央委員會,中央顧問委員會同中央紀律檢查委員會.
鄧小平主持咗大會開幕式,並致開幕詞.佢高度咁評價咗呢次大會嘅歷史地位,認為呢次大會將係黨嘅第七次全國代表大會以嚟最重要嘅一次會議,佢重總結咗新中國建國以嚟嘅歷史經驗,正式提出咗「建設有中國特色嘅社會主義」嘅新命題.胡耀邦代表第十一屆中央委員會向大會作咗《全面開創社會主義現代化建設新局面》嘅報告.
大會通過嘅《中國共產黨章程》,適應改革開放同社會主義現代化建設嘅需要,對黨嘅民主集中制同各項組織制度,黨嘅紀律作咗更充分,更具體嘅規定.新黨章清除咗「十一大」黨章中仍肯定「無產階級專政下繼續革命嘅理論」等「左」嘅錯誤,吸收咗「七大」同「八大」黨章嘅優點,並根據新時期執政黨嘅特點,提出咗好多新嘅要求.大會通過咗《關於十一屆中央委員會報告的決議》,《關於〈中國共產黨章程〉的決議》和《關於中央紀律檢查委員會工作報告的決議》.大會選舉咗由210名中央委員同138名中央候補委員組成嘅中央委員會,選舉咗由172名委員組成嘅中央顧問委員會同由132名委員組成嘅中央紀律檢查委員會.
一中全會[編輯]
中國共產黨第十二屆中央委員會第一次全體會議於1982年9月12號至13號响北京舉行.出席會議嘅中央委員201人,候補中央委員138人.中央顧問委員會委員149人,中央紀律檢查委員會委員128人列席咗會議.全會第一日選舉產生咗中央領導機構.名單如下:
- 中央政治局委員,候補委員
- 中央政治局常務委員會委員:胡耀邦,葉劍英,鄧小平,趙紫陽,李先念,陳雲
- 中央委員會總書記:胡耀邦
- 中央書記處書記,候補書記
- 中央軍事委員會主席,副主席
- 主席:鄧小平
- 副主席:葉劍英,徐向前,聶榮臻,楊尚昆(常務副主席)
全會第二日批准咗中央顧問委員會全體會議選舉產生嘅主任,副主任同常務委員會委員人選,批准咗中央紀律檢查委員會全體會議選舉產生嘅書記同常務委員會委員人選.
二中全會[編輯]
中國共產黨第十二屆中央委員會第二次全體會議於1983年10月11號至12號响北京舉行.出席會議嘅中央委員201人,候補中央委員136人.中央顧問委員會委員150人,中央紀律檢查委員會委員124人,中央機關同地方黨委嘅負責人11人列席咗會議.
全會一致通過《中共中央關於整黨的決定》,明確規定咗整黨嘅基本方針,基本任務,基本政策同基本方法.選舉產生中央整黨工作指導委員會,胡耀邦任主任.萬里,余秋里,薄一波,胡啟立,王鶴壽為副主任,王震,楊尚昆,胡喬木,習仲勛,宋任窮為顧問.
全會依照黨章規定,決定遞補候補中央委員楊泰芳,朗大忠(傣族)為中央委員.
三中全會[編輯]
中國共產黨第十二屆中央委員會第三次全體會議於1984年10月20號响北京舉行.出席全會嘅中央委員會委員同候補委員321人.中央顧問委員會委員,中央紀律檢查委員會委員,同埋地方,中央各有關方面嘅主要負責同志共297人列席咗會議.葉劍英因病未出席會議.
全會一致通過咗《中共中央關於經濟體制改革的決定》.呢個決定,根據馬克思主義基本原理同中國實際相結合嘅原則,闡明咗加快以城市為重點嘅成個經濟體制改革嘅必要性,緊迫性,規定咗改革嘅方向,性質,任務同各項基本方針政策,係指導中國經濟體制改革嘅綱領性文件.
全會重一致通過咗《中國共產黨第十二屆中央委員會第三次全體會議關於召開中國共產黨的全國代表會議的決定》.決定於1985年9月召開黨嘅全國代表會議,會議嘅議題係:(一)討論同通過關於國民經濟同社會發展第七個五年計劃綱要嘅建議;(二)增選中央委員會成員等組織事項.
四中全會[編輯]
中國共產黨第十二屆中央委員會第四次全體會議於1985年9月16號响北京舉行.出席呢次會議嘅有中央委員188人,候補中央委員129人;列席會議嘅有中央顧問委員會委員130人,中央紀律檢查委員會委員121人,重有中央黨政機關同各省,自治區,直轄市黨委嘅主要負責同志40人.葉劍英因病未出席會議.
全會決定,1985年9月18號召開中國共產黨全國代表會議.全會討論並原則通過咗《中共中央關於制定國民經濟和社會發展第七個五年計劃的建議(草案)》,決定將呢個文件提請黨嘅全國代表會議審議.
全會討論確定咗關於進一步實現中央領導機構成員新老交替嘅原則.全會收到咗葉劍英,鄧穎超,徐向前,聶榮臻,烏蘭夫,王震,韋國清,李德生,宋任窮,張廷發等64位同志唔再擔任第十二屆中央委員會委員或候補委員,李井泉,蕭勁光,何長工等37位同志請求唔再擔任中央顧問委員會委員,黃克誠,王從吾,李昌等30位同志請求唔再擔任中央紀律檢查委員會委員嘅信.全會高度評價呢啲老同志從黨同人民利益出發,積極促進中央領導機構成員新老交替嘅表率行動,同意佢哋唔再擔任中央三個委員會成員嘅請求,並向黨嘅全國代表會議報告.
全會畀葉劍英同黃克誠寫咗致敬信,响佢哋由於健康原因請求唔再擔任中央領導職務嘅時候,以全會嘅名義表達全黨同志對佢哋嘅崇高敬意同親切問候.
中國共產黨全國代表會議[編輯]
中國共產黨全國代表會議於1985年9月18號至23號响北京召開.會議通過《中共中央關於制定國民經濟和社會發展第七個五年計劃的建議》,批准一批老幹部唔再擔任三個中央委員會委員嘅請求,增選一批新成員進入中央三個委員會.
五中全會[編輯]
中國共產黨第十二屆中央委員會第五次全體會議於1985年9月24號响北京舉行.出席會議嘅有中央委員202人,候補中央委員128人;列席會議嘅有中央顧問委員會委員172人,中央紀律檢查委員會委員127人.唔再擔任中央三個委員會成員嘅老同志亦列席咗會議.
為適應新嘅形勢同任務嘅需要,按照進一步實現中央領導機構成員新老交替嘅原則,呢次全會對中央政治局常委提出嘅,經中央政治局反覆醞釀嘅候選人名單進行咗充分嘅討論,對中央政治局同中央書記處嘅成員進行咗局部嘅調整.
全會增選了田紀雲,喬石,李鵬,吳學謙,胡啟立,姚依林為中央政治局委員.全會根據習仲勛,谷牧,姚依林嘅請求,同意佢哋唔再擔任中央書記處書記;增選咗喬石,田紀雲,李鵬,郝建秀,王兆國為中央書記處書記.
呢次全會重批准咗中央顧問委員會第五次全體會議增選嘅中央顧問委員會常務委員會委員同副主任人選;批准咗中央紀律檢查委員會第六次全體會議增選嘅中央紀律檢查委員會常務委員會同第二書記,常務書記,書記人選.
經調整後嘅中央領導機構嘅名單:
- 中央委員會總書記:胡耀邦
- 中央政治局常委:胡耀邦,鄧小平,趙紫陽,李先念,陳雲
- 中央政治局委員(按姓氏筆劃為序):萬里,習仲勛,方毅,田紀雲,喬石,李鵬,楊尚昆,楊德志,吳學謙,余秋里,胡喬木,胡啟立,姚依林,倪志福,彭真
- 中央政治局候補委員:秦基偉,陳慕華
- 中央書記處書記:胡啟立,萬里,余秋里,喬石,田紀雲,李鵬,陳丕顯,鄧力群,郝建秀,王兆國
六中全會[編輯]
中國共產黨第十二屆中央委員會第六次全體會議於1986年9月28號响北京舉行.出席會議嘅有中央委員199人,候補中央委員126人.列席會議嘅有中央顧問委員會委員161人,中央紀律檢查委員會委員122人,有關負責同志25人.
會議通過咗《中共中央關於社會主義精神文明建設指導方針的決議》,根據馬克思主義基本原理同中國實際相結合嘅原則,進一步闡明咗社會主義精神文明建設嘅戰略地位,根本任務同基本指導方針,係新嘅歷史時期加強中國社會主義精神文明建設嘅綱領性文件.呢個決議對於推動中國物質文明建設同精神文明建設,促進全面改革同對外開放,建設具有中國特色嘅社會主義,產生深遠嘅影響.
全會通過咗關於召開中共第十三次全國代表大會嘅決議.
全會同意按照黨章嘅規定遞補尹長民為中央委員.
七中全會[編輯]
中國共產黨第十二屆中央委員會第七次全體會議於1987年10月20號响北京舉行.出席會議嘅有中央委員202人,候補中央委員122人.列席會議嘅有中央顧問委員會委員161人,中央紀律檢查委員會委員121人,有關負責同志39人.
全會決定,1987年10月25日响北京召開中共第十三次全國代表大會,全會討論並通過咗中央委員會向中共十三大嘅報告,《中國共產黨章程部分條文修正案》,一致決定將呢兩個文件提請中共第十三次全國代表大會審議.
全會討論並原則同意《政治體制改革總體設想》,決定將呢個文件嘅主要內容寫入中央委員會向中共十三次全國代表大會嘅報告.
全會確認1987年1月16號中共中央政治局擴大會議關於接受胡耀邦辭去中央委員會總書記職務嘅請求嘅決定同推選趙紫陽代理中央委員會總書記嘅決定,重確認1987年7月14號中共中央政治局關於撤銷沈圖中央委員職務嘅決定.


text:
「喂,你仲想做幾耐廢青,究竟有無搵工㗎?」朋友阿花說.
「我有搵㗎,send咗幾十封cv喇!工都見咗五,六次,不過無聲氣咋嘛.」我說.
「咁疫情都有啲影響,失業率都高咗,不過最近個市好似好番啲,加油啦!」阿花說.
「疫情係其一啦,其二我覺得人大咗人工高咗,工都難搵啲,我個爛鬼title仲要無升過,跟本同個人工唔match,直接跳級apply啲senior位又好似唔夠經驗.」我說.
「咁你唔好再做細公司啦,得你一條友升鬼咩,搵間大公司啦.」阿花說.
「係人都想做大公司啦,有先得㗎…」我說.
話咁快我都已經搵咗幾個月工,雖然唔算係好急咁搵,因為仲有freelance做吓未至於無錢開飯,但係一路都無offer都有啲灰心,以前真係見親都多數請,仲可以喺度揀做邊份好,仲會懶叻覺得自己果陣準備充足,面試表現好所以請,但而家會諗係咪純粹果陣人工低呢?或者好彩遇到公司急要人呢?最慘係最近份份工嘅HR/management見工果陣都顯得好有興趣,講到好大機會有second in咁,但最後又係等,寂寞到夜深…
過咗30歲,好多嘢都要認真思考吓,因為時間話多唔多,話少唔少,好似已經無咩時間再去hea咁,成日都聽話外國啲人呀隨時都可以揹個backpack就放自己一年break,但係香港人呢?你幾個月無返工已經畀HR問到你口啞啞啦,局住要話自己讀咗啲乜乜課程/做兼職/freelance,點解唔可以直接話我想休息抖抖?因為佢哋會覺得你懶,唔夠勤力,唔夠搏命,work life balance?食得㗎?
身邊好多朋友都開始讀master或者係其他有cert嘅課程,我真心好佩服佢地,返完工散晒都仲有心力去讀書,我都有試過去讀Photoshop同AI,因為而家啲工成日要Marketing人做埋design個位,但我真係好唔鍾意,學咗都無乜點用過,好快已經唔記得晒,Digital marketing嘅嘢keep住都變緊,真係去讀個course嘅話讀完都過咗氣,而且實戰機會其實更重要,而返工就係有最多實戰機會.
有啲工作上嘅前輩都有提點過我唔好浪費時間,唔好煲劇睇動畫,做多啲對自己有益嘅事,增值自己,吸收知識,唔係第時就會後悔,其實我都明白,但人總有懶散嘅時候,橡根吓吓扯到行都會斷,所以而家就當係邊搵工邊休息,多啲陪屋企人,另一半,朋友同埋好好享受自己獨處嘅時刻,一個人煮吓嘢食,做吓瑜伽,寫吓文,每日都過得好充實.
一世人流流長,就算第時有幸爬到上高位,賺到好多錢,都未必買到而家嘅輕鬆同快樂.人生就係不斷用時間同快樂去換錢,然後再用錢去買番啲時間同快樂番嚟,其實都幾可笑.


text:
丹尼士獵鷹
丹尼士獵鷹(Dennis Falcon)係英國丹尼士車廠喺1980至1993年出嘅後置引擎單層巴士.
丹尼士曾經出過三款獵鷹,包括用V形引擎嘅Falcon V以及用臥置式直列引擎嘅Falcon H同埋Falcon HC.其中Falcon H嘅波箱擺喺尾軸前面,引擎動力跨過尾軸入去波箱,再行返轉頭推尾軸;而Falcon HC嘅波箱係緊貼住引擎.不過去到1980年代尾三款獵鷹只係得番Falcon HC重出緊.
三款獵鷹嘅引擎都係打直擺喺車尾,Falcon V係用Perkins V8或者平治引擎,而Falcon H同埋Falcon HC就係用吉拿6HLXB或者6HLXCT引擎.三款車都係用Voith DIWA自動波箱.
Falcon V可以整成客車或者雙層巴士.英國National Bus Company喺1982至1983年引入咗10架Falcon V客車去行National Express長途線,不過丹尼士車廠唔夠時間同佢哋做測試,因此呢啲獵鷹客車並唔可靠,兼且喺National Express線行咗唔係好耐.至於Falcon V雙層巴士亦只係出咗6架.
至於Falcon H同埋Falcon HC通常都係整成單層城市巴士.呢款獵鷹有幾間英國嘅市營巴士公司買,去到1990年代亦有幾間British Bus Group(即係後來嘅Arriva)旗下公司買.另外香港嘅九龍巴士喺1985至1986年引入20架Falcon HC冷氣客車,佢哋係唯一一批出口嘅獵鷹,用一副吉拿6HLXCT引擎嚟行車同埋行冷氣,配都普金屬部分車身(設計源自都普Laser),用嚟行啟德機場巴士線.
丹尼士獵鷹停產之後俾丹尼士長矛取代.而丹尼士獵鷹嘅總產量係140架,包括一副發展用底盤.
之前嘅「丹尼士獵鷹」[編輯]
丹尼士喺1930年代尾至1950年代出過一款叫Falcon嘅前置引擎單層巴士.


text:
其實九龍寨城公園裡面有個展覽館, 唔單止介紹咗好多九龍寨城既歷史, 仲有...
上回講到我哋穿過「童樂苑」見識過十二生肖石像後, 就去到展覽館側門門口
其實展覽館設有導賞團, 不過我哋沒有參與, 只想隨便逛逛!
兩個嘢一入嚟就坐咗喺張木櫈度! (嘩嗰刻我諗會唔會係古董嚟架! 一陣坐爛咗打一世工都賠唔起!)
兩邊有展示板同模型展示寨城從前的風貌
兩個嘢當然對這些沒太大興趣, 反而鍾意坐吓呢度坐吓嗰度扮吓怪樣俾我影
之後又嚷着叫我俾架搖控車玩一陣, 我見一個人都冇就俾佢哋玩陣(不過好快就有人參觀我又收番起哈哈)
穿過屏風有幾楝磚屋,除咗左手邊的其他都係展覽館
我哋先入去二號展覽館,手掀開黑布幕入去見到很多九龍寨城舊貌的相片,跟隨住聲音導賞介紹,不同相片後的燈箱會亮起來
二號展覽館都係介紹城內舊貌-橫街窄巷,三號展覽館介紹家庭工業,而四號則介紹天台的日與夜
驟眼望過去佢哋兩個好似置身在相片中的天台
五及六號展覽館是最大的,裡面都是一些互動展示
剩係呢度佢哋兩個都玩咗成半粒鐘!真係燒時間好地方,另外最重要係這些展覽館內都有冷氣...大熱天時入嚟解吓暑係必須的!
行番出嚟見到有個小食亭!雖然叫「小」食亭,但係都真係乜都有!五臟俱全
大部份懷舊玩具小食,甚至老闆娘自己親手醃製嘅食品都有!
老闆娘超親切很有耐性的跟小朋友玩起上嚟!同大人都會有傾有講
小食亭另一邊係職員室同埋救護站!
嘩你睇吓風火輪都有!
小食亭內真係好似一個寶庫咁,要咩有咩!
老闆娘俾小朋友自己拎竹蜻蜓去玩(其實要$5一個),真係超好人!
佢哋兩個不斷起飛失敗再嘗試!
佢哋玩得開開心心之際,我同老婆梗係八卦吓小食亭有咩食買,我買咗支麥芽糖夾餅$5(老闆娘即時整㗎!),芊芊食得幾滋味!哥哥就冇興趣,只係掛住玩隻竹蜻蜓
跟住再買杯羅漢果水($10)俾佢哋飲,如果唔係真係玩到中暑!幸好今日天氣熱但係都多雲
因為佢哋兩個玩極都唔走嘅關係(因為$5一隻竹蜻蜓太貴我唔肯買俾佢哋,有得免費玩就俾佢哋玩多陣),所以同老闆娘傾傾吓計,佢再推介我哋飲杯甘筍汁,佢話係「鎮店之寶」!
嘩佢講到咁唔試吓點得呀!價值$16嘅甘筍汁有幾巴閉,老闆娘即刻拎出紅蘿蔔切開再搾汁
呢個釀米醋來頭都唔小!佢話係古法釀,完全唔同出面超巿買到嘅,佢話嗰D全部用醋精整,但係佢話呢個係佢自家純釀製出嚟!
呢度全部製品都係源自新界出品,唔好以為係日本貨,所以係真真正正嘅本土貨!梗係要支持啦(之後我哋仲買咗碗豬腳姜食$25)
好啦!「鎮店之寶甘筍汁」登場啦,成杯飲品個色真係好假,好似水彩咁橙色!因為紅蘿蔔喺雪櫃拎出嚟,所以搾出嚟嘅甘筍汁都好清涼!
飲落去...先講真係好好飲,感覺好清甜好新鮮,絕對冇後加工加糖加水溝稀!飲完一啖要即刻飲第二啖!果然名不虛傳(飲緊嘅時侯仲有街坊專程嚟飲番杯)
喺我仲未忘記到呢杯甘筍汁之際,發現時間唔早都差唔多要離開lu!(下圖為展覽館正門入口)
展覽館設有導賞團!有興趣認識九龍寨城歷史嘅朋友可以上網報名導賞團
呢支大炮仲大支過頭先見到嗰支!
喺展覽館門前呢棵千年老樹簡直係壯觀呀!
旁邊有個古井,不過已經封住咗lu!其實咁樣整不如用個大玻璃箱封住佢仲好,起碼我仲影到個井嘅原貌!
行前少少見到九龍寨城嘅模型!
剛好遇到有專業呀叔帶巿民導賞!
相信呢個係以前嘅遺址
哥哥喺度搵緊路邊度可以行落去...我話俾佢知呢度係俾人參觀唔落得去㗎!
跟住見到棵咁靚嘅鳳凰木,叫佢哋兩個影張相,哎!一時又水溝油,突然之間糖黐豆攬埋一舊影呢張相
最後我哋喺南門離開出番去賈炳達道公園
近東門位置更有單車店可供租單車踩!
我哋沿路行番去公園嘅兒童遊樂場,途中見到有人踩單車同跑步!
呢條用草砌成嘅大龍都好靚,不過我唔係太睇到佢個龍頭嘅眼耳口鼻囉
其實賈炳達道公園都有好多草地,雖然唔係好大好寛廣,但係因為唔係太多人,所以其實都好足夠,如果近近地都可以嚟呢度野餐
去到兒童遊樂場附近又見到多一個洗手間,好有型嘅設計喎!(但係當我行到入去時發覺裡面係冇咩特別)
芊芊當然唔少得又係玩韆鞦啦!
哥哥就仍然繼續玩搖控車(周圍環境真係幾舒服幾靚)
最後佢哋喺度玩咗陣瀡滑梯,跟住就離開公園,去一條馬路之隔嘅「石屋家園」嘆下午茶
Photo by CANON 5D Mark III, Len | EF 24-70mm f2.8L USM
呀劍評語: 我覺得所有正嘢都係隱世嘅,所以呢家小食店真係要再Encore,呢位親切嘅老闆娘我哋後會有期,再嚟嘆你杯「鎮店之寶」甘筍汁!
賈炳達道公園 簡介公園內設有洗手間其他設施包括1條單車徑,1個兒童遊樂場,1個長者健身站,1個7人硬地足球場,4個籃球場和2個排球場
賈炳達道公園地址九龍城賈炳達道
賈炳達道公園開放時間每日24小時開放
九龍寨城公園 簡介九龍寨城公園的原址是九龍寨城,是香港近代歷史其中一個最重要的遺蹟.遊覽其中,除了可以好好欣賞美景,還能緬懷上世紀的老香港風貌.
九龍寨城公園地址九龍九龍城東正道
九龍寨城公園開放時間每日上午六時半至晚上十一時
九龍寨城公園展覽館開放時間每日上午十時至下午六時 (逢星期三休館)
電話2716 9962
電郵[email protected]


text:
入秋要 換季 ,將啲夏天衣物用正確方法收納好固然重要,但除咗衣物之外,其實一啲夏日先會用到嘅衣著配搭品,配件,例如涼鞋,絲巾,泳衣等等,都需要正確咁存放,等佢哋好好「過冬」,迎接明年嘅夏季!即刻睇睇Boxful為你提供嘅小貼士!
1)涼鞋
收納涼鞋之前,務必要將佢哋先清潔乾淨.布質或人造皮嘅涼鞋可以就咁用水清洗,真皮涼鞋就不宜沾水,只能用專用嘅皮革清潔用品清理,或者亦可以用擦膠擦去皮上嘅污漬.記住,除咗鞋面之外,亦要為鞋底去除污漬.之後要徹底晾乾,最好在鞋中塞入報紙,再以鞋盒保存.
2)絲巾
愛好絲巾嘅女士,其實唔只喺夏天,就算春秋兩季都會用上絲巾嚟做配搭,所以絲巾嘅收納重點係唔使收得好埋,要方便隨時都可以攞嚟用,同埋最緊要係防皺.最簡單方法,就係將絲巾對摺,掛喺衣架上,用小衣夾固定;衣夾同絲巾之間最好用厚紙隔一隔,以防衣夾破壞絲巾.
亦有人會以紙盒,文件夾,甚至保鮮紙筒嚟存放絲巾,都係可以參考嘅方法.總之收納之前,記得要先將絲巾熨平,並梳理好啲流蘇.
3)絲襪
夏天女生常用的薄絲襪,收納時不能求求其其隨便疊放一堆,咁會好易令絲襪有損壞.重點就係要一對一對個別分開收納,你可以喺市面上購買一啲分成一格格嘅專用收納盒/收納袋,甚至用膠杯,膠盒自製都得.
4)游泳衣物
泳衣,泳褲,泳帽等等嘅收納,事前徹底清洗係最重要.方法係先放喺清水浸半小時,咁先可以完全除去殘留嘅泳池池水化學物,之後再手洗.晾曬之前要徹底脫水,以防止變形.
換季收納期間,發覺屋企空間唔夠,啲嘢唔知點擺放好?你可以考慮搵Boxful幫手,由專人上門幫你嘅夏天衣物以標準儲存箱或掛衣箱儲存,仲幫你入埋倉!你心愛嘅衣物喺最優質嘅環境之下妥善儲存過冬,到明年你換季之時,再由專人送番上門俾你,簡直係新嘅一樣!而且價錢唔貴之餘,仲可以幫你屋企個衣櫃慳番唔少位!一舉幾得嘅服務,好值得使用!
——
延伸閱讀:( 蝸居 秘笈)增加空間感的5大方法
緊貼Boxful Blog同Facebook Page,獲取更多家居生活貼士!


text:
「公司」
不論一間公司係大定細都好,其實都係一個金字塔!而慢慢每個打工仔都會發現自己可以向上游嘅空間會越嚟越細.嚟個係一個無可避免嘅現實,只不過大部份嘅打工仔都依然希望有晉升嘅機會.只不過越接近金字塔頂,所需要嘅能力係有啲唔同,因為所兼顧嘅嘢再唔係一板一眼嘅功夫.當然每個老闆嘅要求都唔同,而有啲員工以為自己做得夠耐,晉升嘅機會會比起講入公司嘅高.只不過嚟個係一個一廂情願嘅諗法!
「上位」
作為一個打工仔,當然就希望升職加薪.唔同人會用唔同嘅方法上位,但係要具備乜嘢條件先至可以上位?有啲人認為死做爛做,老闆要佢做嘅全部都照做.有啲人就走精面,不斷奉承老闆希望有日得到回報.有啲人樣樣親力親為,覺得自己永遠做得好過人哋.有啲人就有功自己拎有彩自己攞,有鑊就卸俾人.而以上通通都唔係一個合資格嘅領導者,咁又邊度有得上位呢?
「機會」
當然自己係打工嘅生涯入面都希望不斷有晉升嘅機會,而係每一個階段所學到嘅嘢都會有少少唔同.要由一個平平無奇嘅員工,慢慢變成管理層嘅職位當中最重要嘅一個條件就係識得放手.與此同時一間公司或者部門嘅成功唔係單靠一個人嘅力量,而係一整個團體嘅力量.如果要服眾就嘅話,當然就係要齊上齊落,有事嘅話唔係淨係識得卸膊.而大部份嘅老闆都係係需要一個有能力去帶領團隊嘅人,同解決問題嘅人!咁你上位嘅機會或者會比其他人多少少.
Also published on Medium.


text:
林村河
林村河,香港一河,喺新界大埔,自林村谷出大埔海,經林村各圍村,近康樂園屈入大埔新市鎮出海,英文寫Lam Tsuen River.水源自大帽山同觀音山.條河係香港僅存嘅大型低地河,流域大,範圍約莫有十八平方千米半,分水嶺為林村谷羣山.佢支流有社山河,同喺谷地.林村河生物品種繁多,包括稀有動物香港蠑螈.行政上,林村河整個流域都響大埔區.
由於啲水要輸入船灣淡水湖,喺三渡坑有尼龍壩,閘住啲水,對上嘅水質受到監察同保護.平日壩下水少,只淨一條水坑,直至去錦山村,錦石新村同太和邨一段,海水潮汐漲退匯合,變得充盈.有暴雨時,尼龍壩先至會放水.
水流改
林村河上游,由梧桐寨瀑布開始,流經林村谷,落到中游流,經寨乪,馬蒲尾村同坪朗等農地.中游上半段起咗條60米闊嘅堤壩,毀壞咗天然生態,同埋原有嘅河床.而中游下半段,流經林錦公路側邊.下游起自林錦公路交匯處,去到大埔頭抽水站,呢處有條人造纖維整嘅充氣水壩,控制流量.水站周圍係梅樹坑公園.過梅樹坑就係大埔頭,由此入大埔新市鎮.佢經過帝欣苑,錦石新村,再過太和邨同大埔市中心,最後喺廣福邨滙合大埔河,喺元洲仔以北,流入大埔海.
史改
遠古時林村河並唔係流入大埔海,而係過今日圍頭村一帶屈北,經麻笏河,出梧桐河,出深圳河,流入后海灣.由於平原沖積,水道跟年月變化,因而改道,流入大埔海.
林村河原本喺家下廣福橋附近,就流入大埔海.喺1970年代,大埔新市鎮發展,大埔海近大埔呢邊,就填晒海.因此,林村河就改成人工河道,畀人拉長到去廣福邨先出海.並且,響廣福邨附近,同另一條畀人拉長大埔河匯合,變成今日咁樣.
堰改
橋改
林村河近大埔,因為河面較闊,以前係靠艇渡河.英國人1898年得到新界,就響大埔起大埔公路,連帶起橋過河.條橋重建,叫廣福橋.因為當時將大埔公路響大埔市一段,改名叫改廣福道.後尾新市鎮發展,條橋柝咗,馬路改道.廣福橋重新起過變人行橋.
林村河大埔一段,響大埔新市鎮發展期間,約莫1984年到1992年,起咗有五座行人橋過河,橋身外貌似唐人建築.佢哋分別係錦石橋,錦和橋,太和橋,廣福橋同寶鄉橋.
近大埔頭抽水站一段


text:
追分車站係一個木造車站,而家係台中市市定古蹟
之所以叫做「追分」,係因為「追分」日文漢字嘅意思係分叉路
從彰化北上,右邊就係山線去台中站,而左邊就係海線
追分就正正係海線第一站,而成功就係山線第一站啦!
一行入去追分車站,就完全feel到日本舊色建築風格
米黃色為主色,牆壁上方掛上了火車時間表
仔細欣賞牆上掛畫,大家唔難發現呢張追分車站等車情形
政府原本打算起一個追分鐵路文化園區,可惜未成事
不過未起都好,起碼大家都可以來呢度feel下個純樸感覺
車站門口可以好明顯睇到黑色木製橫樑
同埋有幾個好有懷舊feel嘅窗戶
追分車站嘅一度門,三個門牌體驗三個時代...
中間門牌最舊式,之後就到左邊果個
而家就係右邊呢個新Design,大啲清晰啲
室外候車嘅地方有幾張車輪凳比乘客休息
如果你想去月台,路軌或者許願池影相留念
只要唔走過第一月台都唔使買飛,OK的!
企喺第一月台前面嘅路軌,欣賞返追分車站全貌
真係好靚好有去咗日本FEEL…
撞啱春天來追分站,青綠樹木配豔紅花朵,影相構圖真係一流呀!
好多人去追分站參觀
除咗佢有獨特嘅日式建築風格之外,仲有唔少人來呢度買車飛…
點解呢?因為買一張單程車飛去成功站,上面就印住「追分至成功」
追分成功,代表學生可以金榜題名
追婚成功,山海戀情 (因為買一張飛由海線去山線)
台灣人買區間車車飛通常都會用呢部自動售票機
只要望望上面張白色車費表就知要比幾多錢啦!
入錢之後就可以跟住啲燈,慢慢揀火車種類,目的地等等…
但係買追分去成功區間車車飛就唔可以用呢部機啦
要行去counter同車站職員買
水金諗…應該係太多人買飛做紀念,所以台鐵就直接賣卡紙版
追分成功區間車飛 NTD 15,真係可以用來撘火車呀!
買完車飛仲可以去枱面上拎個印仔給喺車飛背後留念
除咗買張車飛返屋企做紀念,又或者送比朋友之外,
仲可以去追分站入面個許願池許願:
許願池有追分成功同成功追婚兩個意義
水金當日去參觀,咁啱撞正一班踩單車嘅車隊喺度休息…
車隊休息完,隊長會帶領做熱身運動同鼓勵隊員再出發
政府都有放置導覽地圖,方便遊客
火車站對面大樹下有個卡通裝飾比大家影相留念
追分火車站
地址:臺中市大肚區王田里追分街13號
交通:台中火車站直去追分站區間車(山成追海線)唔多,班次稀疏
水金建議台中火車站先坐區間車去成功站
再轉公車(王田站上車)93/102/105/166號去追分站
台中坐火車去成功站
出站後行去大馬路 中山路三段,右轉向前行就見到公車站 “王田”
你可以喺呢個站坐公車93/102/105/166去到追分站落車
*當中93號同105公車比較密,平均15-20分鐘就有一班
追分公車站落車之後,過對面馬路行入路口就見到追分火車站啦!


text:
唔知大家食日本,韓國嘅零食得多啲定香港嘅零食多啲呢?今日介紹嘅10大香港零食有幾多款您又食過?有部份零食依家都幾難去買到!有機會見到就買黎試下啦!
1.阿華田營養麥芽雪糕
夏日炎炎當然要整番支甜筒!用地道港式飲品-阿華田朱古力制成雪糕,配上香脆松化的甜筒和布滿頂層的花生朱古力,分量十足,又有營養!阿華田甜筒又無一般朱古力雪糕那樣甜,大人細路都讚好食!
2.BB糖
BB糖圓形厚厚地中間有個窿咁,係粉糖之類,食落口感就粉一點,但超級好玩!只要將BB糖放入口裡面,將糖嘅小孔面向外面大力一吹或者吸,就BB咁響,一下子就變左吹口哨高手!
3.爆炸糖
細細個就俾爆炸糖嘅獨特口感吸引!食嘅時候要堆好細粒嘅糖,一下掉入口裡面,口入面啲糖就會霹靂啪啦咁彈到你個口超痛,啲糖就好似係口入面爆炸緊!
4.沙爹魚串
每逢去到士多都一定會見到有個透明有字嘅膠袋載住佢地,依家要搵番沙爹魚串真係幾難架!充滿泰國風味的沙爹魚串,食落香口,食完一串就忍不住食哂佢!
5.牛仔片
牛仔片係學校小賣部必有零食,由細食到大也不生厭!一格格嘅牛仔片,設計獨特,應該無薯片係這個樣子!?經典的牛肉味,入口鬆脆,容易入口!
6.媽咪麵
香港經典零食之一又怎可以無媽咪麵份,食落香脆可口!學生時無太多錢食午餐點算,平平地整個媽咪麵就搞掂!媽咪麵的精髓所在就係佢個包雞味粉!!
7.魚仔餅
可愛小魚形作為賣相嘅魚仔餅,有咖喱,燒烤同最受歡迎嘅紫菜味.同動物餅乾,熊仔餅一樣,您有無試過會揀定不同公仔黎食呢?
8.眼鏡朱古力
等我變身先!眼鏡朱古力又食得又玩得,仲要係七彩顏色非常醒目!不少小朋友都將眼鏡朱古力放在面相扮超人!但眼鏡朱古力現在得很小地方有得賣了.
9.可樂樽仔糖
可樂樽仔糖,細細個可樂罐嘅造型就已經非常吸引,除左可樂口味之外,仲有提子,波子汽水同橙味!
10. 奇多
奇多受歡迎嘅原因應該同出奇蛋一樣好吃,新奇,又好玩,因為佢當中所附送嘅奇多圈,好靚又好好玩.除咗可以用嚟同朋友激戰之外,奇多圈亦都可以好似閃卡咁用嚟同人交換,完全係增進友誼嘅一種玩意!


text:
秦朝
秦朝係指戰國時代秦國一統中原開始直到佢亡國嘅時期,由前221年到前207年,歷三位君主.
前史[編輯]
秦朝之前係周朝其中一個諸侯國秦國,喺關中平原.春秋時期嘅諸侯國因為周室衰落,冇力量維繫封建制度,所以成日發生強國兼併弱國嘅事.去到戰國時期,唔少諸侯國都變法圖強,競爭就更加激烈.其中秦國就係因為商鞅變法而變強,歷經多次戰爭而打敗其他諸侯國.而喺長平之役之後,幾乎佔有咗一半嘅天下.然而長平之役嘅主將白起喺前257年畀秦昭襄王賜死,雄才大略嘅秦昭襄王喺前251年死埋,繼位嘅秦孝文王,秦莊襄王都相繼喺三年內去世.前247年,幼主秦王政繼位,但朝政大權掌握喺秦太后同埋呂不韋手中.呂不韋擁有秦國大權,佢曾經招攬食客去編撰《呂氏春秋》,並喺前249年帶兵滅咗東周國.
戰國後期,六國入面得返趙國同楚國有能力抗秦.趙國士卒精銳,又有良將李牧,而楚國幅員遼闊,士兵眾多.為咗抵制秦國嘅侵略,楚國嘅春申君喺前241年打算聯合楚,趙,魏,韓,燕聯軍攻擊秦國嘅函谷關,但都係畀秦國打敗,楚國所以遷都壽春.秦國就乘機猛攻魏國,魏國嘅形勢緊急,但最後秦國因為國內發生咗大事而暫緩攻擊.咁係因為秦王政開始大個仔,呂不韋驚繼續同秦太后幽會會瀨嘢,就改咗搵舍人嫪毐入宮去服侍太后.嫪毐亦因為咁得寵,太后為佢生咗兩個仔,仲封佢做長信侯,可以專決到國政.前239年,秦王政嘅細佬成蟜打緊趙個陣,就因為驚咗嫪毐而投降趙國.前238年,秦王政發現咗件事,就處死咗打算作反嘅嫪毐,仲幽禁埋太后,驅除咗呂不韋入蜀(呂不韋就中途死埋).秦王政掌權之後,聽從宗室大臣嘅建議,驅除呂不韋嘅食客(主要係三晉人).但係客卿李斯就上書《諫逐客書》,講返外卿對秦國有咩貢獻.秦王政因而再度重用李斯,而且招攬咗尉繚,韓非等嘅外國人.尉繚有個建議,叫李斯派辯士,間諜去賄絡六國嘅名人政要,成為秦嘅線人.如果唔接受賄絡,就暗殺咗佢哋.呢個方法成功令到六國離心離德,再配合埋軍事行動,令到六國喺十年內先後畀秦國滅咗.而韓非就提倡用法家嘅「法,術,勢」三派論點為一體用嚟治國,得到秦王政嘅重視,亦都成為咗秦廷施政嘅原則.但係,韓非最後畀李斯害死,未能夠執政秦廷.
建設[編輯]
秦始皇統一全國之後,為咗溝通關中同埋其他地區,以免地方發生叛亂,於是起咗馳道同埋靈渠,實行「車同軌」(統一車軌間距).而為咗抵禦北方嘅匈奴,秦皇就將戰國時期秦,趙,燕嘅長城連埋一齊,成為「萬里長城」.同時,為咗防範六國遺民起兵搞事,秦皇下令夷平城墩.沒收百姓嘅武器,將入面嘅銅製武器鑄成十二金人,放喺咸陽,又起咗阿房宮,興樂宮之類嘅離宮同埋驪山秦始皇陵,當中後者包括兵馬俑.但據目前嘅考古證據,阿房宮其實未起得成,但因為已經畀人燒咗,亦都無從考究.而且,為咗安定六國遺民,秦始皇五度出巡關東,進行咗封禪同埋刻石.
交通建設方面,陸路有馳道,直道,棧道,五尺道同埋嶺南新道,而水路就有溝通中原同埋嶺南嘅靈渠.秦馳道以首都咸陽為中心向四面八方延伸,加強咗關中同關東,江南等地嘅聯繫,而且當六國遺民起兵搞事個陣,秦軍都可以即刻過去處理.馳道起係平坦嘅地方,闊五十步,每隔三丈就種一棵樹,馳道嘅兩邊會用金屬錐夯築厚實.靈渠打通咗長江嘅湘江同珠江嘅灕江,溝通咗中原同嶺南地區.當百越遺民起兵搞事個陣,秦軍都可以經靈渠,灕江,珠江直達嶺南重鎮番禺(今廣東廣州)平亂.


text:
管理狀態第1步 為自己負(責任)evyadmin2021-10-05T15:10:29+08:00
咁今日呢係食早餐期間我傾到(責任)呢個題目 點解責任呢個題目咁緊要呢 我時不時呢都喺唔同嘅課堂裏面都會有提到 而其實責任係個人狀態管理之中嘅第一課 第一個題目 即係話如果我哋想manage好 我哋自己嘅狀態 其實係需要管理好 我哋負責任嘅部分 而究竟咩係責任呢 好多時候一聽到責任呢 我哋會覺得我係啲好沉重 一啲好大鑊嘅嘢黎 責任的定義 責任嘅英文叫做responsibility 係由response同埋Ability所組成 顧名思義呢就係回應嘅能力 呢一個回應嘅能力 其實分為四個部分 咁有分為內在嘅能力 亦都有外在嘅能力 責任的4個能力 先講內在先 內在嘅能力 包括就係有我哋嘅思想Thinking 同埋我哋嘅感受Feeling 而外咗嘅能力呢就包括有 我哋嘅Speaking講嘢 亦都有我哋嘅behaving行為 乜嘢叫負責任呢 就係可以好好咁掌管好啦 控制好 我哋啲四個Power 你試下諗下 其實冇人呢可以入到我哋嘅腦裏面 影響我哋嘅思想 冇人能夠入到我哋身體裏面 影響我哋嗰下嘅感受 亦都冇人可以控製到你個嘴 去講啲咩說話 冇人可以控製到你啲手手腳腳 去做啲咩行為 咁所以其實呢四個Power 係我哋每一個人都獨有 亦都係一個我哋全權擁有 同埋負責嘅能力 關於「負責任」的事例分享 咁講返今日啦 我朋友就同我講 佢最近覺得自己做嘢呢好似冇乜力 同時有一個行為亦做得多咗喎 就係.. 煲劇 咁我就問佢啦 每一次 其實係發生緊啲咩事之下 你會走去煲劇 又或者你煲劇嘅時候其實諗緊啲咩 佢諗咗一陣 佢就答我 佢話其實每一次煲劇嘅時候 都係有啲嘢佢唔想諗啦 佢有啲想逃避啦 唔係好想面對 有啲擔心 所以佢就會走咗去煲劇 嘗試唔理 而當幫佢一煲劇嘅期間呢 其實呢佢都會越嚟越覺得 有啲唔舒服 有啲不安 咁然後我就問 咁其實 咩事令到你咁不安呢 佢就話 最近大家喺呢個經濟環境底下都比較負面 佢身邊個朋友呢都好多負能量 甚至有試過同朋友傾計嘅時候 個朋友喺佢面前喊 「不負責任」的內在對話 咁當其他人同佢講 死喇! 搞唔掂喇! 大鑊喇! 佢都同自己講 死喇! 係呀 搞唔掂呀! 大鑊喇! 而影響到佢平時自己工作裏面 都有受到呢啲事情影響到喎 佢一路做嘢嘅時候都同自己講 喂! 唔掂呀! 搞唔掂呀! 唔做嘅呢 會死㗎! [...]


text:
虛擬主機
虛擬主機,又叫做虛擬伺服器,主機空間或者網頁空間,虛擬並唔係話佢唔存在,而係因為空間係由實體嘅伺服器延伸而來,佢個硬件系統可以基於伺服器群,又可以基於單個伺服器.
佢嘅技術,係用嚟節省伺服器硬體成本嘅,虛擬主機技術主要應用於HTTP,FTP,EMAIL等多項服務,將一部伺服器嘅某項或者全部服務內容邏輯劃分為多個服務單位,對外表現為多個伺服器,從而充分利用伺服器硬件資源.如果劃分係系統級別嘅,就叫做「虛擬伺服器」.
點解要用虛擬伺服器改
提高性能改
有時單個伺服器滿足唔到使用需求,或者係單個伺服器可以達到呢個要求,但係成本太高.所以就用虛擬伺服器來達到運作需求.
降低成本改
多個虛擬伺服器,可以通過軟件架設喺同一個實體伺服器上邊,而每個虛擬伺服器都可以提供伺服器嘅所有功能,咁樣相對嚟講,每個虛擬伺服器嘅成本都可以降低唔少.
點樣揀虛擬主機改
睇主機嘅硬件設施情況改
虛擬主機供應商嘅機房,係乜嘢規模嘅數據中心.有冇充足嘅機房頻寬,同埋虛擬主機嘅連線速度可唔可以同時滿足所有客戶嘅流量頻寬.
睇主機上邊有幾多個網站改
一般嚟講,一個服務器可以架設幾百甚至幾千個網站,如果網站數量越多,即係共享同一部服務器嘅人數就越多;相對嚟講資源就好牙淹.性能同機器嘅CPU,內存,硬碟有關.